വൈക്കം സത്യാഗ്രഹം - വിക്കിപീഡിയ\n(Vaikom Satyagraha എന്ന താളിൽ നിന്നും തിരിച്ചുവിട്ടതു പ്രകാരം)\nഇന്ന് കേരളത്തിൽ ഉൾപ്പെടുന്ന പഴയ തിരുവിതാംകൂർ രാജ്യത്ത്,1924 മാർച്ച് 30 തുടങ്ങി 603 ദിവസം നീണ്ടു നിന്ന അയിത്തത്തിനെതിരായ സത്യാഗ്രഹ പ്രസ്ഥാനമാണ് വൈക്കം സത്യാഗ്രഹം. ഇപ്പോഴത്തെ കോട്ടയം ജില്ലയിലെ വൈക്കം മഹാദേവക്ഷേത്രത്തെ കേന്ദ്രീകരിച്ചാണ് ഈ സത്യാഗ്രഹം സംഘടിക്കപ്പെട്ടത്. ക്ഷേത്രത്തിലേയ്ക്കുള്ള പൊതു വഴികളിലൂടെ സമൂഹത്തിലെ എല്ലാ വിഭാഗക്കാർക്കും സഞ്ചരിക്കുവാനുള്ള സ്വാതന്ത്ര്യം നേടിയെടുക്കുക എന്നതായിരുന്നു സത്യാഗ്രഹത്തിന്റെ ലക്ഷ്യം.\nയാഥാസ്ഥിതികരുടെ എതിർപ്പിനെ മറികടന്ന് അടിച്ചമർത്തപ്പെട്ട വിഭാഗങ്ങളുടെ അവകാശങ്ങൾ സ്ഥാപിച്ചെടുക്കുന്നതിനായി കേരളത്തിൽ നടന്ന ആദ്യത്തെ ആസൂത്രിത പ്രക്ഷോഭമായിരുന്നു വൈക്കം സത്യാഗ്രഹം. ഈ സത്യാഗ്രഹത്തിന് ശ്രീനാരായണ ഗുരു, മഹാത്മാഗാന്ധി തുടങ്ങിയ പ്രമുഖരുടെ പിന്തുണയുണ്ടായിരുന്നു. നിസ്സഹകരണ പ്രസ്ഥാനം നിറുത്തിവെച്ചതോടെ ഗാന്ധിജി രൂപംകൊടുത്ത സൃഷ്ടിപരമായ ഒരു പ്രവർത്തനമായ അയിത്തോച്ചാടനത്തിന്റെ ചുവടുപിടിച്ചാണ് വൈക്കം സത്യാഗ്രഹം രൂപംകൊള്ളുന്നത്. 1923 ഡിസംബറിലെ കാക്കിനാഡ സമ്മേളനത്തിൽ അയിത്തോച്ചാടന വിഷയത്തിൽ ദേശവ്യാപകമായ നടപടികൾ വേണമെന്ന ഒരു പ്രമേയം ഇന്ത്യൻ നാഷണൽ കോൺഗ്രസ്സ് പാസ്സാക്കുകയുണ്ടായി. ഇതെതുടർന്ന് കെ.പി.സി.സി. അയിത്തത്തിനെതിരായ പ്രക്ഷോഭത്തിനു രൂപംകൊടുത്തു. \nരാഷ്ട്രീയലക്ഷ്യങ്ങൾ നേടുന്നതിന് വേണ്ടിയുള്ള ഒരു സമരമായിരുന്നില്ലെങ്കിലും, മനുഷ്യന്റെ അടിസ്ഥാന അവകാശങ്ങൾക്ക് വേണ്ടിയുള്ള ഒരു സംഘടിതപ്രക്ഷോഭമെന്ന നിലയിൽ; സ്വാതന്ത്ര്യസമരത്തിന്റെ ഗണത്തിൽപ്പെടുന്നതായി മിക്ക ചരിത്രകാരന്മാരും വിലയിരുത്തുന്നു. പിന്നാക്കജാതികളുടെ പൗരാവകാശപ്രശ്നങ്ങൾ ഇന്ത്യൻ രാഷ്ട്രീയത്തിലെ ജീവൽ‍പ്രശ്നങ്ങളിലൊന്നാക്കി മാറ്റാൻ വൈക്കം സത്യാഗ്രഹത്തിന് കഴിഞ്ഞു. ഇരുപതാം നൂറ്റാണ്ടിൽ കേരളത്തിൽ നടന്ന മറ്റൊരു സമരവും ഇത്രയേറെ അഖിലേന്ത്യാശ്രദ്ധയും പ്രാധാന്യവും നേടിയില്ല.\n1.2 വൈക്കത്തെ സാഹചര്യങ്ങൾ\n1.3 മുൻ‌കാല ശ്രമങ്ങൾ\n2 കോൺഗ്രസിന്റെ ഇടപെടൽ\n3 സത്യാഗ്രഹത്തിന്റെ തുടക്കം\n3.3 മാറിയ 'അടവ്'\n3.5 ഗാന്ധിയുടെ വിലക്കുകൾ\n4 നാരായണഗുരുവിന്റെ പങ്ക്\n4.1 ഗുരുവിന്റെ വീക്ഷണം\n4.2 ഗാന്ധിയുടെ പ്രതികരണം\n4.3 നിലപാടുകളുടെ താരതമ്യം\n4.4 ഗുരുവിന്റെ പിന്തുണ, വൈക്കം സന്ദർശനം\n5 സവർണ്ണ പദയാത്ര\n6 നിയമസഭയിലെ പ്രമേയം\n7 ഗാന്ധിയുടെ സന്ദർശനം\n7.1 ശിവഗിരി, വൈക്കം\n7.2 ഇണ്ടന്തുരുത്തി മന\nഅയിത്തം, തീണ്ടൽ, എന്നീ അനാചാരങ്ങളും സാമൂഹിക ഉച്ച നീചത്വങ്ങളും നിലനിന്നിരുന്ന ആ കാലഘട്ടത്തിൽ; നമ്പൂതിരി, ക്ഷത്രിയർ, നായന്മാർ, നസ്രാണികൾ, ഈഴവർ, പുലയർ, പാണർ തുടങ്ങിയവർ ക്രമം പോലെ താഴോട്ട് തൊട്ടുകൂടായ്മ വച്ചു പുലർത്തിയിരുന്നു.[ക] തീണ്ടൽ എന്ന ഒരു നിശ്ചിത ദൂരത്തിനടുത്ത് വരാനിടയായാൽ കീഴ്ജാതിക്കാരെ മർദ്ദിക്കാനും ശിക്ഷിക്കാനും മേൽജാതിക്കാർക്ക് അവകാശമുണ്ടായിരുന്നു. ചില വഴികളിൽ ഈഴവർക്ക് പ്രവേശിക്കാമായിരുന്നെങ്കിലും അതിൽ താഴെയുള്ളവർക്ക് പ്രവേശനം നിഷേധിക്കപ്പെട്ടിരുന്നു. ഇത്തരം വഴികളിൽ ഈഴവർക്കും സവർണ്ണരായവർ പോകുമ്പോൾ വഴിമാറിക്കൊടുക്കേണ്ടി വന്നിരുന്നു. സവർണ്ണക്ഷേത്രങ്ങൾക്കു മുന്നിലൂടെയുള്ള വീഥികളിലാകട്ടെ ഈഴവരേയും വിലക്കിയിരുന്നു. ഇതിനെതിരായി ഈഴവസമൂഹത്തിലും മറ്റ് അധഃകൃത സമൂഹങ്ങളെന്ന് തരംതാഴ്തിയിരുന്നവർക്കിടയിലും പ്രതിഷേധങ്ങൾ ഉയർന്നിരുന്നുവെങ്കിലും അവക്ക് സംഘടിതസമരത്തിന്റെ ആക്കം ലഭിച്ചിരുന്നില്ല. ക്രമേണ ടി.കെ. മാധവൻ, മന്നത്ത് പത്മനാഭൻ എന്നിവരുടെ നേതൃത്വത്തിൽ അവർ സമരമുഖത്തേക്കിറങ്ങി. വഴി നടക്കാനും സ്കൂളിൽ പഠിക്കാനും ക്ഷേത്രത്തിൽ ആരാധിക്കാനും എല്ലാവർക്കും അവകാശമുണ്ടെന്ന് തന്റെ പത്രമായ ദേശാഭിമാനിയിലൂടെ ടി.കെ. മാധവൻ വാദിച്ചു. കുമാരനാശാൻ ക്ഷേത്ര വീഥികളിൽ നടക്കാനുള്ള അവകാശം ചോദിച്ച് മഹാരാജാവിനും മറ്റും നിവേദനം നൽകി. ക്ഷേത്രത്തിന്റെ ശ്രീകോവിൽ വരെപ്രവേശിക്കാനുള്ള അവകാശം നേടാനായിരുന്നു മാധവന്റെ പോരാട്ടം.\nവേമ്പനാട്ടുകായലിന്റെ കിഴക്കേ കരയിൽ മദ്ധ്യതിരുവിതാംകൂറിലെ ഒരു ക്ഷേത്രനഗരമാണ് വൈക്കം. അവിടത്തെ പ്രസിദ്ധമായ ശിവക്ഷേത്രം ഇരുപതാം നൂറ്റാണ്ടിന്റെ തുടക്കത്തിൽ ജാതിവാദത്തിന്റേയും യാഥാസ്ഥിതികത്വത്തിന്റേയും നെടുങ്കോട്ടയായിരുന്നു. അന്നത്തെ പതിവനുസരിച്ച്, അവർണ്ണവിഭാഗങ്ങൾക്ക് ക്ഷേത്രത്തിൽ മാത്രമല്ല അതിനു ചുറ്റുമുള്ള പൊതുവീഥികളിൽ‌പ്പോലും പ്രവേശനം നിഷേധിക്കപ്പെട്ടിരുന്നു. ഈ ജനവിഭാഗങ്ങളെ അവരുടെ സാമൂഹ്യ അപകർഷത അനുസ്മരിപ്പിക്കാനെന്നവണ്ണം വഴിയിൽ പലയിടത്തും അവർക്കുള്ള നടപ്പുനിരോധനം രേഖപ്പെടുത്തിയ ഫലകങ്ങൾ സ്ഥാപിച്ചിരുന്നു. അഹിന്ദുക്കളായ ക്രിസ്ത്യാനികൾക്കും മുസ്ലീങ്ങൾക്കും ഈ വിലക്ക് ബാധകമായിരുന്നില്ല എന്നത് അവർണ്ണ വിഭാഗങ്ങളെ ഉദ്ദേശിച്ചുള്ള ഈ വിലക്കിനെ കൂടുതൽ അപമാനകരമാക്കി. ക്ഷേത്രത്തെ തീണ്ടാതെ നടക്കാനായി, അവർണ്ണയാത്രക്കാർക്ക് രണ്ടുമൂന്നു മൈൽ ദൈർഘ്യം കൂടുതലുള്ള വഴിയേ ചുറ്റിവളഞ്ഞു യാത്രചെയ്യേണ്ടി വന്നു,ഹിന്ദുക്കൾക്കിടയിൽവളർത്താനും അത് വഴി മതം മാറ്റത്തിന് വഴിയൊരുക്കാൻ ബ്രിട്ടീഷ്കാർ ചെയ്‌ത ബുദ്ധിയാണെന്നും ഈ സത്യാഗ്രഹത്തെ വിശേഷിപ്പിക്കുന്നു\nകാളവണ്ടിയിൽ യാത്രചെയ്യുകയായിരുന്ന പുലയസമുദായ നേതാവ് അയ്യങ്കാളി വണ്ടിയിൽ നിന്നിറങ്ങി ചുറ്റിവളഞ്ഞ വഴിയേ നടന്നു പോകാൻ നിർ‍ബ്ബന്ധിതനായെങ്കിലും, അദ്ദേഹമില്ലാത്ത കാളവണ്ടിക്ക് വിലക്കെപ്പെട്ട വഴിയേ പോകാൻ അനുവാദം കിട്ടി എന്ന് പറയപ്പെടുന്നു. മറ്റൊരിക്കൽ ശ്രീ നാരായണ ഗുരു യാത്ര ചെയ്തിരുന്ന റിക്ഷ വൈക്കം ക്ഷേത്രത്തിന് സമീപം വച്ച് തടയുകയും തിരിച്ചുവിടുകയും ചെയ്തിരുന്നു.\n1865-ൽ തിരുവിതാം‌കൂറിലെ എല്ലാ പൊതു നിരത്തുകളും വർണ്ണനിരപേക്ഷമായി ആർക്കും ഉപയോഗിക്കാം എന്ന അറിയിപ്പ് തിരുവിതാം‌കൂർ സർക്കാർ പുറപ്പെടുവിച്ചു. 1884 ജൂലൈ മാസത്തിലെ മറ്റൊരുത്തരവിൽ മുൻ ഉത്തരവ് നടപ്പാക്കാതിരിക്കുന്നതിനെ അതീവ ഗൗരവത്തോടെ കാണുമെന്ന് സർക്കാർ മുന്നറിയിപ്പും നൽകി . എന്നാൽ ഈ ഉത്തരവ് ഹൈക്കോടതിയുടെ മുമ്പാകെ പരിഗണനക്കു വന്നപ്പോൾ, കോടതി, വഴികളെ രാജവീഥികളെന്നും ഗ്രാമവീഥികളെന്നും രണ്ടായി തിരിച്ചിട്ട്, സർക്കാരിന്റെ നേരത്തേയുള്ള ഉത്തരവ് രാജവീഥികളെ മാത്രം ബാധിക്കുന്നതാണെന്ന് വിധിച്ചു. വൈക്കം ക്ഷേത്രത്തിന്റെ ചുറ്റുമുള്ള വഴികൾ ഗ്രാമവീഥികളാണെന്നും കോടതി തീരുമാനിച്ചു. അതുകൊണ്ടാണ്, യാത്രാനുമതി പ്രഖ്യാപിച്ചുകൊണ്ടുള്ള ഉത്തരവിറങ്ങി 65 വർഷത്തിനു ശേഷവും ആ വഴികൾ അവർണ്ണർക്ക് അപ്രാപ്യമായി തുടർന്നത്. മാത്രമല്ല ആ വീഥികളിൽ ഒരു കൂട്ടം പോലീസുകാരെ കാവലിന് ഏർപ്പെടുത്തിയിട്ടുമുണ്ടായിരുന്നു.\nഎന്നാൽ ഗ്രാമവീഥികളേയും നഗരവീഥികളേയും വേർതിരിക്കുന്ന തീരുമാനം 'അധഃകൃതവർഗ്ഗക്കാരെ' സംബന്ധിക്കുന്നതല്ലെന്നും, ജൂതതെരുവിലൂടെ ക്രിസ്ത്യാനികളുടെ ഘോഷയാത്ര പോകുന്നതു സംബന്ധിച്ച വിവാദത്തിന്റെ തീരുമാനമായിരുന്നു അതെന്നും, പിന്നീട് നിയമസഭയിൽ സഞ്ചാരസ്വാതന്ത്ര്യപ്രമേയം അവതരിപ്പിച്ചു കൊണ്ടു ചെയ്ത പ്രസംഗത്തിൽ എസ്.എൻ.ഡി.പി. കാര്യദർശി എൻ.കുമാരൻ വാദിച്ചിട്ടുണ്ട്.\nവൈക്കം കിഴക്കേനടയിൽ ദളവാക്കുളം എന്നറിയപ്പെടുന്ന സ്ഥലത്ത് ഇപ്പോഴുള്ള ബസ് ടെർമിനൽ - പത്തൊൻപതാം നൂറ്റാണ്ടിന്റെ തുടക്കത്തിൽ ക്ഷേത്രപ്രവേശനത്തിനു ശ്രമിച്ചതിനു കൂട്ടക്കൊലചെയ്യപ്പെട്ട അവർണ്ണരെ ഒരുമിച്ച് സംസ്കരിച്ച സ്ഥലത്താണ് ഇതെന്ന് കരുതപ്പെടുന്നു.\nപത്തൊൻപതാം നൂറ്റാണ്ടിന്റെ തുടക്കത്തിൽ, ബാലരാമവർമ തിരുവിതാംകൂർ രാജാവായിരിക്കെ, ഏകദേശം ഇരുനൂറോളം വരുന്ന ഈഴവ യുവാക്കൾ വൈക്കം ക്ഷേത്രത്തിൽ പ്രവേശിക്കുവാനും പ്രാർത്ഥിക്കുവാനും തീരുമാനിച്ച് തീയതി നിശ്ചയിച്ചു. ക്ഷേത്രാധികാരികൾ ഈ വിവരം രാജാവിനെ അറിയിക്കുകയും വേണ്ടത് ചെയ്യാമെന്ന് രാജാവ് അവർക്ക് ഉറപ്പ് നൽകുകയും ചെയ്തു. ക്ഷേത്രപ്രവേശനം നടത്തുവാൻ നിശ്ചയിച്ചിരുന്ന ദിവസം (1906ൽ )രാജാവിന്റെ ഒരു കുതിരപ്പടയാളി അവിടെയെത്തുകയും ക്ഷേത്രത്തിലേക്ക് നടന്നു നീങ്ങുകയായിരുന്ന യുവാക്കളെ തലങ്ങും വിലങ്ങും വെട്ടിക്കൊല്ലുകയും പരിക്കേല്പിക്കുകയും ചെയ്തു. ബാക്കിയുണ്ടായിരുന്നവർ ഓടി രക്ഷപെട്ടു. അവിടെക്കിടന്ന ജഡങ്ങൾ ക്ഷേത്രത്തിന്റെ കിഴക്കേനടക്കു സമീപത്തുള്ള ഒരു കുളത്തിൽ കുഴിച്ചിട്ടു. ഈ കൂട്ടക്കൊലയ്ക്ക് ഉത്തരവാദിയായി കണക്കാക്കപ്പെട്ട അന്നത്തെ ദളവായുമായി ബന്ധപ്പെടുത്തി ആ കുളം നിന്ന സ്ഥലത്തെ അന്നുമുതൽ ദളവാക്കുളം എന്ന് വിളിച്ചു വന്നു. ആ സ്ഥലത്താണ് ഇപ്പോൾ വൈക്കത്തെ സ്വകാര്യ ബസ് സ്റ്റാന്റ് നിലകൊള്ളുന്നത് എന്നു വിശ്വസിക്കപ്പെടുന്നു.\n1905-ൽ തിരുവിതാംകൂർ നിയമസഭയിലെ ഈഴവ പ്രതിനിധികൾ ക്ഷേത്രത്തിന് ചുറ്റുമുള്ള പൊതുവഴിയിൽക്കൂടിയുള്ള യാത്രാനിരോധനത്തിന്റെ പ്രശ്നം സഭയിൽ ഉന്നയിച്ചെങ്കിലും തർക്കം മതസംബന്ധിയാണെന്ന ന്യായം പറഞ്ഞ് വിഷയം ചർച്ചക്കായി പരിഗണിക്കാൻ പോലും അധികാരികൾ വിസമ്മതിച്ചു. 1920-21-ൽ സഭയിൽ അംഗമായിരുന്ന പ്രസിദ്ധകവി കുമാരനാശാനും ഈ വിഷയം അവതരിപ്പിച്ചെങ്കിലും ഫലമുണ്ടായില്ല. എസ്.എൻ.ഡി.പി. കാര്യദർശിയായിരുന്ന ടി.കെ. മാധവൻ പിന്നീട് പ്രശ്നം ദിവാൻ രാഘവയ്യായുടെ മുൻപിൽ ഉന്നയിച്ചപ്പോഴും അനുഭാവപൂർണമായ പ്രതികരണമല്ല ലഭിച്ചത്. തുടർന്ന് രാജാവിനെ നേരിൽ കണ്ട് നിവേദനം നടത്താൽ മാധവൻ അനുമതി ചോദിച്ചെങ്കിലും അതും നിഷേധിക്കപ്പെടുകയാണുണ്ടായത്. തങ്ങളുടെ പ്രശ്നങ്ങൾ നിയമസഭയിൽ ഉന്നയിക്കാനും, രാജാവിന്റെ ശ്രദ്ധയിൽ പെടുത്താനും അനുമതി നിഷേധിക്കപ്പെടുന്ന ജനവിഭാഗങ്ങൾക്ക് എന്ത് പോം‌വഴിയാണുള്ളത്, അവർ തിരുവിതാംകൂർ വിട്ടുപോവുകയാണോ വേണ്ടത് എന്ന് പരിതപിച്ച മാധവനോട് ദിവാൻ പറഞ്ഞത്, പ്രശ്നം പരിഹരിച്ചു കിട്ടാൻ ആരെങ്കിലും തിരുവിതാംകൂർ വിട്ടുപോയാലും വിരോധമില്ല എന്നായിരുന്നത്രെ.\nടി.കെ. മാധവൻ - വൈക്കം നഗരമദ്ധ്യത്തിലെ പ്രതിമ - സത്യാഗ്രഹത്തിൽ ഗാന്ധിയുടേയും കോൺഗ്രസിന്റേയും ഇടപെടൽ സാധ്യമാക്കുന്നതിൽ മുഖ്യപങ്ക് വഹിച്ചത് മാധവനാണ്.\n1917 സെപ്തംബർ 27ന്  തിരുനൽ‌വേലി കോൺഗ്രസ് സമ്മേളനത്തിൽ പങ്കെടുത്ത ടി.കെ. മാധവൻ തിരുവിതാംകൂറിലെ ഈഴവ സമുദായത്തിന്റെ അവസ്ഥ ഗാന്ധിയുടെ ശ്രദ്ധയിൽ പെടുത്തി. സത്യാഗ്രഹത്തിൽ ഗാന്ധിയുടേയും കോൺഗ്രസിന്റേയും ഇടപെടൽ സാദ്ധ്യമാക്കുന്നതിൽ മുഖ്യപങ്കുവഹിച്ചത് ടി.കെ. മാധവനാണ്. ഈ പ്രശ്നം കൈകാര്യം ചെയ്യാൻ ആവശ്യപ്പെട്ട് സംസ്ഥാന കോൺഗ്രസ് ഘടകത്തിന് എഴുതാമെന്ന് ഗാന്ധി സമ്മതിച്ചു. 1923 ഡിസംബറിൽ മൗലന മുഹമ്മദ് അലി അദ്ധ്യക്ഷനായ കാക്കിനഡ കോൺഗ്രസ് സമ്മേളനത്തിലും ടി.കെ. മാധവൻ, സർദാർ കെ.എം.പണിക്കർ, കെ.പി. കേശവമേനോൻ എന്നിവരോടൊപ്പം പങ്കെടുത്തു. മാധവന്റെ ശ്രമഫലമായി കോൺഗ്രസ് പ്രമേയം ഈ പ്രശ്നം പ്രത്യേകം പരിഗണിക്കുകയും അത് കൈകാര്യം ചെയ്യാൻ സംസ്ഥാന കോൺഗ്രസ് ഘടകത്തെ അധികാരപ്പെടുത്തുകയും ചെയ്തു. അതേ തുടർന്ന് കേരള സംസ്ഥാന കോൺഗ്രസ് സമിതി, 1924 ജനുവരി 24-ൻ എറണാകുളത്ത് സമ്മേളിച്ച് കെ.വേലപ്പന്റെ അദ്ധ്യക്ഷതയിൽ ഒരു അസ്പർശ്യതാ നിർമ്മാർജ്ജന സമിതിക്ക് രൂപം കൊടുത്തു. ടി.കെ. മാധവൻ, കുറൂർ നീലകണ്ഠൻ നമ്പൂതിരി, ടി.ആർ. കൃഷ്ണസ്വാമി അയ്യർ, കെ. വേലായുധ മേനോൻ, എന്നിവരായിരുന്നു മറ്റ് അംഗങ്ങൾ. ടി.കെ. മാധവൻ അദ്ധ്യക്ഷനായി ഒരു പ്രചാരണ സമിതിക്കും രൂപം കൊടുത്തു. സമിതികളിലെ അംഗങ്ങൾ 1924 ഫെബ്രുവരി 28-ന് വൈക്കത്തെത്തി ഒരു വലിയ പൊതു സമ്മേളനം നടത്തി. സമ്മേളനത്തിൽ മാധവൻ അസ്പർശ്യതാ നിർമ്മാർജ്ജന സമിതിയോട്, അവർണ്ണവിഭാഗങ്ങളെ ക്ഷേത്രത്തിന് ചുറ്റുമുള്ള പൊതുനിരത്തുകൾ ഉപയോഗിക്കുന്നതിൽ നിന്ന് വിലക്കിക്കൊണ്ടുള്ള ഫലകങ്ങൾ എടുത്തുമാറ്റാൻ ആവശ്യപ്പെട്ടു. എന്നാൽ നിരോധിക്കപ്പെട്ട വഴികളിലൂടെ അവർണ്ണരുടെ ഒരു ജാഥ നയിക്കാനാണ് സമിതി തീരുമാനിച്ചത്.\nജാഥ നടത്താനുള്ള തീരുമാനം അറിഞ്ഞപ്പോൾ സവർണ്ണ നേതാക്കളിൽ ചിലർ മജിസ്ട്രേട്ട്, പോലീസ് ഇൻസ്പെക്ടർ , തഹസീൽദാർ എന്നിവർക്കൊപ്പം കോൺഗ്രസ് നേതാക്കളെ അവരുടെ താവളത്തിലെത്തി കണ്ടു. ഇണ്ടന്തുരുത്ത് നീലകണ്ഠൻ നമ്പ്യാതിരി ആയിരുന്നു അവരുടെ നേതാവ്. ജാഥ കുറേ ദിവസം കഴിഞ്ഞായാൽ അനുവദിക്കാമെന്നും ഉടനേ അത് നടത്തുന്നത് സാമുദായിക സൗഹാർദ്ദം തകർക്കാൻ ഇടയാക്കുമെന്നും അവർ വാദിച്ചു. ഈ ആവശ്യത്തിന് വഴങ്ങി, കോൺഗ്രസ് ജാഥയുടെ തിയതി 1924 മാർച്ച് 30 എന്ന് നിശ്ചയിച്ചു. അതിനിടെ അയിത്തം കാലങ്ങളായി നിലനിന്നു വരുന്ന ഒരാചാരമാണെന്നു വാദിച്ച സവർണ്ണർ, അത് സംരക്ഷിക്കാനുള്ള 'കടമ' നിർവഹിക്കണമെന്നാവശ്യപ്പെട്ട് സർക്കാരിനെ സമീപിച്ചു. ഈ ആചാരത്തെ തകർക്കാൻ കോൺഗ്രസ്സ് ഒരു പ്രക്ഷോഭത്തിലൂടെ ശ്രമിക്കുകയാണെന്നും അവർ ആരോപിച്ചു. പിന്നീട്, മജിസ്ട്രേട്ട്, വർഗ്ഗീയ കലഹം ഒഴിവാക്കാനെന്ന ന്യായം പറഞ്ഞ്, ജാഥക്കെതിരെ നിരോധനാജ്ഞ പുറപ്പെടുവിച്ചു. അതോടെ അസ്പർശ്യതാ നിർമ്മാർജ്ജന സമിതിയും അടവ് മാറ്റി, ജാഥക്ക് പകരം എല്ലാ ദിവസവും, വിഭിന്ന ജാതിക്കാരായ മൂന്നു പേരുടെ ഒരു സംഘത്തെ വിലക്കുള്ള വഴികളിലേക്ക് അയക്കാൻ തീരുമാനിച്ചു. ആദ്യ ദിവസം പുലയനയ കുഞ്ഞാപ്പിയും ഈഴവനായ ബാഹുലേയനും നായരായ ഗോവിന്ദപ്പണിക്കരുമാണ് പോയത്. ഈ കാര്യപരിപാടിയുടെ കേന്ദ്രമായിരിക്കാൻ, ക്ഷേത്രത്തിൽ നിന്ന് ഒരു ഫർലോങ്ങ് മാത്രം അകലെ ഒരു സത്യാഗ്രഹാശ്രമവും സ്ഥാപിതമായി. [ഖ]\nജയിൽ മോചിതരായ വൈക്കം സത്യഗ്രഹികൾക്കു് നല്കിയ സ്വീകരണാവസരത്തിൽ എടുത്ത ചിത്രം. ഇരിയ്ക്കുന്നവരിൽ മൂന്നാമതു് കെ പി കേശവമേനോനും അഞ്ചാമതു് റ്റി കെ മാധവനുമാണു്. ഗോവിന്ദപ്പണിക്കർ, ബാഹുലേയൻ, ചാത്തൻ കുഞ്ഞപ്പി (നടുക്ക്) എന്നിവരെയും കാണാം.\nആദ്യസംഘം സത്യഗ്രഹികളായി തെരഞ്ഞെടുക്കപ്പെട്ടത്, പുലയ, ഈഴവ, നായർ സമുദായങ്ങളിൽ നിന്നുള്ള കുഞ്ഞാപ്പി, ബാഹുലേയൻ, ഗോവിന്ദപ്പണിക്കർ എന്നിവരായിരുന്നു. ദിവസവും എല്ലാവരും ഒന്നിച്ച് നടന്ന് നിരോധനഫലകത്തിന് അൻപത് അടി അകലെ വരെ ചെന്ന ശേഷം അവിടന്ന് തെരഞ്ഞെടുക്കപ്പെട്ട മൂന്നുപേരെ മാത്രം മുന്നോട്ട് അയക്കുകയായിരുന്നു ചെയ്തിരുന്നത്. പോലീസ് അവരെ തടഞ്ഞുനിർ‍ത്തി ജാതി ചോദിച്ച ശേഷം സവർ‍ണ്ണനു മാത്രമേ മുന്നോട്ടു പോകാൻ അനുവാദമുള്ളു എന്നു പറയുന്നതിന് മറുപടിയായി, അവർണ്ണരായ മറ്റുരണ്ടുപേർക്കൊപ്പമേ താൻ മുന്നോട്ടു പോവുകയുള്ളെന്ന് സവർണ്ണ സമുദായത്തിൽ‌പെട്ട സത്യാഗ്രഹി മറുപടി പറയുകയും ഇത് മൂവരുടേയും അറസ്റ്റിലും ജയിൽശിക്ഷയിലും കലാശിക്കുകയും ചെയ്തിരുന്നു. വൈകുന്നേരങ്ങളിൽ അറസ്റ്റിലും ജയിൽശിക്ഷയിലും പ്രതിഷേധിച്ച് പൊതുസമ്മേളനവും സംഘടിക്കപ്പെട്ടു. എല്ലാ ദിവസവും ഈ നടപടിക്രമങ്ങൾ ആവർത്തിക്കപ്പെട്ടു. ഇടക്ക് സവർണ്ണനേതൃത്വവുമായി ചർച്ച വഴി ഒത്തുതീർപ്പ് സാധ്യമാകുമെന്ന പ്രതീക്ഷയിൽ ഏപ്രിൽ 5-6 തിയതികളിൽ സത്യാഗ്രഹം നിർത്തിവച്ചു. എന്നാൽ ചർച്ച പരാജയപ്പെട്ടതിനെ തുടർന്ന് സത്യാഗ്രഹം പുനരാരംഭിച്ചു. ഏപ്രിൽ 7-ന് ടി.കെ. മാധവനും, സംസ്ഥാന കോൺഗ്രസ് ഘടകത്തിന്റെ അദ്ധ്യക്ഷൻ കെ.പി. കേശവമേനോനും സത്യാഗ്രഹത്തിൽ അറസ്റ്റ് വരിച്ചു. പിന്നീട് അവരെ വിട്ടയച്ചു. അതുവരെ അറസ്റ്റ് ചെയ്തിരുന്നവരെയൊക്കെ, തിരുവിതാംകൂർ മഹാരാജവ് ശ്രീ മൂലം തിരുനാൾ മരിച്ചപ്പോൾ വിട്ടയച്ചു.\nവൈക്കം നഗരമദ്ധ്യത്തിൽ തമിഴ്നാടുസർക്കാർ നിർമ്മിച്ച ഇ.വി.ആർ സ്മാരകത്തിനു മുൻപിലുള്ള പ്രതിമ - സത്യാഗ്രഹത്തിൽ പങ്കെടുത്ത് പെരിയാർ ഇ. വി. രാമസ്വാമി നായ്ക്കർ അറസ്റ്റുവരിച്ചിരുന്നു\nഏപ്രിൽ 10 വരെ സമരം ഈ മട്ടിൽ തുടർന്നു. അന്ന് സർക്കാർ അടവ് മാറ്റി. സത്യാഗ്രഹികളെ അറസ്റ്റ് ചെയ്യുന്നതിന് പകരം, വഴിയിൽ ബാരിക്കേഡുകൾ ഉയർത്തി നിരോധിക്കപ്പെട്ട റോഡുകളിൽ അവർ പ്രവേശിക്കുന്നത് തടയുക എന്നതായി പുതിയ നയം. ഇതിനോട് സത്യാഗ്രഹികൾ പ്രതികരിച്ചത് നിരാഹാരം അനുഷ്ടിച്ചു കൊണ്ടാണ്. എന്നാൽ ഈ സമരത്തിന്റെ ഭാഗമായി നിരാഹാരം അനുഷ്ടിക്കുന്നതിന് ഗാന്ധി അനുകൂലമല്ലായിരുന്നു. സത്യാഗ്രഹികളെ അറസ്റ്റ് ചെയ്യാതെ സമരത്തെ നേരിടാനുള്ള ശ്രമം ഫലിക്കാതെ വന്നപ്പോൾ സർക്കാർ മർദ്ദനമുറ സ്വീകരിച്ചതായും സത്യാഗ്രഹത്തെ തകർക്കാൻ പോലീസ് യാഥാസ്ഥിതികരുമായി സഹകരിക്കുന്നതായും സത്യാഗ്രഹികൾ ആരോപിച്ചു. ക്രമേണ നിയന്ത്രണം സവർ‍ണ്ണ നേതൃത്വത്തിന് വിട്ടിട്ട് പോലീസ് ദൃക്സാക്ഷികളുടെ നിലയിലായെന്നും അവർ ആരോപിച്ചു. സത്യാഗ്രഹത്തിന്റെ ആരംഭഘട്ടത്തിൽ രാജാവായിരുന്ന ശ്രീ മൂലം തിരുനാളും, ദിവാൻ ബഹദൂർ ടി. രാഘവയ്യായും യാഥാസ്ഥിതികരെ പിന്തുണക്കുന്നതായി സത്യാഗ്രഹികൾ കരുതി.\nസത്യാഗ്രഹത്തെ വിമർശിച്ച് സവർണ്ണരിൽ ചിലർ ഗാന്ധിക്ക് കത്തുകളയച്ചു. വൈക്കം ക്ഷേത്രത്തിന് ചുറ്റുമുള്ളത്, സ്വകാര്യ വഴികളാണെന്നും അതിനാൽ, നടപ്പവകാശം ആവശ്യപ്പെടുന്നതിന് ന്യായമില്ലെന്നും ഒക്കെ ആയിരുന്നു ഈ കത്തുകളെഴുതിയവർ വാദിച്ചത്.\nവൈക്കം സത്യാഗ്രഹപ്പന്തലിൽ സൗജന്യ ഭോജനശാല നടത്തിയ അകാലിസംഘം, ആശ്രമം ഖജാൻജിഎ കെ ഗോവിന്ദൻ ചാന്നാരോടൊപ്പം\nസത്യാഗ്രഹം വലിയതോതിൽ അഖിലേന്ത്യാ ശ്രദ്ധ ആകർഷിച്ചു. ആളും അർത്ഥവും വൈക്കത്തെക്ക് പ്രവഹിച്ചു. സത്യാഗ്രഹികൾക്കായി സൗജന്യ ഭോജനാലയം തുടങ്ങാനായി പഞ്ചാബിൽ നിന്നും ഒരു അകാലി സംഘം എത്തി. ഹൈന്ദവേതരരായ ബാരിസ്റ്റർ ജോർജ് ജോസഫ്, ഭജേമാതരം മാത്തുണ്ണി, 'യങ്ങ്-ഇൻഡ്യ'യുടെ സമ്പാദകനായിരുന്ന അബ്ദുൾ റഹ്‌മാൻ തുടങ്ങിയവരും സത്യാഗ്രഹത്തിനൊരുങ്ങി മുന്നോട്ടു വന്നു. കേരളത്തിനു വെളിയിൽ നിന്നുള്ള പ്രശസ്തരായ പലരെയും ഈ ചരിത്രസംഭവം കേരളത്തിലേക്കാകർഷിച്ചു. വിനോബാ ഭാവേ, സ്വാമി ശ്രദ്ധാനന്ദ തുടങ്ങിയവർ ഇതിൽ ഉൾപ്പെടും. ഗാന്ധിയുടെ വിലക്കുണ്ടായിട്ടും, തമിഴ്നാട്ടിൽ നിന്ന് ഇ.വി. രാമസ്വാമി നായ്‌കർ ഭാര്യ നാഗമ്മയോടൊപ്പമെത്തി സത്യാഗ്രഹത്തിൽ പങ്കെടുത്ത് അറസ്റ്റ് വരിച്ചു. [ഗ] വിദേശലേഖകന്മാർ പോലും സത്യാഗ്രഹത്തെ ശ്രദ്ധിച്ചു. 1924 മേയ് 9-ന് അമേരിക്കൻ പത്രപ്രതിനിധി റവറന്റ് ചാൾസ് ബി ഹിൽ വൈക്കം സന്ദർശിച്ചു.\nഅമൃതസറിൽ നിന്നുള്ള ലാൽസിങ്ങിന്റെ നേതൃത്വത്തിൽ സത്യാഗ്രഹഭടന്മാർക്കുവേണ്ടി സൗജന്യ ഭക്ഷണശാല തുടങ്ങി.\nഎന്നാൽ കേരളത്തിനു പുറത്തുള്ളവരുടേയോ, ഹൈന്ദവേതരരുടേയോ സഹായം ഈ സത്യാഗ്രഹത്തിന് സ്വീകരിക്കുന്നതിന് ഗാന്ധി എതിരായിരുന്നു. കേരളത്തിലെ ഹിന്ദു സമുദായത്തിലെ ഒരു കളങ്കം ഇല്ലായ്മ ചെയ്യാനുള്ള ഈ സമരത്തിൽ കേരളത്തിലെ ഹിന്ദുക്കൾ മാത്രം പങ്കെടുത്താൽ മതിയെന്നായിരുന്നു ഗാന്ധിയുടെ നിലപാട്. ഏതു സമൂഹത്തിലും പരിവർത്തനം ആത്മാർഥവും സ്ഥായിയും ആകണമെങ്കിൽ അത് ആ സമൂഹത്തിനുള്ളിലുള്ളവരുടെ തന്നെ ശ്രമഫലമായി നടക്കണം എന്നായിരുന്നു അദ്ദേഹം വാദിച്ചത്. പഞ്ചാബിൽ നിന്നുള്ള അകാലിസംഘം സത്യാഗ്രഹാശ്രമത്തിൽ ഭോജനശാല നടത്തുന്നതിനേയും ഗാന്ധി നിശിതമായി വിമർശിച്ചു.\n“ സിക്കുകാർ നടത്തുന്ന ഭോജനശാല അസ്ഥാനത്താണെന്നു തന്നെയുമല്ല, അത് ഈ പ്രസ്ഥാനത്തിന്റെ ലക്ഷ്യത്തിന്, കേരളീയരുടെ ആത്മാഭിമാനത്തിനു തന്നെ, ഹാനികരവുമാണ്....സിക്കു സ്നേഹിതന്മാർ വിതരണം ചെയ്യുന്ന ആഹാരപദാർത്ഥങ്ങൾ കേരളീയർ മറ്റൊന്നുമാലോചിക്കാതെ കഴിക്കുന്നത് വെറുമൊരു ഭിക്ഷയായി മാത്രമേ ഞാൻ കണക്കാക്കുകയുള്ളു. ”\nഅത്തരമൊരു ഭോജനശാല, ജനങ്ങൾ പട്ടിണി കിടക്കുന്ന പ്രദേശത്ത് സ്ഥാപിക്കുന്നതിനുള്ള സാദ്ധ്യതയെക്കുറിച്ചും ആവശ്യകതയെക്കുറിച്ചും മാത്രമേ സങ്കല്പിക്കാൻ സാധിക്കൂ എന്നും ഗാന്ധി വാദിച്ചു. അദ്ദേഹത്തിന്റെ നിർദ്ദേശമനുസരിച്ച് അകാലികളുടെ ഭോജന ശാല പിന്നീടു നിർത്തൽ ചെയ്തു.\nഒരു രാഷ്ട്രീയ മുന്നേറ്റമെന്നതിനു പകരം, ഹൈന്ദവ സമൂഹത്തെ അതിന്റെ മാലിന്യങ്ങളിൽ നിന്ന് മോചിപ്പിക്കാൻ വേണ്ടിയുള്ള സം‌രംഭമായിരുന്നു ഈ സത്യാഗ്രഹം. നാരായണഗുരുവിന്റെ സന്ദേശവുമായി ഒത്തു പോകുന്ന ഒരു ലക്ഷ്യമായിരുന്നു ഇത്. അതിനാൽ, ഇന്ത്യൻ നാഷണൽ കോൺഗ്രസിന്റെ പ്രവർത്തനങ്ങളിൽ ഒരിക്കലും താൽപര്യം കാണിക്കാതിരുന്ന ഗുരു, വൈക്കം സത്യാഗ്രഹത്തിൽ പ്രത്യേകം താൽപര്യമെടുത്തു സഹകരിച്ചു. വൈക്കത്തുള്ള നാരായണഗുരുവിന്റെ ആശ്രമം സത്യാഗ്രഹികളുടെ ആവശ്യത്തിനായി വിട്ടുകൊടുക്കുകയും ചെയ്തു. കൂടാതെ ശിവഗിരിയിൽ ഒരു സത്യാഗ്രഹനിധി ആരംഭിക്കുകയും ചെയ്തു. എന്നാൽ എങ്ങനെയോ, സത്യാഗ്രഹത്തിന്റെ വിശദാംശങ്ങളെ സംബന്ധിച്ച് ഗുരുവും, ഗാന്ധിയും തമ്മിൽ ചില തെറ്റിദ്ധാരണകൾ ഉടലെടുത്തു. എസ്.എൻ.ഡി.പി. യുടെ കാര്യവാഹിയുമായുള്ള സംഭാഷണങ്ങളിലൊന്നിൽ ഗുരു പ്രകടിപ്പിച്ച ചില അഭിപ്രായങ്ങൾ, ഗുരുവിന്റേയും ഗാന്ധിയുടേയും നിലപാടുകൾ വിഭിന്നമാണെന്ന മട്ടിൽ വ്യാഖ്യാനിക്കപ്പെട്ടു. കോൺഗ്രസിന്റെ തത്ത്വങ്ങൾക്കു വിപരീതമായി ഈഴവരുടെ ആത്മീയനേതാവ് തന്റെ അനുയായികളെ അക്രമത്തിന് പ്രേരിപ്പിക്കുകയാണെന്ന് പറഞ്ഞ്, ഒരു ഘട്ടത്തിൽ സത്യാഗ്രഹത്തിനുള്ള പിന്തുണ പിൻ‌വലിക്കാൻ ചിലർ ഗാന്ധിയെ ഉപദേശിച്ചു.\nഗുരുവിന്റെ ഇഷ്ടശിഷ്യൻ ടി.കെ. മാധവൻ വൈക്കത്തെ പ്രശ്നത്തിൽ ഗാന്ധിയെ കണ്ടത്, ഗുരുവുമായി ചർച്ച ചെയ്തശേഷമായിരുന്നു. സത്യാഗ്രഹം തുടങ്ങിയ സമയത്ത് ഗുരു എസ്.എൻ.ഡി.പി.യുടെ അന്നത്തെ കാര്യദർശി കെ.എം.കേശവനുമായി വിഷയം വീണ്ടും ചർച്ച ചെയ്തു. മറുപക്ഷത്തിന്റെ മനം‌മാറ്റം ലക്‌ഷ്യം‌വച്ചുള്ള അഹിംസാത്മകമായ സ്വയം സഹനത്തിന്റെ മാർഗ്ഗമാണ് ഗാന്ധി നിർദ്ദേശിക്കുന്നതെന്ന് കേശവൻ പറഞ്ഞതിനോട് ഗുരു പ്രതികരിച്ചത് ഇങ്ങനെയായിരുന്നു:-\nസഹിക്കാനും ത്യജിക്കാനുമുള്ള സന്നദ്ധത വേണ്ടത് തന്നെയാണ്. എന്നു വെച്ച് വെറുതേ നനഞ്ഞുകുതിരുകയോ, വിശന്നുപൊരിയുകയോ ചെയ്യേണ്ട കാര്യമൊന്നുമില്ല. പ്രവേശനം നിരോധിച്ചിരിക്കുന്നിടത്ത് പ്രവേശിച്ചിട്ട് അതിന്റെ പ്രത്യാഘാതങ്ങൾ നേരിടുക. അടിയേറ്റാലും തിരിച്ചടിക്കേണ്ടതില്ല. പക്ഷേ, മുൻപിൽ ഒരു മതിലുണ്ടെങ്കിൽ മടങ്ങിപ്പോരരുത്. അത് ചാടിക്കടക്കുക. വഴി നടക്കുന്നതിൽ നിർത്തരുത്; ക്ഷേത്രത്തിൽ കയറുക. എല്ലാ ക്ഷേത്രത്തിലും എല്ലാ ദിവസവും എല്ലാവരും കയറട്ടെ. പായസ നിവേദ്യം ഉണ്ടെങ്കിൽ, എടുത്ത് കഴിക്കുക. ക്ഷേത്രത്തിൽ പന്തിഭോജനം നടക്കുന്ന സ്ഥലത്ത് ചെന്ന് മറ്റുള്ളവർക്കൊപ്പം ഇരിക്കുക. ചെയ്യാൻ പോകുന്ന കാര്യം ആദ്യം സർക്കാരിനെ അറിയിക്കണം. ജീവൻ ത്യജിക്കേണ്ടി വരുമെങ്കിൽ അതിനും തയ്യാറായിരിക്കണം. മറ്റുള്ളവരുടെ സ്പർശനം തങ്ങൾക്ക് അശുദ്ധി വരുത്തുമെന്ന് കരുതുന്നവരെ, അവരുടെ 'ശുദ്ധിയിൽ' തുടരാൻ അനുവദിക്കരുത്. ഇതാണ് എന്റെ അഭിപ്രായം. ഇത് പത്രങ്ങളിൽ കൊടുക്കൂ. ഞാൻ അവരുടെ അഭിപ്രായങ്ങളോട് യോജിക്കുന്നുവെന്ന് ജനങ്ങൾ അറിയട്ടെ. പക്ഷേ അക്രമവും, ശക്തിപ്രകടനവും അരുത്. ബലപ്രയോഗത്തിൽ പ്രകോപിതരാകരുത്.\nസത്യാഗ്രഹത്തിന്റെ അന്തിമലക്‌ഷ്യമായ ക്ഷേത്രപ്രവേശനം അടുത്ത വർഷത്തേക്ക് മാറ്റി വച്ചിരിക്കുകയാണെന്ന് കേശവൻ പറഞ്ഞപ്പോൾ, ഇപ്പോൾ തന്നെ അതിന് വൈകിയിട്ടില്ലേ എന്നാണ് ഗുരു ചോദിച്ചത്.\nഗുരുവിന്റെ ഈ അഭിപ്രായങ്ങൾക്ക് വലിയ പ്രചാരം കിട്ടുകയും അതിനെക്കുറിച്ചുള്ള പത്രവാർത്ത ഗാന്ധിയുടെ ശ്രദ്ധയിൽ പെടുകയും ചെയ്തു. 1924 ജൂൺ പത്തൊൻപതാം തിയതിയിലെ 'യങ്ങ്-ഇൻഡ്യ'യിൽ ഗാന്ധി ഇങ്ങനെ പ്രതികരിച്ചു:-\nഈഴവരുടെ ആദ്ധ്യാത്മിക നേതാവായ നാരായണഗുരു, വൈക്കത്തെ ഇപ്പോഴത്തെ സത്യാഗ്രഹരീതികളോട് വിയോജിക്കുന്നതായി കേൾക്കുന്നു. ബാരിക്കേഡുകളുള്ള വഴികളിൽ സത്യാഗ്രഹികൾ അവ ചാടിക്കടക്കണമെന്നാണത്രെ അദ്ദേഹത്തിന്റെ അഭിപ്രായം. സത്യാഗ്രഹികൾ ക്ഷേത്രത്തിൽ പ്രവേശിച്ച് മറ്റുള്ളവർക്കൊപ്പം പന്തിഭോജനത്തിനിരിക്കുകയും വേണമത്രെ. ഇപ്പറഞ്ഞ തരം നടപടി സത്യാഗ്രഹമല്ല. ബാരിക്കേഡുകൾ ചാടിക്കടക്കുന്നത് തുറന്ന അക്രമമാണ്. അത് ശരിയാണെങ്കിൽ, ക്ഷേത്രവാതിൽ തല്ലിപ്പൊളിക്കുകയോ, ക്ഷേത്രമതിൽ ഭേദിക്കുകയോ ഒക്കെ ചെയ്യാമല്ലോ. ബലം പ്രയോഗിച്ചല്ലാതെ സത്യാഗ്രഹികൾക്ക് പോലീസ് നിര ഭേദിച്ച് മുന്നേറാനാകുന്നതെങ്ങനെ? ഈഴവർക്ക് ശക്തിയും കൂറേയധികം ജീവൻ ബലികൊടുക്കാൻ സന്നദ്ധതയുമുണ്ടെങ്കിൽ, അവർ ഇങ്ങനെയൊക്കെ കാര്യം നേടിയെന്നുമിരിക്കും. പക്ഷേ, അങ്ങനെ നേടുന്ന നേട്ടം, സത്യാഗ്രഹത്തിന്റേതിൽ നിന്ന് വിപരീതമായ മാർഗ്ഗം വഴി നേടുന്നതായിരിക്കുമെന്നാണ് എനിക്ക് പറയാനുള്ളത്. യാഥാസ്ഥിതികർക്ക് മനഃപരിവർത്തനം വരുത്തിക്കൊണ്ടാവില്ല ഈ നേട്ടം കൈവരിക്കുന്നത്; മറ്റുള്ളവരുടെ നിലപാട് അവരുടെമേൽ അടിച്ചേൽപ്പിച്ചുകൊണ്ടായിരിക്കും.\nഈ പത്രവാർത്ത എനിക്കയച്ചുതന്ന സുഹൃത്ത്, അക്രമത്തിനുള്ള ഗുരുവിന്റെ ആഹ്വാനത്തോട് പ്രതികരിച്ച് കോൺഗ്രസിനോട് സത്യാഗ്രഹത്തിൽ നിന്ന് പിന്മാറാൻ പറയണമെന്ന് എന്നെ ഉപദേശിച്ചു. അത് സ്വന്തം മാർഗ്ഗത്തിലുള്ള വിശ്വാസമില്ലായ്മ കാട്ടുന്നതിനും ഹിംസക്ക് കീഴടങ്ങുന്നതിനും തുല്യമായിരിക്കുമെന്ന് എനിക്ക് തോന്നുന്നു. വൈക്കത്തെ പ്രസ്ഥാനവുമായി ബന്ധപ്പെട്ട കോൺഗ്രസ് പ്രവർത്തകർ ഈഴവരുടെ ആദ്ധ്യാത്മികനേതാവിന്റേതെന്നു പറഞ്ഞുകേൾക്കുന്ന അഭിപ്രായങ്ങൾ പിന്തുടർന്നാൽ മാത്രമേ സത്യാഗ്രഹം നിർത്തിവച്ചു പ്രായശ്ചിത്തം ചെയ്യേണ്ട കാര്യമുള്ളു. അല്ലെങ്കിൽ അതിന്റെ ആവശ്യമില്ല. അതുകൊണ്ട് വൈക്കത്തെ സംഘാടകരോട്, അവരുടെ പ്രസ്ഥാനത്തെ ശക്തിപ്പെടുത്താനും അതിൽ പങ്കുചേരുന്നവരുടെ പെരുമാറ്റം വഴിവിട്ടുപോകാതിരിക്കാൻ ശ്രദ്ധിക്കാനും മാത്രമേ എനിക്ക് പറയാനുള്ളു. ലക്‌ഷ്യത്തിലെത്താൻ എത്രസമയമെടുത്താലും, അതിലേക്കുള്ള വഴി, സഹനവും സ്വയം ശുദ്ധീകരണവും വഴി, സമാധാനപരമായി യാഥാസ്ഥിതികർക്ക് മനം മാറ്റം വരുത്താൻ ശ്രമിക്കുകയെന്നതാണ്.\nനാരായണഗുരുവിന്റേയും ഗാന്ധിയുടേയും നിലപാടുകൾ ശ്രദ്ധാപൂർ‌വം പരിശോധിച്ചാൽ, അവ തമ്മിൽ മൗലികമായ അന്തരമൊന്നും കാണുകയില്ലായിരുന്നു എന്ന് വാദിക്കപ്പെട്ടിട്ടുണ്ട്. ഇരുവരുടേയും ലക്‌ഷ്യം അസ്പർശ്യത ഉൽമൂലനം ചെയ്ത് മനുഷ്യർക്കിടയിൽ സമത്വം ഉറപ്പുവരുത്തുക എന്നതായിരുന്നു. വൈക്കം സത്യാഗ്രഹത്തിന്റെ അടിയന്തരലക്‌ഷ്യമാകട്ടെ, ക്ഷേത്രത്തിന് ചുറ്റുമുള്ള പൊതു വഴികൾ ഉപയോഗിക്കുവാനുള്ള അടിസ്ഥാന മനുഷ്യാവകാശം സ്ഥാപിച്ചെടുക്കുകയെന്നതുമായിരുന്നു. ഇക്കാര്യത്തിൽ ഗാന്ധിയും ഗുരുവും ഒരേ അഭിപ്രായക്കാരായിരുന്നു. അവിടന്നും മുന്നോട്ടുപോയി, ക്ഷേത്രപ്രവേശനം സാധിച്ചെടുക്കുന്നതുവരെ വിശ്രമിക്കരുതെന്നേ ഗുരു പറഞ്ഞതിനർഥമുണ്ടായിരുന്നുള്ളു എന്നു കരുതണം. അയിത്തോച്ചാടനത്തിനു വേണ്ടി സ്വീകരിക്കുന്ന ഏതു പ്രവർത്തനമാർഗ്ഗവും തികച്ചും അഹിംസാനിഷ്ഠമായിരിക്കേണ്ടതാണ് എന്ന തന്റെ അഭിപ്രായം ഗുരു ഒരു നിഷേധക്കുറിപ്പിൽ പിന്നീടു വ്യക്തമാക്കി. ഒരു ഘട്ടത്തിൽ, ഗുരുവിന്റെ നിലപാടു അക്രമത്തിനുള്ള ആഹ്വാനമായി ഗാന്ധി കണ്ടിരിക്കാം. ബാരിക്കേഡുകൾ ചാടിക്കടക്കാനുള്ള ഗുരുവിന്റെ ആഹ്വാനത്തെ അക്രമത്തിനുള്ളതായി കണ്ട ഗാന്ധി തന്നെ ദണ്ഡിയിൽ നിയമം ലംഘിച്ച് ഉപ്പുണ്ടാക്കുന്നതിന് നേതൃത്വം കൊടുത്തു എന്നും ചൂണ്ടിക്കാണിക്കപ്പെട്ടിട്ടുണ്ട്.\nഗുരുവിന്റെ പിന്തുണ, വൈക്കം സന്ദർശനം[തിരുത്തുക]\nഏതായാലും, ഒരിക്കലും വാദിച്ചു ജയിക്കുന്നതിൽ തത്പരനല്ലാതിരുന്ന ഗുരു 'യങ്ങ്-ഇൻഡ്യ'യിൽ ഗാന്ധി പ്രകടിപ്പിച്ച അഭിപ്രായത്തോട് പ്രതികരിച്ചില്ല. അതേസമയം അദ്ദേഹം വൈക്കത്തിനടുത്തുള്ള വെല്ലൂരെ തന്റെ മഠം സത്യാഗ്രഹികളുടെ ഉപയോഗത്തിന് വിട്ടുകൊടുത്തു. അവിടെ ഒരു കാര്യാലയവും സ്ഥാപിച്ചു. സത്യാഗ്രഹ നിധിയിലേക്ക് അന്ന് വലിയൊരു തുകയായിരുന്ന ആയിരം രൂപ സംഭാവന ചെയ്യുകയും ശിവഗിരി ആശ്രമത്തിൽ സത്യാഗ്രഹത്തിലേക്കുള്ള സംഭാവനക്കായി ഒരു പെട്ടി സ്ഥാപിക്കാൻ ഏർപ്പാട് ചെയ്യുകയും ചെയ്തു. തന്റെ ഇഷ്ടശിഷ്യന്മാരായിരുന്ന സ്വാമി സത്യവൃതനേയും കൊട്ടുകോയിക്കൽ വേലായുധനേയും അദ്ദേഹം വൈക്കത്തേക്ക് നിയോഗിച്ചു.\nസത്യാഗ്രഹം അതിന്റെ മൂർദ്ധന്യത്തിൽ ആയിരുന്നപ്പോൾ, 1924 സെപ്റ്റംബർ 27-ന് ഗുരു സ്ഥലം സന്ദർശിച്ചു. വൈക്കത്തെത്തിയത് ബോട്ടിലാണ്. അദ്ദേഹത്തെ സ്വീകരിക്കാൻ ആയിരക്കണക്കിനാളുകൾ ജെട്ടിയിൽ കാത്തുനിന്നിരുന്നു. ഗാന്ധി അയച്ചുകൊടുത്ത കൈത്തറിനൂലിന്റെ ഒരു ബഹുവർണ്ണഹാരം അർപ്പണം ചെയ്ത് അദ്ദേഹത്തെ സ്വീകരിച്ചു. സത്യാഗ്രഹാശ്രമത്തിൽ നെയ്ത ഒരു കൈത്തറി കൈലേസും അദ്ദേഹത്തിന് സമ്മാനിക്കപ്പെട്ടു. അടുത്ത ദിവസം മഹാത്മഗാന്ധിയുടെ ആരോഗ്യത്തിനായുള്ള ഒരു പൊതു പ്രാർഥനാസമ്മേളനത്തിന് ഗുരു അദ്ധ്യക്ഷത വഹിച്ചു. ഗുരുവിന്റെ പങ്കെടുപ്പ് വലിയ ഭാഗ്യമാണെന്ന് സ്വാമി സത്യവൃതൻ പറഞ്ഞപ്പോൾ താൻ വെറുതേ പങ്കെടുക്കാനല്ല പ്രാർഥിക്കാനാണ് വന്നതെന്ന് ഗുരു പറഞ്ഞു. എല്ലാവർക്കും മുൻപിൽ അദ്ദേഹം ഏതാനും നിമിഷം ധ്യാനനിരതനായി. നാരായണഗുരു പരസ്യമായി പ്രാർഥിക്കുന്നതായി കണ്ട ഒരേയൊരവസരം ഇതായിരുന്നു എന്ന് പറയപ്പെടുന്നു.\nവൈക്കം സത്യാഗ്രത്തെ പിന്തുണച്ച് തിരുവനന്തപുരത്തേക്കു നടത്തിയ സവർണ്ണപദയാത്ര നയിച്ചത് മന്നത്തു പത്മനാഭനാണ് - വൈക്കം നഗരമദ്ധ്യത്തിൽ സ്ഥാപിച്ചിരിക്കുന്ന മന്നം പ്രതിമ\nഇതിനിടെ, സവർണ്ണവിഭാഗങ്ങളുടെ പിന്തുണ വൈക്കത്തെ പ്രസ്ഥാനത്തിന്റെ വിജയത്തിന് ആവശ്യമാണെന്ന് ഗാന്ധിക്ക് തോന്നി. സവർണ്ണർ മാത്രമടങ്ങുന്ന ഒരു പദയാത്ര തിരുവിതാംകൂറിന്റെ തലസ്ഥാനമായിരുന്ന തിരുവനന്തപുരത്ത് ചെന്ന് അവർണരുമായുള്ള ഐക്യം പ്രകടിപ്പിക്കുകയും അവരുടെ ആവശ്യങ്ങൾക്ക് പിന്തുണ പ്രഖ്യാപിക്കുകയും ചെയ്യണമെന്ന് ഗാന്ധി നിർദ്ദേശിച്ചു. നായർസമുദായ നേതാവായിരുന്ന മന്നത്ത് പദ്മനാഭന്റെ നേതൃത്ത്വത്തിൽ 500 പേരടങ്ങിയ സവർണ്ണ പദയാത്ര 1924 നവംബർ ഒന്നിന് വൈക്കത്ത് നിന്ന് തിരുവനന്തപുരത്തേക്ക് തിരിച്ചു. പദയാത്രക്ക് അത് എത്തിയിടത്തൊക്കെ വലിയ സ്വീകരണമാണ് ലഭിച്ചത്. വഴിക്ക് കൂടുതൽ പേർ ചേർ‍ന്നതുമൂലം പദയാത്ര തുടങ്ങിയതിനേക്കാൾ വലുതായി. ഇടക്ക് യാത്രികർ ശിവഗിരിയിൽ ചെന്ന് നാരായണഗുരുവിന്റെ അനുഗ്രഹം വാങ്ങി. തിരുവനന്തപുരത്തെത്തുമ്പോൾ പദയാത്രയിൽ അയ്യായിരം ആളുകളുണ്ടായിരുന്നു. അതേദിവസം തന്നെ ശുചീന്ദ്രത്ത് നിന്ന് പെരുമാൾ നായിഡുവിന്റെ നേതൃത്വത്തിൽ ആയിരം പേരടങ്ങിയ അത്തരം മറ്റൊരു പദയാത്രയും തിരുവനന്തപുരത്തെത്തി. അവിടെ ഒരു പൊതുസമ്മേളനവും നടത്തി.\n1924 നവംബർ 13-ന് ചങ്ങനാശേരി പരമേശ്വരൻ പിള്ളയുടെ നേതൃത്വത്തിലുള്ള ഒരു പ്രതിനിധിസംഘം റീജന്റ് മഹാറാണി സേതുലക്ഷ്മീഭായിയെ കണ്ട് 25,000 സവർണർ ഒപ്പിട്ട ഒരു മെമ്മോറാണ്ടം സമർപ്പിച്ചു. വൈക്കം ക്ഷേത്രത്തിന്റേയും മറ്റു ക്ഷേത്രങ്ങളുടേയും ചുറ്റുമുള്ള വഴികൾ, ജാതിമതഭേദമെന്യേ എല്ലാവർക്കുമായി തുറന്നു കൊടുക്കണമെന്ന അഭ്യർഥനയായിരുന്നു മെമ്മോറണ്ടത്തിന്റെ ഉള്ളടക്കം.\nമെമ്മോറാണ്ടം വലിയ പ്രതീക്ഷകളോടെയാണ് സമർപ്പിക്കപ്പെട്ടതെങ്കിലും, അതിനു കിട്ടിയ പ്രതികരണം അനുകൂലമായിരുന്നില്ല. കാര്യം തീരുമാനിക്കേണ്ടത് നിയമനിർമ്മാണസഭയാണെന്ന നിലപാടാണ് റാണി സ്വീകരിച്ചത്. സവർണ്ണയാത്രയിലെ നിവേദകർക്ക് മഹാറാണി കൊടുത്ത മറുപടി ഇതായിരുന്നു:-\n“ ഇതിന് പെട്ടെന്നൊരു മറുപടി പറയത്തക്കതല്ല. പ്രധാനമായ ഒരു കാര്യമാണ്. ഇതിനെ സംബന്ധിച്ച് ഒരു 'റസല്യൂഷൻ' കൗൺസിലിൽ എടുത്തു കഴിഞ്ഞിട്ടുണ്ട്. അതിന്മേൽ അവസാനമായി തീരുമാനം ചെയ്യുമ്പോൾ, മെമ്മോറിയലിൽ പറഞ്ഞിരിക്കുന്ന സംഗതികളെ കൂടി പ്രത്യേകം ആലോചിക്കാം ”\nപിന്നീട് ഹൈക്കോടതി ജഡ്ജിയായി നിയമിതനായ എസ്.എൻ ഡി.പി. കാര്യദർശി എൻ കുമാരൻ 1925 ഫെബ്രുവരി 7-ന് നിയമസഭയിൽ ഒരു പ്രമേയം അവതരിപ്പിച്ചങ്കിലും അത് 21-ന് എതിരെ 22 വോട്ടിന് പരാജയപ്പെട്ടു.[ഘ] സർക്കാർ പ്രമേയത്തെ എതിർത്തെങ്കിലും, ദിവാൻ രാഘവയ്യാ തന്റെ പ്രസംഗം ഉപസംഹരിച്ചത്,യാഥാസ്ഥിതികർ കാലത്തിന്റെ സൂചനകൾ മനസ്സിലാക്കേണ്ടതിന്റെ ആവശ്യകത എടുത്തുപറഞ്ഞുകൊണ്ടാണ്:\n“ ജാതിഹിന്ദുക്കൾ ഈ പഴയ അനാചാരങ്ങളെ നിഷ്കർഷിച്ചു കൊണ്ടിരിക്കുന്നതു ബുദ്ധിപൂർവകമായിരിക്കുകയില്ല എന്നും കാലത്തിനു വരുന്ന മാറ്റങ്ങൾ മനസ്സിലാക്കുന്നത് ആവശ്യമാണെന്നും.....ലോകം മുഴുവൻ സമ്മതിക്കുന്നതായ അവകാശങ്ങളെ നിഷേധിച്ചു കൊണ്ടിരിക്കുന്നതു ശരിയല്ലെന്നും ആകുന്നു ഗവണ്മെന്റിനുള്ള അഭിപ്രായം. ”\nപ്രമേയത്തിന്റെ പരാജയം സത്യാഗ്രഹികളുടെ ആത്മവീര്യം തളർത്തുകയും യാഥാസ്ഥിതികരുടെ അക്രമനടപടികൾക്ക് ആക്കം കൂട്ടുകയും ചെയ്തു. സത്യാഗ്രഹികളോട് നിശ്ചയദാർഢ്യം നിലനിർത്താനും ക്ഷമാപൂർവമായ സമാധാനം പുലർത്താനും ഗാന്ധി ആവശ്യപ്പെട്ടു. യാഥാസ്ഥിതികരുടെ നേതാവായ ഇണ്ടൻ തുരുത്തിൽ നമ്പൂതിരിയാകട്ടെ സത്യാഗ്രഹികളെ മർദ്ദിക്കാൻ ആളെ വാടകക്കെടുത്ത് അയക്കുകയാണ് ചെയ്തത്. സത്യഗ്രഹികളെ കഴുത്തറ്റം വെള്ളത്തിൽ തള്ളിയിടുകയും അവരുടെ കണ്ണിൽ ചുണ്ണാമ്പ് കലർത്തിയ ലായിനി തളിക്കുകയും ഒക്കെ ചെയ്തപ്പോഴും, ഇടപെടരുതെന്ന് രഹസ്യ നിർദ്ദേശം ലഭിച്ചിരുന്നതിനാൽ പോലീസ് നോക്കി നിൽക്കുകയേ ചെയ്തുള്ളു എന്ന് ആരോപിക്കപ്പെട്ടു. പെരുമ്പളം ആമചാടി തുരുത്തിൽ നിന്നെത്തിയ പുലയ സമുദായക്കാരനായ തേവനേയും മൂവാറ്റുപുഴക്കാരൻ രാമൻ ഇളയതിനേയും പച്ചചുണ്ണാമ്പെഴുതി കണ്ണുപൊട്ടിച്ചു. തിരുവല്ല ചിറ്റേടത്ത് ശങ്കുപിള്ളയെ മർദ്ദിച്ചു കൊന്നു. ഇദ്ദേഹമാണ് വൈക്കം സത്യാഗ്രഹത്തിലെ ആദ്യ രക്തസാക്ഷി. നിഷ്ടൂരത കയ്യുംകെട്ടി നോക്കി നിൽക്കാൻ കോൺഗ്ഗ്രസ്സിനാവില്ലെന്ന് തിരുവിതാംകൂറിലെ അധികാരികളെ സബഹുമാനം പറഞ്ഞു മനസ്സിലാക്കേണ്ടിയിരിക്കുന്നെന്നും പ്രതിബദ്ധരായ സത്യാഗ്രഹികളുടെമേൽ ഗുണ്ടകളെ അഴിച്ചുവിടുന്നത്, അഖിലേന്ത്യാ തലത്തിൽ ജനാഭിപ്രായം അവർക്കനുകൂലമായി തിരിയാനേ സഹായിക്കൂ എന്നും ഗാന്ധി 'യങ്ങ്-ഇൻഡ്യ'യിൽ എഴുതി.\nഅക്രമനടപടികളോട് പ്രതിക്ഷേധിച്ച് സംസ്ഥാനതല സമരം തുടങ്ങി. വലിയ സവർണക്ഷേത്രങ്ങൾ ബഹിഷ്കരിക്കപ്പെട്ടതിന്റെ ഫലമായി അവയുടെ വരുമാനം കുറഞ്ഞു. സവർണമഹാജനസഭ അതിന്റെ ശക്തികേന്ദ്രങ്ങളിൽ സത്യാഗ്രഹത്തിനെതിരായി സമ്മേളനങ്ങൾ സംഘടിപ്പിച്ചു. സ്ഥിതി സംഘർഷഭരിതമാവുകയായിരുന്നു. സത്യാഗ്രഹത്തിന്റെ അക്രമരഹിതവും മെല്ലെയുള്ളതുമായ രീതി അക്രമത്തേയും ഗുണ്ടായിസത്തേയും നേരിടാൻ മതിയാവില്ലെന്ന് സത്യാഗ്രഹികൾക്കുപോലും തോന്നിത്തുടങ്ങി.\nമഹാത്മാഗാന്ധി വൈക്കം സത്യാഗ്രഹത്തിൽ\nഗാന്ധിയും മറ്റു നേതാക്കളും സത്യാഗ്രഹസമയത്ത് താമസിച്ചിരുന്ന ആശ്രമത്തിന്റെ സ്ഥാനത്ത് സ്ഥാപിച്ചിരിക്കുന്ന സത്യാഗ്രഹസ്മാരക വിദ്യാലയം\nതന്റെ സത്യാഗ്രഹ സിദ്ധാന്തം ഇങ്ങനെ പരീക്ഷിപ്പെടുന്ന സ്ഥലത്തേക്ക് ഗാന്ധിയുടെ ഒരു സന്ദർശനം ഒഴിവാക്കാവുന്നതായിരുന്നില്ല. 1925 മാർച്ച് 10-ന്, സഹായി മഹാദേവദേശായി, മകൻ രാംദാസ്, അലാഡി കൃഷണസ്വാമി അയ്യർ, സി. രാജഗോപാലാചാരി എന്നിവർക്കൊപ്പം ഗാന്ധി കേരളത്തിലെത്തി.\nശിവഗിരിയിൽ അദ്ദേഹം നാരായണഗുരുവിനെ സന്ദർശിച്ചു. വൈക്കത്തെ സത്യാഗ്രഹരീതിയോട് വിയോജിപ്പുണ്ടോ എന്ന് ഗാന്ധി ചോദിച്ചപ്പോൾ, എന്തെങ്കിലും മാറ്റം വരുത്തണമെന്ന് തനിക്ക് അഭിപ്രായമില്ലെന്ന് ഗുരു പറഞ്ഞു. അഹിംസയും സത്യാഗ്രഹവും പ്രയോജനരഹിതമാണെന്നും, അവകാശപ്രാപ്തിക്ക് ഹിംസ ആവശ്യമായി വരുമെന്നും ചിലർ‍ക്ക് അഭിപ്രായമുള്ളതായി ഗാന്ധി ചൂണ്ടിക്കാട്ടിയപ്പോൾ, ഹിംസ നല്ലതാണെന്ന അഭിപ്രായക്കാരനല്ല താൻ എന്ന് ഗുരു പ്രതികരിച്ചു.\nവൈക്കത്തെ ആശ്രമത്തിൽ താമസിച്ച ഗാന്ധി സത്യഗ്രഹികളോട് സംസാരിച്ചു. സഹനത്തിന്റേയും ത്യാഗത്തിന്റേയും ക്ഷമയുടേയും പ്രാധാന്യം അടക്കം സത്യാഗ്രഹത്തിന്റെ തത്ത്വങ്ങൾ വിശദീകരിച്ചുകൊടുത്ത്, സത്യഗ്രഹികളുടെ ആത്മവീര്യം ഉയർത്താൻ അദ്ദേഹം ശ്രമിച്ചു.\nവൈക്കം സത്യാഗ്രഹകാലത്ത് സവർണ്ണ യാഥാസ്ഥിതികതയുടെ കേന്ദ്രമായിരുന്ന ഇണ്ടംതുരുത്തി മനയുടെ ഇപ്പോഴത്തെ രൂപം - പുതുക്കി പണിത മന, ഇപ്പോൾ വൈക്കം താലൂക്ക് ചെത്തു തോഴിലാളി യൂണിയൻ കാര്യാലയവും, സി.പി.ഐ. നേതാവ് സി.കെ. വിശ്വനാഥൻ ഉൾപ്പെടെയുള്ള തൊഴിലാളി നേതാക്കളുടെ സംസ്കാരസ്ഥാനവുമാണ്.\nസവർണ്ണ നേതൃത്വവുമായി ഒരു ഒത്തുതീർപ്പും ഗാന്ധി ആഗ്രഹിച്ചു. അവരുമായി ഒരു കൂടിക്കാഴ്ച ഇതിന് ആവശ്യമായിരുന്നു. ആശ്രമത്തിൽ വരാൻ ക്ഷണിച്ച്, സവർണ്ണ നേതാവ് ഇണ്ടംതുരുത്തി ദേവൻ നീലകണ്ഠൻ നമ്പൂതിരിക്ക് ഗാന്ധിയുടെ സഹായി മഹാദേവദേശായി ഒരു കുറിപ്പയച്ചു. തന്നെ കാണണമെന്നുള്ളവർക്ക് വീട്ടിൽ വന്ന് കാണാമെന്ന് നമ്പൂതിരി മറുപടി പറഞ്ഞു.\nപിറ്റേദിവസം ഉച്ചക്ക് ഗാന്ധിയും കൂട്ടരും നമ്പൂതിരിയുടെ വസതിയായ ഇണ്ടംതുരുത്തി മനയിൽ എത്തി. സി. രാജഗോപാലാചാരി, മഹാദേവദേശായി, പുത്രൻ രാമദാസ് ഗാന്ധി എന്നിവർ ഗാന്ധിയുടെ സംഘത്തിൽ ഉൾപ്പെട്ടിരുന്നു. നമ്പ്യാതിരിക്കൊപ്പം വടക്കുംകൂർ രാജ, വഴുതനക്കാട്ടു രാജ, എം.കെ.രാമൻപിള്ള, പി.സി.കൃഷ്ണപിള്ള എന്നിവരും ഉണ്ടായിരുന്നു.\nദേവൻ നീലകണ്ഠൻ നമ്പ്യാതിരി\nഎം.കെ. രാമൻ പിള്ള\nഅഡ്വ. വെങ്കട്ടരാമ അയ്യർ\nഅഡ്വ. ഗണപതി അയ്യർ\nകൊച്ചുമാടൻ ഗോവിന്ദൻ പിള്ള\nടി.ആർ. കൃഷ്ണസ്വാമി അയ്യർ\nഎം.വി. സുബ്രഹ്മണ്യ അയ്യർ (ദിവാൻ പേഷ്കാർ)\nടി. വിശ്വനാഥ അയ്യർ (അസി. ദേവസ്വം കമ്മീഷണർ)\nസുബ്രഹ്മണ്യ അയ്യർ (തഹ്സീൽദാർ\nസന്ദർശകരെ വീടിന്റെ വരാന്തയിൽ ഇരുത്തിയിട്ട് നമ്പൂതിരിയും കൂട്ടരും അകത്തെ മുറിയിൽ ഇരുന്നു. ഗാന്ധിയും സഹപ്രവർത്തകരും അവർണരുടെ സ്പർശനമേറ്റ് അശുദ്ധി വന്നവരായതുകൊണ്ട് അവരെ മനയുടെ അകത്ത് കടത്തുന്നത് ശരിയല്ല എന്ന് നമ്പൂതിരി കരുതി.[ങ]\nഅവരുടെ ചർച്ച മൂന്നു മണിക്കൂറോളം നീണ്ടു. കള്ളന്മാർക്കോ, മദ്യപാനികൾക്കൊ, ദുർന്നടപ്പുകാർക്കോ പൊതുവഴിയിൽ കൂടിയുള്ള നടത്തം അനുവദിക്കാതിരിക്കുന്നതു തനിക്കു മനസ്സിലാകുമെന്നും എന്നാൽ ജനിച്ച ജാതിയുടെ മാത്രം അടിസ്ഥാനത്തിൽ ഒരാളെ വഴിമുടക്കുന്നതിന്റെ യുക്തി മനസ്സിലാകുന്നില്ലെന്നും ഗാന്ധി പറഞ്ഞു. അവർണ്ണരുടെ അവസ്ഥ, അവരുടെ മുജ്ജന്മപാപത്തിന്റെ ഫലമാണെന്നായിരുന്നു യാഥാസ്ഥിതികരുടെ നിലപാട്. അവരുടെ സംഭാഷണത്തിലെ ആ ഭാഗം ഈവിധമായിരുന്നു:-\nഎം.കെ.ഗാന്ധി ....സംശയിക്കേണ്ടവരോ ശത്രുക്കളോ അല്ല അവർ....അവർ കൊള്ളക്കാരോ കള്ളന്മാരോ മദ്യപാനികളോ ദുർനടപ്പുകാരോ ആണെങ്കിലും എനിക്കു മനസ്സിലാക്കാനാവും. പക്ഷേ, ജനനത്തിന്റെ അടിസ്ഥാനത്തിൽ മാത്രം ഈയൊരു തടസ്സമുണ്ടാക്കുന്നത് എന്തുകൊണ്ടാണെന്ന് എനിക്കു മനസ്സിലാകുന്നില്ല....ഇതിനു നിങ്ങളുടെ ഉത്തരം എന്താണെന്നറിയാൻ എനിക്കാഗ്രഹമുണ്ട്.\nഇണ്ടന്തുരുത്തി ഹിന്ദുമതശാസ്ത്രഗ്രന്ഥങ്ങളുടെ പാവനത്വത്തിൽ മഹാത്മജി വിശ്വസിക്കുന്നുണ്ടോ?\nഇണ്ടന്തുരുത്തി താങ്കൾ പുനർജ്ജന്മത്തിൽ വിശ്വസിക്കുന്നുണ്ടോ?\nഇണ്ടന്തുരുത്തി ഞങ്ങളുടെ വിശ്വാസമനുസരിച്ച്, ഞങ്ങളുടെ ആചാരമനുസരിച്ച്, മുൻജന്മങ്ങളിലെ പാപങ്ങളുടെ ഫലമായി അവർ അയിത്തജാതിയിൽ പിറക്കുന്നു. ആചാരവിധികളനുസരിച്ച്, അവരോട് ഇങ്ങനെ പെരുമാറാൻ ഞങ്ങൾ ബാദ്ധ്യസ്ഥരാണ്. ഇക്കാര്യം പരിഗണിച്ചാൽ ഇവർ കൊള്ളക്കാരേക്കാളും ഹീനരാണ്.\nഎം.കെ.ഗാന്ധി കവർച്ചക്കാരോടും മദ്യപാനികളോടുമെന്നതിനെക്കാൾ മോശമായി ഇവരോടു നിങ്ങൾ പെരുമാറുന്നതിന്റെ കാരണം അറിയാൻ ഞാൻ ആഗ്രഹിക്കുന്നു.\nഇണ്ടന്തുരുത്തി കള്ളനേയും മദ്യപാനിയെയും അവരുടെ ദുഷ്ചെയ്തികളിൽ നിന്ന് പിന്മാറ്റാൻ, പക്ഷേ, നിയമപരിചരണം കൊണ്ട് കഴിഞ്ഞേക്കാം. ഇവരെ സംബന്ധിച്ചാണെങ്കിൽ അങ്ങനെ യാതൊരു മാർഗ്ഗവുമില്ല തന്നെ.\nഎം.കെ.ഗാന്ധി അവർക്ക് ആ റോഡുകളിൽ ഇരിക്കണമെന്നില്ല. റോഡുകളിൽ അവർ മാർഗ്ഗതടസ്സമുണ്ടാക്കില്ല. അതിലൂടെ അവർക്കു കടന്നു പോകണമെന്നു മാത്രം.\nഇണ്ടന്തുരുത്തി കടന്നുപോകാൻ അനുവദിക്കുകയാണ് ഏറ്റവും ബുദ്ധിമുട്ടുള്ള കാര്യം.\nവൈക്കത്ത് നിലവിലിരിക്കുന്ന തരം വിലക്ക് ഹിന്ദുസംഹിതകളിലൊന്നും വിധിച്ചിട്ടില്ലാത്തതാണെന്ന് ഗാന്ധി വാദിച്ചു. ഈ വിലക്ക് ആദിശങ്കരൻ ഏർപ്പെടുത്തിയതാണെന്നായിരുന്നു എതിർപക്ഷത്തിന്റെ മറുപടി. അങ്ങനെയെങ്കിൽ, നിഷ്പക്ഷനായ ഒരു ഹിന്ദു പണ്ഡിതൻ ശങ്കരന്റെ സ്മൃതികൾ പരിശോധിക്കണമെന്നും അവയിൽ ഇത്തരം വിലക്ക് പറഞ്ഞിട്ടില്ലെങ്കിൽ അത് പിൻ‌വലിക്കണമെന്നും ഗാന്ധി നിർദ്ദേശിച്ചു. സവർണ്ണരുടെ ഇടയിൽ ഒരു അഭിപ്രായ വോട്ടെടുപ്പ് നടത്തിയിട്ട്, വഴികൾ എല്ലാവർക്കുമായി തുറന്നുകൊടുക്കുന്നതിനെ ഭൂരിപക്ഷം അനുകൂലിക്കുന്നുവെന്ന് കണ്ടാൽ, അത് അംഗീകരിക്കണമെന്നായിരുന്നു ഗാന്ധിയുടെ മറ്റൊരു നിർദ്ദേശം. യാഥാസ്ഥിതികർ നിയോഗിക്കുന്ന ഒരു പണ്ഡിതനും സത്യാഗ്രഹികൾക്കു വേണ്ടി താൻ നിയോഗിക്കുന്ന മറ്റൊരു പണ്ഡിതനും തമ്മിൽ തിരുവിതാംകൂറിലെ ദിവാന്റെ സാന്നിദ്ധ്യത്തിൽ ചര്ച്ച ചെയ്ത് പ്രശ്നം പരിഹരിക്കാമെന്ന് മൂന്നാമതൊരു നിർദ്ദേശവും ഗാന്ധി മുന്നോട്ടു വച്ചു. എന്നാൽ യാഥാസ്ഥിതികർക്ക് ഈ നിർദ്ദേശങ്ങളൊന്നും സ്വീകാര്യമായില്ല. അതിനാൽ ഗാന്ധി ഒത്തുതീർപ്പിലൊന്നും എത്താതെ മടങ്ങി. സത്യാഗ്രഹം തുടരുകയും സത്യാഗ്രഹികൾക്കെതിരായ അക്രമങ്ങൾ പെരുകുകയും ചെയ്തു.\nവൈക്കം ക്ഷേത്രത്തിന്റെ കിഴക്കേ ഗോപുരം - സത്യാഗ്രഹത്തിനുശേഷവും, ക്ഷേത്രത്തിന്റെ ഏറ്റവും പ്രധാനപ്പെട്ട ഈ കവാടത്തിലേക്കുള്ള വഴി അവർണ്ണജനതക്ക് അപ്രാപ്യമായി തുടർന്നു\nഅക്രമവാഴ്ചക്ക് അറുതിവരുത്താൻ ആവശ്യപ്പെട്ട്, ഗാന്ധി തിരുവിതാംകൂറിലെ പോലീസ് കമ്മീഷണറായിരുന്ന ഡബ്ലിയൂ.എച്ച്. പിറ്റിന് എഴുതി. ഒരു യൂറോപ്യനായിരുന്നെന്നത് തിരുവിതാംകൂർ സർക്കാരും സത്യാഗ്രഹികളും ആയി ഒത്തുതീർപ്പ് സാദ്ധ്യമാക്കാൻ പിറ്റിന് സഹായകമായി. ബാരിക്കേഡുകളും നിരോധനാജ്ഞയും പിൻ‌വലിക്കാൻ സർക്കാരിനെ പ്രേരിപ്പിക്കാമെന്ന് പിറ്റ് ഏറ്റു. തൽക്കാലം നിരോധനഫലകം കടന്നു പോകരുതെന്ന് ഗാന്ധി സത്യാഗ്രഹികൾക്ക് നിർദ്ദേശം നൽകണം എന്ന വ്യവസ്ഥയിലായിരുന്നു അത്. ഒത്തുതീർപ്പ് വ്യവസ്ഥകൾ നടപ്പാകും വരെ പോലീസ് സ്ഥലത്തുണ്ടാകും എന്നും തീരുമാനമായി. എഴുത്തുകൾ കൈമാറിയാണ് ഈ ഒത്തുതീർപ്പിൽ എത്തിച്ചേർന്നത്.\n1924 ഫെബ്രുവരിയിൽ പുറപ്പെടുവിച്ച നിരോധന ഉത്തരവുകൾ പിൻ‌വലിക്കാമെന്ന് സർക്കാരും സത്യാഗ്രഹം പിൻ‌വലിക്കാമെന്ന് ഗാന്ധിയും സമ്മതിച്ചു. ക്ഷേത്രത്തിന്റെ വടക്കും തെക്കും പടിഞ്ഞാറും വശങ്ങളിലുള്ള വഴി എല്ലാവർക്കുമായി തുറന്നുകൊടുക്കാൻ സർക്കാർ സമ്മതിച്ചെങ്കിലും, കിഴക്കുവശത്തെ വഴിയും അതിലേക്കു ചെന്നുചേരുന്ന വേറേ രണ്ട് വഴികളും സവർണ്ണർക്ക് മാത്രമുള്ളവയായി തുടർന്നു.\nമൂന്നു സ്ഥലങ്ങളിൽ കവാടങ്ങൾ നിർമ്മിക്കണമെന്നും തീരുമാനമായി. ക്ഷേത്രത്തിന്റെ കിഴക്കേനടയിൽ, ഗോപുരത്തിൽ നിന്ന് കുറച്ചകലെയായി ആയിരുന്നു ഒരു കവാടം. മറ്റു രണ്ടു കവാടങ്ങൾ പടിഞ്ഞാറുവശത്തെ വഴിയുടെ തെക്കും വടക്കും അറ്റങ്ങളിലായിരുന്നു. ദർശനസമയത്ത്, ക്ഷേത്രത്തിൽ പ്രവേശിക്കാൻ അനുമതി ഉള്ളവർക്ക് മാത്രമായി തുറക്കാനായിരുന്നു ഈ മൂന്നു കവാടങ്ങൾ. ഈ കവാടങ്ങൾക്ക് ഇടയിലുള്ള വഴി, ക്ഷേത്രത്തിൽ പ്രവേശിക്കാൻ അനുമതിയില്ലാതിരുന്ന അവർണ്ണ ഹിന്ദുക്കൾക്കെന്നപോലെ ക്രിസ്ത്യാനികൾക്കും മുസ്ലിംങ്ങൾക്കും അപ്രാപ്യമായിരിക്കുമെന്നും തീരുമാനമായി. ക്ഷേത്രത്തിന്റെ കിഴക്കും വടക്കും ഉള്ള വഴികളെ കൂട്ടിയിണക്കി ഒരു പുതിയ വഴി പൊതുജനങ്ങളുടെ സൗകരാർദ്ധ്യം നിർമ്മിക്കാനും തീരുമാനമായി. തീരുമാനത്തിന്റെ വിശദാംശങ്ങൾ സി.രാജഗോപാലാചാരി ഒരു കത്തിൽ ഗാന്ധിയെ അറിയിച്ചതിനെ തുടർന്ന്, സത്യാഗ്രഹം പിൻ‌വലിക്കാൻ 1925 ഒക്ടോബർ 8-ന് ഗാന്ധി സത്യാഗ്രഹികൾക്ക് നിർദ്ദേശം നൽകി. എന്നാൽ ഒത്തുതീർപ്പു വ്യവസ്ഥകൾ നടപ്പാകാൻ വൈകിയതുമൂലം പ്രക്ഷോഭം അടുത്ത മാസമാണ് പിൻ‌വലിച്ചത്.\nവൈക്കം സത്യാഗ്രഹം നടന്നത്, പ്രകൃതിയിലും സമൂഹത്തിലും ഒരുപോലെ മാറ്റത്തിന്റെയും ശുദ്ധീകരണത്തിന്റെയും പ്രളയകാലത്തായിരുന്നു എന്നത് ശ്രദ്ധിക്കപ്പെട്ടിട്ടുണ്ട്. തിരുവിതാംകൂറിലെ ജനതയുടെ ചരിത്രസ്മൃതിയിൽ ഇന്നും പച്ചയായി നിൽക്കുന്ന "99-ലെ വെള്ളപ്പൊക്കം", വൈക്കം സത്യാഗ്രഹത്തിന്റെ തുടക്കവർഷമായ 1924-ലായിരുന്നു. \nവൈക്കത്ത് വേമ്പനാട്ട് കായൽ തീരത്തുള്ള സത്യാഗ്രഹ സ്മാരകം\nകേരളത്തിന്റെ ആധുനിക സാമൂഹികചരിത്രം വൈക്കം സത്യാഗ്രഹത്തിന് മുമ്പും പിമ്പും എന്ന് കാലഗണന നടത്താനാവുമെന്ന് വാദിക്കപ്പെട്ടിട്ടുണ്ട്. അതേസമയം, ക്ഷേത്രത്തിന്റെ മൂന്നു വശങ്ങളിലുള്ള വഴികളിൽ മാത്രം പ്രവേശനം നേടാൻ കഴിഞ്ഞതു കൊണ്ട്, അവർണ്ണജനതക്ക് സത്യാഗ്രഹത്തിൽ നിന്നു സിദ്ധിച്ച വിജയം ഭാഗികം ആയിരുന്നു എന്നൊരു പക്ഷമുണ്ട്. നാലാമത്തേതും ഏറ്റവും പ്രധാനപ്പെട്ടതുമായ വഴി അവർക്ക് തുറന്നു കിട്ടിയില്ല. ക്ഷേത്രത്തിൽ കടന്ന് ആരാധന നടത്താനുള്ള അവകാശമാണെങ്കിൽ അവർക്ക് പൂർണമായും നിരോധിതമായി തുടരുകയും ചെയ്തു. ആ അവകാശം സ്ഥാപിച്ചു കിട്ടാൻ അവർണ്ണജനതക്ക് പിന്നെയും ഒരു ദശകം കൂടി കഴിഞ്ഞ് 1936-ലെ പ്രഖ്യാതമായ ക്ഷേത്രപ്രവേശന വിളംബരം വരെ കാത്തിരിക്കേണ്ടി വന്നു. നേരത്തേ ക്ഷേത്രത്തിന് ചുറ്റുമുള്ള എല്ലാ വഴികളിലും പ്രവേശനത്തിന് അവകാശമുണ്ടായിരുന്ന ക്രിസ്ത്യാനികൾക്കും മുസ്ലിംങ്ങൾക്കുമാണെങ്കിൽ, സത്യാഗ്രഹത്തെ തുടർന്ന് കിഴക്കു ഭാഗത്തെ വഴിയിലേക്കുള്ള പ്രവേശനം നിഷേധിക്കപ്പെട്ടു.\nവൈക്കത്തെ സത്യാഗ്രഹസ്മാരകത്തിനു മുൻപിലുള്ള പ്രതിമ\nഇൻഡ്യൻ നാഷനൽ കോൺഗ്രസിന് സത്യാഗ്രഹം വലിയ നേട്ടം ഉണ്ടാക്കി എന്നും ചൂണ്ടിക്കാണിക്കപ്പെട്ടിട്ടുണ്ട്. സത്യാഗ്രഹത്തിന് മുൻപ്, കോൺഗ്രസ്, ബ്രിട്ടീഷുകാരുടെ നേരിട്ടുള്ള ഭരണത്തിൻ കീഴിലായിരുന്ന മലബാറിൽ ഒതുങ്ങിയ ഉയർന്ന ജാതിക്കാരുടെ ഒരു പാർട്ടി ആയിരുന്നു. സാമൂഹ്യ ഉച്ചനീചത്വങ്ങളെ നീക്കുന്ന കാര്യത്തിൽ ശ്രദ്ധ കാട്ടാതിരുന്ന ആ പാർട്ടിയോട് അവർണ്ണജനതക്ക് അടുപ്പമില്ലായിരുന്നു. വൈക്കം സത്യാഗ്രഹത്തോടെ, അവർണ്ണരുടെ കോൺഗ്രസിനോടുള്ള മനോഭാവത്തിൽ വലിയ പരിവർത്തനം വന്നു. ടി.കെ. മാധവന്റേയും മറ്റും ആഹ്വാനം പിന്തുടർന്ന്, അവർ കൂട്ടമായി കോൺഗ്രസിൽ ചേർന്നു. ഉപരിവർഗപ്രസ്ഥാനമെന്ന നിലയിൽ നിന്ന് കോൺഗ്രസ് ഒരു ബഹുജനപ്രസ്ഥാനം ആയി മാറി.\nസത്യാഗ്രഹത്തിന്റെ മറ്റൊരു നേട്ടം അതുണ്ടാക്കിയ സാമുദായികസൗഹാർദ്ദമാണ്. സവർണ്ണരും അവർണ്ണരും ക്രിസ്ത്യാനികളും മുസ്ലിങ്ങളും അടക്കം എല്ലാ വിഭാഗങ്ങളിലേയും ഉത്പതിഷ്ണുക്കൾക്കിടയിൽ അത് ഐക്യം സ്ഥാപിച്ചു. സത്യാഗ്രത്തിന്റെ സമാപ്തി വരെ പല സവർണ്ണ നേതാക്കാളും അതിൽ കാര്യമായ പങ്ക് വഹിച്ചുവെന്നത് പ്രത്യേകം സ്മരിക്കപ്പെടാറുണ്ട്. കേരള സമൂഹത്തിന്റെ അടിസ്ഥാനപരമായ ഒരുമയാണ് ഇതിൽ തെളിഞ്ഞത്. നായർ-ക്രൈസ്തവ സമുദായങ്ങളിൽ പെട്ട മന്നത്തു പത്മനാഭൻ, എ.കെ. പിള്ള, ചങ്ങനാശേരി പരമേശ്വരൻ പിള്ള, ജോർജ്ജ് ജോസഫ് എന്നിവർ, സി.വി. കുഞ്ഞിരാമൻ, കെ.കേളപ്പൻ തുടങ്ങിയവർക്കൊപ്പം ഈ സമരത്തിന്റെ നേതൃത്വത്തിൽ ഉണ്ടായിരുന്നു. ഇന്ത്യൻ ഉപഭൂഖണ്ഡത്തെ ശ്രേണീബദ്ധമായ ജാതിവ്യവസ്ഥ ഏറെക്കാലം ഗ്രസിച്ചിരുന്നെങ്കിലും, സമൂഹത്തിലെ ബഹുഭൂരിപക്ഷവും അതിനെ ഒരുകാലത്തും മനസാ അംഗീകരിച്ചിരുന്നില്ല എന്ന് സത്യാഗ്രഹത്തിനു ലഭിച്ച വിശാലമായ ജനപിന്തുണയും അതിന്റെ വിജയകരമായ പരിസമാപ്തിയും തെളിയിച്ചു.\nഎല്ലാത്തിലുമുപരി, വൈക്കം, ഗാന്ധിയുടെ ആദർശങ്ങളുടെ ഒരു പരീക്ഷണ ഭൂമിയായി. അദ്ദേഹത്തിന്റെ സത്യാഗ്രഹസിദ്ധാന്തം അവിടെ പരീക്ഷിക്കപ്പെടുകയും വളരെ ഫലപ്രദമെന്ന് ആദ്യമായി തെളിയിക്കപ്പെടുകയും ചെയ്തു.\nഭാരതത്തിൽ ഇരുപതാം നൂറ്റാണ്ടിന്റെ ആദ്യപകുതിയിൽ ഏറ്റവുമേറെ രേഖകൾ അവശേഷിപ്പിച്ച് കടന്നുപോയ ചരിത്രസംഭവങ്ങളിലൊന്നാണ് വൈക്കം സത്യാഗ്രഹം. സത്യാഗ്രഹവുമായി ബന്ധപ്പെട്ട ഇരുനൂറിലധികം രേഖകളുടെ നാനൂറുപുറങ്ങൾ വരുന്ന ഒരു സമാഹാരം, മഹാത്മഗാന്ധി സർവകലാശാല, "വൈക്കം സത്യാഗ്രഹരേഖകൾ" എന്നപേരിൽ പുസ്തകരൂപത്തിൽ പ്രസിദ്ധീകരിച്ചിട്ടുണ്ട്. സത്യാഗ്രഹവുമായി ബന്ധപ്പെട്ട തിരുവിതാംകൂർ നിയമസഭാരേഖകൾ, സർക്കാർ വിജ്ഞാപനങ്ങൾ, കോടതി ഉത്തരവുകൾ, മഹാത്മഗാന്ധിയും സത്യാഗ്രഹനേതൃത്വവുമായുള്ള കത്തിടപാടുകൾ, സത്യാഗ്രഹത്തിന്റെ നിർണ്ണയകസന്ധികളിൽ ദേശീയനേതൃത്വം സത്യാഗഹികൾക്കയച്ച സന്ദേശങ്ങൾ, ഗാന്ധിയും ഇണ്ടന്തുരുത്തിൽ നമ്പൂതിരിയടക്കമുള്ള ക്ഷേത്രകാര്യദർശികളുമായുള്ള സംഭാഷണങ്ങളുടെ വിശദാംശങ്ങൾ എന്നിവ ഇതിൽ ഉൾകൊള്ളുന്നു.\nക.^ കേരളത്തിലെ ജാതിവിഭജനത്തിന്റെ കാഠിന്യം കണ്ട് ധർമ്മരോഷം പൂണ്ട്, സ്വാമി വിവേകാനന്ദൻ, 1892-ലെ സന്ദർശനവേളയിൽ കേരളത്തെ ഭ്രാന്താലയത്തിനോട് തുലനം ചെയ്തു എന്ന് പറയപ്പെടുന്നു.\nഖ.^ അന്നത്തെ സത്യാഗ്രഹാശ്രമ സ്ഥാനത്താണ് ഇന്ന്, എസ്. എൻ.ഡി.പി.യുടെ നടത്തിപ്പിലുള്ള, വൈക്കത്തെ സത്യാഗ്രഹ സ്മാരക സ്കൂൾ നിലകൊള്ളുന്നത്.\nഗ.^ ഈ സമരത്തിൽ അദ്ദേഹം വഹിച്ച പങ്ക് ഇ.വി. രാമസ്വാമി നായ്ക്കർക്ക് ചില വിഭാഗങ്ങൾ‍ക്കിടയിൽ ഒരു തരം താരപരിവേഷം നൽകിയെന്ന് കരുതണം. വൈക്കം വീരൻ എന്ന് അദ്ദേഹം അനുനായികൾക്കിടയിൽ അറിയപ്പെടാൻ പോലും തുടങ്ങി. വൈക്കത്തെ പ്രധാന കവലയിൽ, തമിഴ്നാട് സർക്കാർ നായ്ക്കരുടെ ഒരു പ്രതിമ സ്ഥാപിച്ചിട്ടുണ്ട്. സത്യാഗ്രഹം തുടങ്ങിയത് അദ്ദേഹമാണെന്ന് തമിഴ്നാട്ടിലെ ചില പാഠപുസ്തകങ്ങളിൽ പറയുന്നു.\nഘ.^ ശ്രീനാരായണഗുരുവിന്റെ അടുത്ത ശിഷ്യനായിരുന്ന ഡോക്ടർ പല്പുവിന്റെ സഹോദരനും പ്രമേയത്തെ എതിർത്ത് വോട്ട് ചെയ്തത് കൊണ്ടാണ് അത് പരാജയപ്പെട്ടതെന്ന് പറയപ്പെടുന്നു. സർക്കാരിൽ നിന്ന് ചില ആനുകൂല്യങ്ങൾ പ്രതീക്ഷിച്ചാണത്രെ അദ്ദേഹം ഇത് ചെയ്തത്. പിന്നീട് അദ്ദേഹം ഈഴവസമുദായത്തിന് തീർത്തും അനഭിമതനായിത്തീർന്നു.\nങ.^ അന്നത്തെ ഇണ്ടൻ തുരുത്തിൽ മന ഇന്ന് ജില്ലാ ചെത്തുതൊഴിലാളി യൂണിയൻ ഓഫീസ് ആണെന്നത് വിധി വൈപരീത്യമായി ചൂണ്ടിക്കാണിക്കപ്പെടാറുണ്ട്. ചെത്തു തൊഴിലാളി യൂണിയന്റെ സ്ഥാപക നേതാവ് സി.കെ. വിശ്വനാഥൻ ഉൾപ്പെടെയുള്ള നേതാക്കളുടെ അന്ത്യവിശ്രമസ്ഥാനവുമാണ് ഇന്നവിടം.\n↑ 1.0 1.1 1.2 1.3 1.4 1.5 1.6 1.7 സുബ്രഹ്മണ്യൻ അമ്പാടി (30 മാർച്ച് 2014). "ആ മഹത്തായ സമരത്തിന് നവതി". മാതൃഭൂമി. മൂലതാളിൽ (പത്രലേഖനം, വാരാന്തപതിപ്പ്) നിന്നും 2014-04-05 06:00:38-ന് ആർക്കൈവ് ചെയ്തത്. ശേഖരിച്ചത് 13 ഏപ്രിൽ 2014. Check date values in: |archivedate= (help)\n↑ പി.കൃഷ്ണപിള്ളയുടെ ജീവചരിത്രം -ഡോക്ടർ.ചന്തവിള മുരളി പുറം 21\n↑ "പ്രമേയാവതരണ പ്രസംഗം", ടി.എൽ.സി. പ്രൊസീഡിങ്സ്, വാല്യം 6,പാർട്ട് 1 (പുറം 317), വൈക്കം സത്യാഗ്രഹരേഖകൾ, 2009 (പുറങ്ങൾ 218-237)\n↑ 4.0 4.1 ടി.കെ. മാധവൻ, 1929 നവമ്പർ 21-ന് ഓച്ചിറയിൽ നടത്തിയ പ്രസംഗം, വൈക്കം സത്യാഗ്രഹരേഖകൾ 2009, (പുറങ്ങൾ 357-64)\n↑ വൈക്കത്തെ സത്യാഗ്രഹ സ്മാരകം രാഷ്ട്രത്തിന് സമർപ്പിക്കുന്ന ചടങ്ങിനെ സംബന്ധിച്ച്, 2008 സെപ്റ്റംബർ 8-ലെ ഹിന്ദു ദിനപത്രത്തിൽ വന്ന റിപ്പോർട്ട് \n↑ "മഹാത്മഗാന്ധി-ടി.കെ. മാധവൻ സംഭാഷണം": തിരുനെൽവേലിയിൽ ടി.കെ. മാധവൻ മഹാത്മഗാന്ധിയുമായി നടത്തിയ സംഭാഷണത്തിന്റെ, 1097 കന്നി 15-ലെ 'ദേശാഭിമാനി' പ്രസിദ്ധീകരിച്ച രേഖ - വൈക്കംസത്യഗ്രഹരേഖകൾ, 2009 (പുറങ്ങൾ 27-32)\n↑ ആധുനിക കേരളത്തിലേക്ക് - മിഷൻ അക്ഷയയുടെ മലയാളം സാമൂഹ്യപാഠപുസ്തകം, അദ്ധ്യായം ഒൻപത് - \n↑ "കോൺഗ്രസ് പ്രചാരണ ഡെപ്യൂട്ടേഷൻ വൈക്കത്ത്" - 1924 ഫെബ്രുവരി 29-ലെ സത്യഗ്രഹബുള്ളറ്റിനിലെ വാർത്ത - വൈക്കം സത്യാഗ്രഹരേഖകൾ, 2009 (പുറങ്ങൾ 33-34)\n↑ പ്രൊ.എൻ.കെ., ഭാസ്കരൻ (2000). കേരളീയ സമൂഹത്തിന്റെ ജനാധിപത്യവൽക്കരണം. കേരള ഭാഷാ ഇൻസ്റ്റിറ്റ്യൂട്ട്.\n↑ കോട്ടയം ജില്ലാ മജിസ്ട്രേട്ട് എം.വി. സുബ്രഹ്മണ്യ അയ്യരുടെ നിരോധ ഉത്തരവ് - വൈക്കംസത്യാഗ്രഹ രേഖകൾ, 2009 (പുറം 38)\n↑ "സത്യാഗ്രഹ വാർത്തകൾ: ഒന്നാം ദിവസം" - 1977-ലെ വൈക്കംസത്യാഗ്രഹ സ്മാരകഗ്രന്ഥത്തെ ആശ്രയിച്ച്, വൈക്കം സത്യാഗ്രഹരേഖകൾ, 2009 (പുറങ്ങൾ 44-45)\n↑ "സത്യാഗ്രഹവാർത്തകൾ", 1024 ഏപ്രിൽ 10-ലെ സത്യാഗ്രഹാശ്രമം വാർത്താ ബുള്ളറ്റിൻ, വൈക്കം സത്യാഗ്രഹരേഖകൾ, 2009 (പുറം 70)\n↑ 13.0 13.1 1924 മേയ് 1-ന് ഗാന്ധി യങ് ഇന്ത്യയിൽ എഴുതിയ ലേഖനം, വൈക്കം സത്യാഗ്രഹരേഖകൾ, 2009 (പുറങ്ങൾ 110-15\n↑ 1924 ഏപ്രിൽ 12-ന് ഗാന്ധി ബാരിസ്റ്റർ ജോർജ്ജ് ജോസഫിനയച്ച കത്ത്, വൈക്കം സത്യാഗ്രഹരേഖകൾ, 2009 (പുറങ്ങൾ 74-75)\n↑ 1924 ഏപ്രിൽ 13-ലെ സത്യാഗ്രഹാശ്രമം വാർത്താബുള്ളറ്റിൻ, വൈക്കം സത്യാഗ്രഹരേഖകൾ, 2009(പുറം 78)\n↑ "ആമേരിക്കൻ പത്രപ്രതിനിധിയുടെ സന്ദർശനം" 1924 മേയ് 9-ലെ സത്യാഗ്രഹാശ്രമ വാർത്താ ബുള്ളറ്റിൻ - വൈക്കം സത്യാഗ്രഹരേഖകൾ, 2009 (പുറങ്ങൾ 126-27)\n↑ 17.0 17.1 "ഹിന്ദുക്കളിൽ ഒതുക്കി നിർത്തുക: മഹാത്മജി" - ഹിന്ദു ദിനപത്രവുമായി 1924 മേയ് 20ന് ഗാന്ധി നടത്തിയ അഭിമുഖസംഭാഷണം, വൈക്കം സത്യാഗ്രഹരേഖകൾ, 2009 (പുറങ്ങൾ 135-37)\n↑ പി.എസ്., വേലായുധൻ (1978). എസ്.എൻ.ഡി.പി.യോഗചരിത്രം.\n↑ "ശ്രീനാരയണഗുരുവിന്റെ നിർദ്ദേശത്തെക്കുറിച്ച് മഹാത്മ", യങ് ഇന്ത്യ, 1924 ജൂൺ 19 - വൈക്കം സത്യാഗ്രഹരേഖകൾ, 2009 (പുറങ്ങൾ 165-66)\n↑ "ഒരു നിഷേധക്കുറിപ്പ്" 1924 ജൂലൈ 10ന് ശ്രീനാരായണ ഗുരു എഴുതിയ കത്ത് - വൈക്കം സത്യാഗ്രഹരേഖകൾ, 2009 (പുറങ്ങൾ 184-86)\n↑ ശ്രീനാരായണഗുരുവും വൈക്കം സത്യാഗ്രഹവും, 1924 ഒക്ടോബർ 11-ലെ ദേശാഭിമാനി മുഖപ്രസംഗം - വൈക്കം സത്യാഗ്രഹരേഖകൾ, 2009 (പുറം 195)\n↑ "സവർണ്ണജാഥയും മെമ്മോറിയലും", സാധു എം.പി. നായരുടെ വൈക്കം സത്യാഗ്രഹം എന്ന കൃതിയെ(പുറങ്ങൾ 204-226) ആശ്രയിച്ച് വൈക്കം സത്യാഗ്രഹരേഖകൾ, 2009 (പുറങ്ങൾ 196-206)\n↑ 'ഭീമഹർജി', സത്യഗ്രഹാശ്രമം വാർത്താ ബുള്ളറ്റിൻ, വൈക്കം സത്യാഗ്രഹരേഖകൾ, 2009 (പുറങ്ങൾ 207-209)\n↑ "മഹാറാണിയുടെ മറുപടി" - സത്യാഗ്രഹവാർത്താ ബുള്ളറ്റിൻ, വൈക്കം സത്യാഗ്രഹരേഖകൾ, 2009 (പുറം 209)\n↑ ദിവാൻ രാഘവയ്യാ പ്രജാസഭയിൽ 1925 ഫെബ്രുവരി 5-നു ചെയ്ത പ്രസംഗം -1977-ലെ വൈക്കം സത്യാഗ്രഹസ്മാരക ഗ്രന്ഥത്തെ ആശ്രയിച്ച് - വൈക്കം സത്യാഗ്രഹരേഖകൾ, 2009 (പുറങ്ങൾ 238-41)\n↑ "മഹാത്മജി ശ്രീനാരായണഗുരുവിനെ സന്ദർശിച്ചു" - 1977-ലെ വൈക്കം സത്യാഗ്രഹസ്മാരകഗ്രന്ഥത്തെ (പുറം 234-35) ആശ്രയിച്ച്, വൈക്കം സത്യാഗ്രഹരേഖകൾ, 2009 (പുറങ്ങൾ 292-96)\n↑ 27.0 27.1 "വൈക്കം ഇണ്ടംതുരുത്തി മന" - 2010 ജൂൺ 26-ലെ മലയാളമനോരമ ദിനപത്രത്തിൽ ആത്മജവർമ്മ തമ്പുരാൻ എഴുതിയ ലേഖനം\n↑ ഇണ്ടംതുരുത്തി മന സി.പി.ഐ. പുനർനിർമ്മിക്കുന്നു" - മലയാള മനോരമ ദിനപത്രത്തിലെ വാർത്ത\n↑ പി, ബിജു (2018). വൈക്കം സത്യാഗ്രഹ ചരിത്ര രേഖകൾ. തിരുവനന്തപുരം: കേരള സംസ്ഥാന ആർക്കൈവ്സ് വകുപ്പ്. p. 104.\n↑ "മഹാത്മജി സവർണ്ണമേധാവികളുമായി നടത്തിയ സംഭാഷണം", സർക്കാർ റിപ്പോർട്ടർമാർ എഴുതിയെടുത്തു സർക്കാരിനു സമർപ്പിച്ച റിപ്പോർട്ട്, വൈക്കം സത്യാഗ്രഹരേഖകൾ, 2009 (പുറങ്ങൾ 266-290)\n↑ ഒരു പ്രളയകാലം(നോവൽ) - എം.കെ. ഗംഗാധരൻ - ഡി.സി. ബുക്ക്സ് പ്രസിദ്ധീകരണം.\n↑ 32.0 32.1 32.2 32.3 വൈക്കത്തെ സത്യാഗ്രഹ സ്മാരകത്തിൽ, മഹാത്മഗാന്ധി സർവകലാശാലയുടെ സത്യാഗ്രഹ സാംസ്കാരിക ഗവേഷണകേന്ദ്രം ഉദ്ഘാടനം ചെയ്തപ്പോൾ, പ്രശസ്ത ചരിത്രകാരി റോമില്ലാ ഥാപ്പറും, ഡോക്ടർ പി.കെ. മൈക്കൾ തരകനും മറ്റും നടത്തിയ പ്രഭാഷണങ്ങൾ - ഉദ്ഘാടനച്ചടങ്ങിന്റേയും പ്രഭാഷണങ്ങളുടേയും റിപ്പോർട്ട് 2009 ജൂലൈ 22-ലെ മാതൃഭൂമി ദിനപത്രത്തിൽ  അതേ ദിവസത്തെ ഹിന്ദു ദിനപത്രത്തിലെ റിപ്പോർട്ട് ഇവിടെ\n↑ മനോരമ ഈയർബുക്ക് 1992 - പുറം 131\n↑ 2009 ജൂലൈ 21-ലെ ഹിന്ദു ദിനപത്രത്തിൽ വന്ന റിപ്പോർട്ട് - \n↑ മീനിംഗ് ഓഫ് വൈക്കം, 1999 ഏപ്രിൽ 5-ലെ ഹിന്ദു ദിനപത്രത്തിൽ വന്ന പി.രാധാകൃഷ്ണന്റെ ലേഖനം\nവൈക്കംസത്യാഗ്രഹരേഖകൾ, മാഹാത്മഗാന്ധി.സർവകലാശാല (2009). "സാമൂഹിക രേഖകൾ എന്ന പരമ്പരയുടെ ഭാഗമായി മഹാത്മഗാന്ധി സർവകലാശാല 2009-ൽ പ്രസിദ്ധീകരിച്ച "വൈക്കം സത്യാഗ്രഹരേഖകൾ"\nജാതി സമ്പ്രദായം · പട്ടികജാതി പട്ടികവർഗ്ഗം · മറ്റ് പിന്നോക്ക വിഭാഗങ്ങൾ · മുന്നോക്കവിഭാഗം · കലേൽ‌ക്കർ കമ്മീഷൻ · മണ്ടൽ കമ്മീഷൻ · 2006 ലെ ജാതി സമരം · യൂത് ഫോർ ഇക്വാലിറ്റി · ഐ.ഐ.ടി. സംവരണ നിയമം · പൂന പാക്ട്\n"https://ml.wikipedia.org/w/index.php?title=വൈക്കം_സത്യാഗ്രഹം&oldid=3508508" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 02:50,5ജനുവരി 2021.


പ്രളയത്തിൽ തകർന്ന ആസ്തികൾ പുന:സ്ഥാപിക്കാൻ നടപടി തുടങ്ങി\nതിരുവനന്തപുരം: സംസ്ഥാനത്തുണ്ടായ പ്രളയത്തിൽ തകർന്ന പൊതു ആസ്തികൾ പുനസ്ഥാപിക്കാൻ തദ്ദേശ സ്വയംഭരണ വകുപ്പ് നടപടി തുടങ്ങി. ഇതിനായി ഓരോ ഗ്രാമ പ്രദേശത്തും തൊഴിലുറപ്പ് പദ്ധതിയിൽ ഏറ്റെടുക്കേണ്ട് പ്രവൃത്തികൾ ഏതൊക്കെയാണെന്ന നിർദ്ദേശങ്ങൾ തൊഴിലുറപ്പ് മിഷൻ ബന്ധപ്പെട്ടവർക്ക് നൽകി. ഇതിനായി ആദ്യം വാർഡ് തലത്തിൽ ദ്റുതഗ്രാമ പഠനം നടത്തും. വാർഡുമെമ്പർമാരുടെ നേതൃത്വത്തിൽ തൊഴിലുറപ്പ് പദ്ധതി മേറ്റുമാർ, കുടംബശ്രീ പ്രവർത്തകർ എന്നിവരടങ്ങുന്ന ടീമാണ് പഠനത്തിന് നേതൃത്വം കൊടുക്കുക. ഇവർക്കാവശ്യമായ സാങ്കേതിക പിന്തുണ തൊഴിലുറപ്പ് പദ്ധതിയിടെ അക്രഡിറ്റഡ് എൻജിനീയർമാരും, ഓവർസിയർമാരും, തദ്ദേശസ്വയംഭരണ എഞ്ചിനീയർമാരും നൽകും.\nപ്രളയത്തിൽ തകർന്ന ഗ്രാമീണ റോഡുകളുടെ അറ്റകുറ്റപണികൾ ചെയ്ത് പുന:സ്ഥാപനം, സ്‌കൂൾ ശൗച്യാലയങ്ങളുടെ പുനർ നിർമ്മാണവും അറ്റകുറ്റ പണിയും, തകർന്ന കലുങ്കുകൾ പുന:സ്ഥാപനം, തകർന്ന ചെക്ക് ഡാമുകൾ, പൊതുകിണറുകൾ, ജലസേചന കനാലുകൾ എന്നിവയുടെ പുനർനിർമ്മാണം, കമ്പോസ്റ്റ് സംവിധാനങ്ങളുടെ പുന:സ്ഥാപനം, വെള്ളക്കെട്ട് ഒഴിവാക്കാനുള്ള ഓവുചാലുകൾ എന്നിവയുടെ പുനർനിർമ്മാണവും അറ്റകുറ്റപണികളും ഏറ്റെടുക്കാവുന്ന പ്രവൃത്തിയിൽ ഉൾപ്പെടുന്നു.


മുട്ടില് മരംമുറി: റവന്യു വകുപ്പിന് ഗുരുതര വീഴ്ച; വനം വകുപ്പ് റിപ്പോർട്ട് പുറത്ത് – newspeople\nമുട്ടില് മരംമുറി: റവന്യു വകുപ്പിന് ഗുരുതര വീഴ്ച; വനം വകുപ്പ് റിപ്പോർട്ട് പുറത്ത്\nമുട്ടില് മരംമുറി കേസില് ജില്ലാ കലക്ടര് ഉള്‍പ്പടെ റവന്യുവകുപ്പ് അധികാരികള് അനാസ്ഥ വരുത്തിയതിന്റെ തെളിവ് മനോരമ ന്യൂസിന്. ചീഫ് ഫോറസ്റ്റ് കണ്‍സര്‍വേറ്റര്, പ്രിന്‍സിപ്പല് ഫോറസ്റ്റ് കണ്‍സര്‍വേറ്റര്‍ക്ക് നല്‍കിയ റിപ്പോര്‍ട്ടിലാണ് റവന്യു വകുപ്പിന്റെ വീഴ്ച്ച വ്യക്തമാകുന്നത്. മരങ്ങളുടെ ഉടമസ്ഥാവകാശം സംബന്ധിച്ച് വ്യക്തത തേടി നാല് തവണ വനംവകുപ്പ് കത്ത് നല്‍കിയിട്ടും മറുപടിയുണ്ടായില്ല. ഈ സമയങ്ങളില് യഥേഷ്ടം മരംമുറി നടന്നതായി കരാറുകാരനും മനോരമ ന്യൂസിനോട് വെളിപ്പെടുത്തിയിരുന്നു.\nമുട്ടിലിലെ ഈട്ടിമരങ്ങളുടെ ഉടമസ്ഥാവകാശം സര്‍ക്കാരിനാണോ എന്ന് വ്യക്തമാക്കാന് ആവശ്യപ്പെട്ടു വനംവകുപ്പ് ഉദ്യോഗസ്ഥര് നാല് തവണയാണ് റവന്യു അധികൃതരെ സമീപിച്ചത്. മുറിച്ചിട്ട മരങ്ങള് നീക്കംചെയ്യുന്നതിനായി ലഭിച്ച അപേക്ഷകള് പരിഗണിച്ചുകൊണ്ടായിരുന്നു വനംവകുപ്പിന്റെ കത്തുകള്. മേപ്പാടി റേഞ്ച് ഓഫിസര് 30.12.2020 ന് വൈത്തിരി തഹസില്‍ദാര്‍ക്ക് ആദ്യത്തെ കത്ത് നല്‍കി. ഒരുമാസം മറുപടി ലഭിക്കാതെ വന്നതോടെ 2021 ജനുവരി 29നും, 30നും ഓരോ കത്തുകള് വീതം നല്‍കി. എന്നാല് ഇവയ്ക്കും മറുപടിയുണ്ടായില്ല.\nറവന്യുവകുപ്പ് ഉടമസ്ഥാവകാശത്തില് വ്യക്തത വരുത്താതെ ആയതോടെ റേഞ്ച് ഓഫിസര് അപേക്ഷകള് തള്ളി. ഇതേതുടര്‍ന്ന് അപേക്ഷക്കാര് സൗത്ത് വയനാട് ഡി.എഫ്.ഒയെ സമീപിച്ചു. ഇതിലാണ് മരങ്ങളുടെ ഉടമസ്ഥാവകാശം വ്യക്തമാക്കാന് ആവശ്യപ്പെട്ട് 3.2.2021ന് വൈത്തിരി തഹസില്‍ദാറിനൊപ്പം വയനാട് ജില്ലാ കലക്ടറേയും ഡി.എഫ്.ഒ സമീപിച്ചത്. ഇതിലും മറുപടി ഉണ്ടായില്ലെന്ന് നോര്‍ത്തേണ് സര്‍ക്കിള് ചീഫ് ഫോറസ്റ്റ് കണ്‍സര്‍വേറ്റര് പ്രിന്‍സിപ്പല് ഫോറസ്റ്റ് കണ്‍സര്‍വേറ്റര്‍ക്ക് നല്‍കിയ റിപ്പോര്‍ട്ടില് വ്യക്തമാക്കുന്നു.\n2020 നവംബര് നാല് മുതല് 2021 ഫെബ്രുവരി നാല് വരെ മരംമുറിച്ചുവെന്നാണ് മരംമുറി കരാറുകാരന് ഹംസക്കുട്ടിയുടെ വെളിപ്പെടുത്തല്. ചുരുക്കത്തില്, റവന്യു വകുപ്പ് അധികാരികള് തുടക്കത്തില്‍തന്നെ വനംവകുപ്പ് ഉദ്യോഗസ്ഥര്‍ക്ക്, മരങ്ങളുടെ ഉടമസ്ഥാവകാശം സംബന്ധിച്ച് മറുപടി നല്‍കിയിരുന്നുവെങ്കില്, ഡിസംബറിന് ശേഷം നടന്ന വനംകൊള്ളയെങ്കിലും തടയാമായിരുന്നു. മരംമുറി കേസില് വനംവകുപ്പ് ഉന്നത ഉദ്യോഗസ്ഥര്‍ക്കൊപ്പം റവന്യുവകുപ്പിനെയും ചോദ്യമുനയില് നിര്‍ത്തുകയാണ് ഈ വിവരങ്ങള്.\nകെ. സുരേന്ദ്രൻ ഇന്ന് ഡൽഹിയിൽ കേന്ദ്രനേതാക്കളെ കാണും


Palarivattom bridge scam | 'ഉദ്യോഗസ്ഥന്റെ ആരോപണത്തിന് മന്ത്രിയായിരുന്ന ആള് പരസ്യമായി മറുപടി പറയുന്നത് ശരിയല്ല – News18 Malayalam\n'ഉദ്യോഗസ്ഥന്റെ ആരോപണത്തിന് മന്ത്രിയായിരുന്ന ആള് പരസ്യമായി മറുപടി പറയുന്നത് ശരിയല്ല': വി.കെ ഇബ്രാഹിംകുഞ്ഞ്\n'പാലം നിർമ്മാണത്തിൽ സംഭവിച്ചത് സാങ്കേതിക പിഴവാണ്. മന്ത്രിമാര് ഭരണാനുമതി നല്‍കുന്നു എന്നല്ലാതെ സാങ്കേതിക വിദഗ്ധരല്ല.'\nLast Updated : September 18, 2019, 14:52 IST\nതിരുവനന്തപുരം: പാലാരിവട്ടം പാലം അഴിമതി സംബന്ധിച്ച് പൊതുമരാമത്ത് സെക്രട്ടറി ടി.ഒ സൂരജിന്റെ ആരോപണങ്ങള്‍ക്ക് മറുപടി പറയാനില്ലെന്ന് മുന് മന്ത്രി വി.കെ ഇബ്രാഹിംകുഞ്ഞ്. ഉദ്യോഗസ്ഥന്റെ ആരോപണത്തിന് മന്ത്രിയായിരുന്ന ആള് പരസ്യമായി മറുപടി പറയുന്നത് ശരിയല്ല. അന്വേഷണം നടക്കട്ടെ. പാലം നിര്‍മിച്ച കമ്പനിക്ക് മുന്‍കൂര് പണം നല്‍കിയതില് തെറ്റില്ല. മൊബിലൈസേഷന് അഡ്വാന്‍സ് നിയമാനുസൃതമാണ്. ഇബ്രാഹിംകുഞ്ഞ് വ്യക്തമാക്കി.\nനിര്‍മാണച്ചുമതലയുള്ള കമ്പനിക്ക് നിശ്ചിത തുക മുന്‍കൂറായി നല്‍കാന് തീരുമാനിച്ചത് മന്ത്രിയായിരുന്ന ഇബ്രാഹിംകുഞ്ഞിന്റെ നിർദ്ദേശപ്രകാരമാണെന്ന് ടി.ഒ. സൂരജ് ഹൈക്കോടതിയില് ആരോപിച്ചിരുന്നു.\nപാലം നിർമ്മാണത്തിൽ സംഭവിച്ചത് സാങ്കേതിക പിഴവാണെന്നും ഇബ്രാഹിംകുഞ്ഞ് പറഞ്ഞു. മന്ത്രി വകുപ്പിന്റെ തലവനാണ്. അല്ലാതെ സാങ്കേതിക വിദഗ്ധനല്ല. മന്ത്രിമാര് ഭരണാനുമതി നല്‍കുന്നു എന്നല്ലാതെ സാങ്കേതിക വിദഗ്ധരല്ല. പാലം പൊളിച്ച് പണിയുന്നതിനോ ബലപ്പെടുത്തുന്നതിനോ ഏത് തീരുമാനം എടുത്താലും സ്വാഗതം ചെയ്യുമെന്നും ഇബ്രാഹിംകുഞ്ഞ് വ്യക്തമാക്കി.\nAlso Read 'പഞ്ചവടി പാലം പോലെയായല്ലോ പാലാരിവട്ടം മേൽപ്പാലം'; ഹൈക്കോടതി\nFirst published: September 18, 2019, 14:52 IST\nchiefminister pinarayi vijayanOommen Chandypalarivattam bridge issueV K Ibrahimkunju


2018-07-09 02:06:22am |\nതാനൂര്: സ്വന്തം വീട്ടിൽനിന്നും നാല്‍പത് പവൻ സ്വർണ്ണാഭരണങ്ങളുമായി നാടുവിട്ട മകനെയും ,കൂട്ടാളികളെയും താനൂർ സർക്കിൾ ഇൻസ്പക്ടർ എം.ഐ.ഷാജിയുടെ നേതൃത്വത്തിലുള്ള പോലീസ് സംഘം പിടികൂടി.\nവീട്ടിലെ സി.സി.ടി.വി ക്യാമറകൾ തല്ലിതകർത്തതിന് ശേഷമാണ് വീട്ടിലെ ലോക്കറിൽ നിന്നും മോഷണം നടത്തിയത്. മാതാവ് മകന്റെ മൊബൈൽ ഫോൺ വാങ്ങിച്ച് വെച്ചതിന്റെ പ്രതികാരമായാണ് സ്വർണ്ണാഭരണങ്ങൾ മോഷണം നടത്തിയത്. മോഷണം നടത്തിയ സ്വർണ്ണാഭരണങ്ങളിൽ രണ്ട് മോതിരം പട്ടാമ്പിയിലെ സ്വർണ്ണ കടയിൽ വിൽപ്പന നടത്തിയതായി ഇവർ പറഞ്ഞു. 22 പവൻ സ്വർണ്ണാഭരണങ്ങളും, മുപ്പതിനായിരത്തോളം രൂപയും പോലീസ് കണ്ടെടുത്തിട്ടുണ്ട്. പ്രായപൂർത്തിയാകാത്ത പ്രതിയെ മഞ്ചേരി സി.ജെ.യം കോടതിയിലും മറ്റുളള പ്രതികളെ പരപ്പനങ്ങാടി കോടതിയിലും തിങ്കളാഴ്ച ഹാജരാക്കുമെന്ന് പോലീസ് പറഞ്ഞു.


chances of new covid waves says kerala health minister ആരോഗ്യ...\nവീണ്ടും തരംഗങ്ങൾ ഉണ്ടായേക്കാം; നിലവിൽ ആശങ്കപ്പെടേണ്ട സാഹചര്യമില്ല : ആരോഗ്യ മന്ത്രി\nBureau report April 25, 2022\nഇനിയും കൊവിഡ് തരംഗങ്ങൾ ഉണ്ടായേക്കാമെന്ന് മുന്നറിയിപ്പ് നൽകി ആരോഗ്യ മന്ത്രി. അതുകൊണ്ട് തന്നെ കൊവിഡ് അവലോകന യോഗങ്ങൾ തുടരുമെന്ന് മന്ത്രി വീണാ ജോർജ് വ്യക്തമാക്കി. ( chances of new covid waves says kerala health minister )\nകൊവിഡുമായി ബന്ധപ്പെട്ട് സംസ്ഥാനത്ത് നിലവിൽ ശങ്കപ്പെടേണ്ട സാഹചര്യമില്ലെന്ന് മന്ത്രി വീണാ ജോർജ്. കൊവിഡ് ബാധിതരുടെ എണ്ണത്തിൽ കാര്യമായ വർധനയില്ലെന്ന് ആരോഗ്യമന്ത്രി അറിയിച്ചു. മാസ്‌ക് മാറ്റാൻ സമയമായിട്ടില്ലെന്നും ജാഗ്രത തുടരണമെന്നും മന്ത്രി വീണാ ജോർജ് പറഞ്ഞു. വാക്‌സിനേഷൻ സംബന്ധിച്ച് ശക്തമായ ബോധവത്കരണം നടത്തുമെന്ന് ആരോഗ്യ മന്ത്രി വ്യക്തമാക്കി.\nഅതിനിടെ, സംസ്ഥാനത്ത് നിർത്തി വച്ച പ്രതിദിന വാക്‌സിൻ ബുള്ളറ്റിൻ വീണ്ടും പുനരാരംഭിച്ചു. ആരോഗ്യ വകുപ്പ് ഡയറക്ടറേറ്റ് ഇന്ന് ഒറ്റ ദിവസം കൊണ്ട് അപ്ലോഡ് ചെയ്തത് ഒമ്പത് ദിവസത്തെ കണക്ക്. പ്രതിദിന വാക്‌സിൻ ബുള്ളറ്റിൽ നിർത്തിയെന്ന ട്വന്റിഫോർ വാർത്തയ്ക്ക് പിന്നാലെയാണ് നടപടി.\nRead Also : പ്രതിദിന വാക്‌സിൻ ബുള്ളറ്റിൻ വീണ്ടും പുനരാരംഭിച്ചു | 24 Impact\nവാക്സിനേഷൻ പുരോഗതി അറിയിക്കുന്ന ബുള്ളറ്റിൻ പ്രസിദ്ധീകരിക്കാത്തതിന് പിന്നിൽ ഡയറക്ടറേറ്റിലെ ഉദ്യോഗസ്ഥ വീഴ്ചയെന്നാണ് പ്രാഥമിക കണ്ടെത്തൽ. ഈ മാസം 15ന് ശേഷം ആരോഗ്യവകുപ്പിന്റെ വെബ്‌സൈറ്റിൽ പ്രസിദ്ധപ്പെടുത്താത്ത കണക്കുകളാണ് ഇന്ന് ഒറ്റ ദിവസം കൊണ്ട് പ്രത്യക്ഷപ്പെട്ടത്.\nസംസ്ഥാനത്ത് പ്രതിദിന കൊവിഡ് കണക്ക് പ്രസിദ്ധീകരിക്കുന്നത് നിറുത്തിയതിന് പിന്നാലെ എത്ര പേർ വാക്‌സിനെടുത്തുവെന്ന് സൂചിപ്പിക്കുന്ന ആരോഗ്യ വകുപ്പിന്റെ വാക്‌സിൻ ബുള്ളറ്റിനും നിലച്ചിരുന്നു. കൊവിഡ് കണക്കും വാക്‌സിനേഷൻ പുരോഗതിയും ജനങ്ങളെ അറിയിക്കണമെന്ന നിർദം നേരത്തെ തന്നെ നൽകിയിരുന്നു.\nStory Highlights: Follow-up treatment; Chief Minister pinarayi left for the United States\nപത്തനംതിട്ടയില് മഞ്ഞുരുക്കം; വേദി പങ്കിട്ട് മന്ത്രി വീണാ ജോര്‍ജും ഡെപ്യൂട്ടി സ്പീക്കര് ചിറ്റയം ഗോപകുമാറും Headlines\nഭക്ഷ്യസുരക്ഷാ ലൈസന്‍സ് നിര്‍ബന്ധമാക്കും; പരിശോധന അവസാനിപ്പിക്കുന്ന രീതിയുണ്ടാകരുതെന്ന് ആരോഗ്യമന്ത്രി Kerala News


‘എയിഡബ്ളു’ എത്തി; ക്രൂയിസ് സീസണ് ഉജ്വല തുടക്കം | Madhyamam\nHomechevron_rightSportschevron_rightOther Gameschevron_rightBadmintonchevron_right‘എയിഡബ്ളു’ എത്തി;...\ndate_range 15 Dec 2011 10:51 AM GMT\n‘എയിഡബ്ളു’ എത്തി; ക്രൂയിസ് സീസണ് ഉജ്വല തുടക്കം\nമനാമ: ബഹ്റൈൻ ക്രൂയിസ് ഷിപ്പ് സീസണ് ഉജ്വല തുടക്കം. ഇന്നലെ രാവിലെ 2400 ടൂറിസ്റ്റുകളുമായി ജ൪മൻ ക്രൂയിസ് കപ്പലായ ‘ഐഡബ്ളു’ ഹിദ്ദിലെ ഖലീഫ ബിൻ സൽമാൻ തുറമുഖത്ത് നങ്കൂരമിട്ടതോടെയാണ് ടൂറിസം മേഖലയക്ക് പുത്തൻ ഉണ൪വേകുന്ന ക്രൂയിസ് സീസണ് തുടക്കമായത്. ടൂറിസം അസി. അണ്ട൪ സെക്രട്ടറി നദ അഹ്മദ് യാസീൻെറ നേതൃത്വത്തിൽ അതിഥികളെ ആവേശത്തോടെ വരവേറ്റു. തുറമുഖത്ത് ഒരുക്കിയ ബഹ്റൈൻെറ പരമ്പരാഗത ബാൻറ് വാദ്യവും നൃത്തവും ടൂറിസ്റ്റുകളെ ആക൪ഷിച്ചു. ദിവസം മുഴുവൻ ബഹ്റൈൻ ചുറ്റി സഞ്ചരിച്ചാണ് 650 ക്രൂ അംഗങ്ങൾ ഉൾപ്പെടെയുള്ള സംഘം യാത്രയായത്.\nക്രൂയിസ് സീസണെ വരവേൽക്കാൻ ടൂറിസംമന്ത്രാലയം എല്ലാ ഒരുക്കങ്ങളും നടത്തിയിട്ടുണ്ട്. ഇതിൻെറ ഭാഗമായ മന്ത്രാലയത്തിൻെറ ആഭിമുഖ്യത്തിൽ ആഭ്യന്തര, ജനറൽ ട്രാഫിക് ഡയറക്ടറേറ്റ്, കസ്റ്റംസ്, തുറമുഖ വകുപ്പുകളുടെയും ടൂ൪ ഓപറേറ്റ൪മാരുടെയും യോഗം ചേ൪ന്നിരുന്നു. മികവുറ്റ സേവനത്തിലൂടെ കൂടുതൽ ടൂറിസ്റ്റുകളെ ആക൪ഷിക്കാനാണ് പദ്ധതി ആവിഷ്കരിച്ചതെന്ന് നദ യാസീൻ പറഞ്ഞു. ഇതിലൂടെ രാജ്യത്തിന് സാമ്പത്തിക കുതിപ്പ് നടത്താനാകുമെന്ന് അവ൪ കൂട്ടിച്ചേ൪ത്തു.\nവരാൻ പോകുന്ന കൂടുതൽ ക്രൂയിസ് കപ്പലുകളെ വരവേൽക്കാൻ ഖലീഫ ബിൻ സൽമാൻ തുറമുഖത്ത് പ്രത്യേക സ്വീകരണ മേഖല തുറന്നിട്ടുണ്ട്. ഇവിടെ വലിയ ടെൻറുകൾ ഉയ൪ന്നുകഴിഞ്ഞു. ടെൻറിനകത്ത് ഇന്നലെ ബഹ്റൈൻെറ പാരമ്പര്യ നൃത്തങ്ങൾ അരങ്ങേറി. ബഹ്റൈൻെറ ടൂറിസം മേഖലയെക്കുറിച്ച് വിശദമായി പ്രതിപാദിക്കുന്ന ജ൪മൻ ഭാഷയിലുള്ള ബ്രോഷറുകൾ ടൂറിസ്റ്റുകൾക്കിടയിൽ വിതരണം ചെയ്തു. പ്രാദേശിക ഉൽപന്നങ്ങളും കരകൗശല വസ്തുക്കളും വിൽപന നടത്തുന്ന സ്റ്റാളുകളും ഒരുക്കുന്നുണ്ട്. ടൂറിസ്റ്റുകൾ ബഹ്റൈൻ കോട്ട, നാഷനൽ മ്യൂസിയം, അൽ ഫാത്തഹ് പള്ളി, അൽ ജസ്റ കരകൗശല കേന്ദ്രം, പുരാതന ഭവനങ്ങൾ, ആധുനികതയുടെ പ്രതീകമായ ബഹ്റൈൻ ഇൻറ൪നാഷനൽ സ൪ക്യൂട്ട് എന്നിവ സന്ദ൪ശിച്ചു. വിവിധ ഭാഷകളിൽ പരിജ്ഞാനമുള്ള യോഗ്യരായ ഗൈഡുകൾ ടൂറിസ്റ്റുകൾക്ക് അകമ്പടിയേകി.\n‘ഐഡബ്ളു’ ഈ സീസണിൽ 14 തവണ കൂടി ബഹ്റൈനിലെത്തുമെന്നാണ് പ്രതീക്ഷിക്കുന്നത്. ഏപ്രിലോടെയാണ് സീസൺ അവസാനിക്കുക. ഏകദേശം 34000 ടൂറിസ്റ്റുകളും 9100 ക്രൂ അംഗങ്ങളും ഇതിലൂടെ ബഹ്റൈനിൽ സന്ദ൪ശനം നടത്തും.


sanju samson out of indiaateam after failing in yoyo test- യോ യോ ടെസ്റ്റ് പണി കൊടുത്തു; സഞ്ജു ഇന്ത്യ എ ടീമില് നിന്നും പുറത്ത്\nSanju Samson Out Of India A Team After Failing In Yoyo Test\nപകരക്കാരന് ആരാകുമെന്ന് അറിയാനുള്ള ആകാംക്ഷയിലാണ് ആരാധകര്\nJune 11, 2018 01:21:35 pm\nന്യൂഡല്‍ഹി: മലയാളി ആരാധകര്‍ക്ക് കനത്ത നിരാശ. സഞ്ജു സാംസണ് ഇന്ത്യ എ ടീമില് നിന്നും പുറത്ത്. യോ യോ ടെസ്റ്റില് പരാജയപ്പെട്ടതിനെ തുടര്‍ന്നാണ് സഞ്ജു ടീമില് നിന്നും പുറത്തായത്. താരങ്ങളുടെ കായികക്ഷമത തെളിയിക്കാനുള്ള ടെസ്റ്റാണ് യോ യോ ടെസ്റ്റ്.\n16.1 പോയിന്റാണ് യോ യോ ടെസ്റ്റില് ഫിറ്റ്‌നസ് തെളിയിക്കാന് ആവശ്യം. എന്നാല് സഞ്ജുവിന് വേണ്ടത്ര പോയിന്റ് നേടാന് സാധിച്ചില്ലെന്നും അതോടെ താരം ടീമില് നിന്നും പുറത്തായെന്നാണ് ദേശീയ മാധ്യമങ്ങള് റിപ്പോര്‍ട്ട് ചെയ്യുന്നത്.\nതാരത്തിന് അസുഖമായിരുന്നുവെന്നും അതിനാല് ടെസ്റ്റിന് വേണ്ടി പരിശീലനം നടത്താന് കഴിഞ്ഞില്ലെന്നുമാണ് റിപ്പോര്‍ട്ടുകള് പറയുന്നത്. എന്നാല് ഇത് സ്ഥിരീകരിക്കപ്പെട്ടിട്ടില്ല. ഇംഗ്ലണ്ട് പര്യടനത്തിനുള്ള ഇന്ത്യന് എ ടീം ഇന്നലെ ലണ്ടനിലേക്ക് പുറപ്പെട്ടിരുന്നു.\nശ്രേയസ് അയ്യരാണ് ടീമിനെ നയിക്കുന്നത്. സഞ്ജു ടീമില് നിന്നും പുറത്തായതോടെ പകരക്കാരന് ആരാകുമെന്ന് അറിയാനുള്ള ആകാംക്ഷയിലാണ് ആരാധകര്. റിഷഭ് പന്തായിരിക്കും വിക്കറ്റ് കീപ്പറാവുക.\nകഴിഞ്ഞ ഐപിഎല് സീസണിലെ മിന്നും പ്രകടനമാണ് സഞ്ജുവിനെ ഇന്ത്യ എ ടീമിലെത്തിയത്. രാജസ്ഥാന് റോയല്‍സ് പാതി വഴിയില് വീണെങ്കിലും സഞ്ജുവിന്റെ പ്രകടനം ശ്രദ്ധ നേടിയിരുന്നു.\nTags: Sanju Samson, Team India


പൃഥ്വിരാജ്-ബിജു മേനോന് ചിത്രത്തിന് ശേഷം സച്ചിയുടെ കോമഡി ത്രില്ലര് റൂഹ | Sachy's next titled as Rooha - Malayalam Filmibeat\nപൃഥ്വിരാജ്-ബിജു മേനോന് ചിത്രത്തിന് ശേഷം സച്ചിയുടെ കോമഡി ത്രില്ലര് റൂഹ\n| Updated: Friday, March 1, 2019, 15:51 [IST]\nതിരക്കഥാകൃത്തും സംവിധായകനുമായ സച്ചി പുതിയ സിനിമയുമായെത്തുന്നുവെന്ന സന്തോഷവാര്‍ത്തയാണ് ഇപ്പോള് പുറത്തുവന്നിട്ടുള്ളത്. റണ് ബേബി റണ്, ചേട്ടായീസ്, അനാര്‍ക്കലി, രാമലീല തുടങ്ങി ഒട്ടേറെ ഹിറ്റ് ചിത്രങ്ങള്‍ക്ക് ശേഷം വീണ്ടും സംവിധായകനായെത്തുകയാണ് അദ്ദേഹം. നവാഗതരായ അരുണും നിരഞ്ജനും ചേര്‍ന്നാണ് ചിത്രത്തിന് കഥയും തിരക്കഥയുമൊരുക്കുന്നത്. റൂഹ എന്ന പേരാണ് സിനിമയ്ക്ക് നല്‍കിയിട്ടുള്ളത്.\nദിലീപും ജയസൂര്യയും നിരസിച്ച സിനിമയിലൂടെ സുരാജിന് ദേശീയ അവാര്‍ഡ്!പൃഥ്വിയും ദുല്‍ഖറും നോ പറഞ്ഞ ചിത്രം\nസംവിധായകനായ രഞ്ജിത്ത് നിര്‍മ്മിക്കുന്ന അയ്യപ്പനും കേശവനും എന്ന സിനിമയുടെ പണിപ്പുരയിലാണ് അദ്ദേഹമിപ്പോള്. ജൂണിലാണ് ഈ സിനിമയുടെ ചിത്രീകരണം ആരംഭിക്കുന്നത്. ഇതിന് പിന്നാലെയായാണ് റൂഹയിലേക്ക് കടക്കുന്നത്. എല്ലാതരം പ്രേക്ഷകര്‍ക്കും ആസ്വദിക്കാവുന്ന തരത്തിലുള്ള സിനിമയുമായാണ് ഇത്തവണയും തങ്ങളെത്തുന്നതെന്ന് അണിയറപ്രവര്‍ത്തകര് വ്യക്തമാക്കിയിട്ടുണ്ട്. കോമഡി ത്രില്ലര് വിഭാഗത്തില്‍പ്പെടുത്താവുന്ന, പ്രേക്ഷകര്‍ക്ക് ആസ്വദിച്ച് കാണാനാവുന്ന സിനിമയുമായാണ് ഇത്തവണത്തെ വരവ്.\nമലയാള സിനിമയില് പുത്തന് പ്രമോഷണല് രീതികള് പരീക്ഷിച്ച് ശ്രദ്ധേയരായവരാണ് അരുണും നിരഞ്ജനും. സംവിധായകനായ ജോഷിക്ക് വേണ്ടിയും ഇവര് തിരക്കഥയൊരുക്കുന്നുണ്ട്. ഡോക്യുമെന്ററികള് ഒരുക്കിയും ഇവര് ശ്രദ്ധ നേടിയിരുന്നു. സച്ചിയുടെ തന്നെ തിരക്കഥയില് പുറത്തിറങ്ങിയ ഷെര്‍ലക് ടോംസില് നിരഞ്ജന് അഭിനയിച്ചിരുന്നു. സിനിമയുടെ ഔദ്യോഗിക പ്രഖ്യാപനവും പിന്നാലെയായി താരനിര്‍ണ്ണയത്തക്കുറിച്ചുമൊക്കെയുള്ള വിവരങ്ങളും പുറത്തുവിടും.\nRead more about: sachi സച്ചി\nSachy's next titled as Roohi


ആലിബാബ സ്ഥാപകൻ ജാക്ക് മായെ കാണാനില്ലെന്ന് സൂചന | 4PM News\nബീജിംഗ്: ചൈനീസ് ശതകോടീശ്വരനും ആലിബാബ സ്ഥാപകനുമായ ജാക്ക് മായെ കാണാനില്ലെന്ന് അഭ്യൂഹം. കഴിഞ്ഞ രണ്ട് മാസമായി പൊതുവേദികളിൽ അദ്ദേഹത്തെ കാണാത്തതാണ് സംശയം ഉയർത്തിയിരിക്കുന്നത്. ചൈനീസ് സർക്കാരിനെതിരെ പരസ്യ വിമർശനം ഉന്നയിച്ചതിനെ തുടർന്ന് ഇദ്ദേഹത്തിന്‍റെ ആന്റ് ഗ്രൂപ്പിനെതിരെ പ്രതികാര നടപടികളുമായി ചൈനീസ് സർക്കാരും രംഗത്തുവന്നിരുന്നു.\nഈ സർക്കാർ ഇടപെടൽ അദ്ദേഹത്തിന്‍റെ കന്പനികളെ വലിയ തോതിൽ തന്നെ ബാധിച്ചിരുന്നു. ഓഹരി മൂല്യം കുറഞ്ഞതോടെ കനത്ത സാന്പത്തിക നഷ്ടവും മായ്ക്ക് നേരിടേണ്ടി വന്നു. ഇതിന് പിന്നാലെയാണ് ഇപ്പോൾ അദ്ദേഹത്തെ കാണാനില്ലെന്ന അഭ്യൂഹവും പരക്കുന്നത്. അദ്ദേഹത്തെ ആരെങ്കിലും തട്ടിക്കൊണ്ടു പോവുകയോ അല്ലെങ്കിൽ സർക്കാർ തന്നെ തടവിൽ പാർപ്പിച്ചിരിക്കുകയോ ചെയ്തിരിക്കാം എന്നാണ് മുഖ്യമായി ഉയരുന്ന സംശയം.\nജാക്ക് മാ തന്നെ ആതിഥേയനായ 'ആഫ്രിക്കാസ് ബിസിനസ് ഹീറോസ്' എന്ന പരിപാടിയുടെ അവസാന എപ്പിസോഡിൽ ജഡ്ജായി അദ്ദേഹം എത്തേണ്ടിയിരുന്നതാണ്. എന്നാൽ ദുരൂഹത ബാക്കി നിർത്തി അദ്ദേഹം പരിപാടിയിൽ പങ്കെടുത്തിരുന്നില്ല. ഇതിന്‍റെ ഫലമായി അദ്ദേഹത്തിന്‍റെ ചിത്രങ്ങൾ ഷോ വെബ്സൈറ്റിൽ നിന്നും നീക്കം ചെയ്യുകയും ചെയ്തിരുന്നുവെന്നാണ് 'ദി ടെലഗ്രാഫ്' റിപ്പോർട്ട് ചെയ്യുന്നത്.\nപല കാര്യങ്ങളിലും കടുത്ത നിയന്ത്രണങ്ങൾ ഉള്ള ചൈനയിൽ അഭിപ്രായങ്ങൾ മടി കൂടാതെ തുറന്നു പറയുന്ന ആളുകളിലൊരാളായാണ് ജാക്ക് മാ വിശേഷിപ്പിക്കപ്പെടുന്നത്. ചൈനയുടെ ബാങ്കിംഗ് നിയന്ത്രണങ്ങളെയടക്കം കടുത്ത ഭാഷയിൽ വിമർ‍ശിച്ച അദ്ദേഹം രാജ്യത്തെ വ്യാപാര നിയന്ത്രണ കൗൺസിൽ കാലാഹരണപ്പെട്ട വ്യവസ്ഥകളിലാണ് പ്രവർത്തിക്കുന്നതെന്നും വിമർശിച്ചിരുന്നു. ഇതിന് പിന്നാലെയാണ് അദ്ദേഹത്തിന്‍റെ വ്യവസായ നടപടികളിൽ സർക്കാർ ഇടപെടൽ ഉണ്ടായത്. ഇതിന് ബാക്കിയായാണ് ജാക്ക് മായെ കാണാനില്ലെന്ന തരത്തിലും അഭ്യൂഹങ്ങൾ പ്രചരിക്കുന്നത്.\nജയസൂര്യയുടെ മൂന്ന് പ്രധാനപ്പെട്ട നിർ‍ദേശങ്ങൾ; കൊച്ചി മേയറുടെ കുറിപ്പ്\n2021 മുതൽ ചില മൊബൈലുകളിൽ വാട്സ്ആപ്പ് ലഭിക്കില്ല\nഇനി ആധാർ രേഖകൾ വീട്ടിലിരുന്ന് പുതുക്കാം


അല്മായശബ്ദം: മാർപാപ്പായുടെ 'ഞാൻ പാപി' സഭയുടെ പാപം\nസ്നേഹത്തിന്റെയും കരുണയുടെയും പ്രതിഫലനഭാഷയിൽ സംസാരിക്കുന്ന മാർപാപ്പായെ ഇന്ന് ലോകം മുഴുവൻ ശ്രവിക്കുന്നു. മാർപാപ്പായ്ക്കൊപ്പം സഭ എത്രമാത്രം വളരുമെന്നും കണ്ടറിയണം. സഭയുടെ മാറ്റങ്ങൾ ഒരു ദിവസംകൊണ്ടോ മാസങ്ങൾകൊണ്ടോ വർഷങ്ങൾകൊണ്ടോ സംഭവിക്കുന്നതല്ല. വലിയ മുക്കവൻ സഞ്ചരിക്കുന്നത് പടുകൂറ്റൻ കപ്പലിലാണ്. ആ വലിയ കപ്പൽ സാവധാനമേ തിരിയുകയുള്ളൂ. അയല്ക്കാരനെ സ്നേഹിക്കുക, ശത്രുവിനെ സ്നേഹിക്കുക, പാപികളെ സ്നേഹിക്കുകയെന്നെല്ലാം സഭയുടെ പ്രമാണങ്ങളിലുണ്ട്.\n'ഞാൻ പാപിയാണ്' ഇപ്പറയുന്നത് മാർപാപ്പയാണ്.എന്നാൽ പാപ്പാ സഭയുടെ സകല പാപങ്ങളുടെയും ഉത്തരവാദിത്വം ഏറ്റെടുക്കുന്നുവെന്നല്ലേ സത്യം. കഴിഞ്ഞകാലങ്ങളിൽ ആയിരക്കണക്കിന് പുരോഹിതർ കുഞ്ഞുങ്ങളെ പീഡിപ്പിച്ചത് സഭയുടെ പാപമല്ലേ? അവരുടെ കുറ്റങ്ങൾ മറച്ചുവെച്ച സഭതന്നെയല്ലേ പാപി. "ഞാൻ പാപിയെന്ന്" പാപ്പാ പറഞ്ഞപ്പോൾ മനസിലാക്കേണ്ടത് പാപി മാർപാപ്പായെന്നല്ല. പാപകൂമ്പാരം കൊണ്ട് വഹിക്കാൻ സാധിക്കാതെ നിലയില്ലാത്ത വെള്ളത്തിൽ നീന്തുന്ന സഭ തന്നെയാണ് മുറിവേറ്റ പാപി. മാർപാപ്പ സഭയിലെ ഒരു വ്യക്തി മാത്രം. എന്നാൽ ഈ വ്യക്തി സഭയുടെ ഔദ്യോഗികനാവാണ്. വാർത്താമാധ്യമങ്ങളോട് സംസാരിച്ചതും സഭയുടെ നാവാണ്. ഒരു വ്യക്തിയെന്ന നിലയിൽ നമുക്ക് പാപം ചെയ്യാം. കുമ്പസാരിക്കാം. ആരും ഗൗനിക്കാറില്ല. പക്ഷെ സഭതന്നെ പാപം ചെയ്താലോ? തെരഞ്ഞെടുത്ത പുരോഹിതരും അഭിഷിക്തരും കൂട്ടമായി സഭയെ വ്യപിചരിച്ചുകൊണ്ടിരിക്കുന്നു. അഴിമതി, കള്ളപ്പണം, കൊള്ളപ്പണം, പുരോഹിത വ്യപിചാര, കുട്ടികളെ പീഡിപ്പിക്കൽമുതൽ അഭയാവധംവരെയുള്ള പാപക്കറകൾക്ക് സഭയ്ക്കിന്നും മുക്തിയാവശ്യമാണ്. യഹൂദ കൂട്ടക്കൊലകൾക്ക് മാപ്പ് പറഞ്ഞു. ഗലീലിയോടും മാപ്പ് പറഞ്ഞു. ഇനി സഭയ്ക്കുവേണ്ടി മാർപാപ്പാ പാപത്തിന്റെ കുരിശുകൾ ചുമക്കുന്നു.\nവിവാഹത്തിനുമുമ്പുള്ള ലൈംഗികഭോഗം സഭയിൽ പാപമാണ്. രണ്ടു വ്യക്തികൾ തമ്മിലുള്ള രതിക്രിയകൾ പാപമെന്ന് സദാചാരം പറയുമെങ്കിൽ പരിഹാരമുണ്ട്. സഭയുടെ അനുഷ്ഠാനങ്ങളിലുള്ള കൂദാശകളനുസരിച്ച് കുമ്പസാരിക്കൂ? പാപങ്ങൾ പൊറുക്കപ്പെടും. എന്നാൽ കുമ്പസാരക്കൂട്ടിൽനിന്നും കുമ്പസാരിപ്പിക്കുന്ന പുരോഹിതൻ വ്യപിചാരം ചെയ്‌താൽ അത് സഭയുടെ പാപമാണ്. പാപം ചെയ്യരുതെന്ന് ഉപദേശിക്കുന്നവന്റെ പാപം മാപ്പില്ലാത്തതാണ്. അതാണ് യേശു അവരെ സർപ്പങ്ങളെന്നും വെള്ളയടിച്ച കുഴിമാടങ്ങളെന്നും വിളിച്ചത്.\nമാർപാപ്പാ പറഞ്ഞു, "ഒരുവന്റെ ജീവിതത്തിലെ ആദ്ധ്യാത്മിക കാര്യങ്ങളെ തടസപ്പെടുത്തുവാൻ കഴിയുകയില്ല." (It is not possible to interfere spirituality in the life ofaperson)എങ്കിൽ സഭ ചെയ്ത പാപങ്ങളുടെ പരിഹാരമെന്ത്? ആയിരങ്ങളെ ചുട്ടുകരിച്ച് പരിവർത്തനങ്ങളിക്കൂടി കടഞ്ഞെടുത്ത സഭയാണ് പാപം എന്തെന്ന് എന്നും ഉച്ചത്തിൽവിളിച്ച് പറഞ്ഞുകൊണ്ടിരിക്കുന്നത്. ആദ്ധ്യാത്മികകാര്യങ്ങളിൽ ഇടപ്പെട്ടതുകൊണ്ടല്ലേ ലൂതറനീസം ഉണ്ടായത്. മഹറോൻശിക്ഷ എങ്ങനെയുണ്ടായി?. സഭയെ വിമർശിച്ചാൽ മഹറോനു തുല്യമായ പാപമായി ഗൌനിച്ചിരുന്ന കാലവുമുണ്ടായിരുന്നു. അത് ഒരുവന്റെ അദ്ധ്യാത്മികതയിൽ ഇടപെടലല്ലേ?\nകത്തോലീക്കാസഭ സ്വവർഗാനുരാഗം പാപമായി കരുതുന്നു. അതേസമയം എതിർലിംഗത്തോടുള്ള അനുരാഗം ആദ്ധ്യാത്മികതയുടെ നിയന്ത്രണത്തിലുമാണ്. ജീവവിജ്ഞാന ശാസ്ത്രത്തിലെ ഒരേ ശരീരത്തിലെ ഒരേ അനുരാഗങ്ങളിൽ ഒന്ന് നന്മയും മറ്റേത് തിന്മയുമാണ്. ദൈവം മനുഷ്യന് കൽപ്പിച്ച പ്രക്രിയകളിൽ പാപവും പുണ്യവും ഒരുപോലെ സമ്മിശ്രമാക്കുന്നു. പ്രത്യേകിച്ച് അനുരാഗം സന്താനോത്ഭാതനമെങ്കിൽ കൂടുതൽ പുണ്യവും. ഇത്തരം വിരോധാഭാസങ്ങൾ സഭയുടെ ചട്ടകൂട്ടിനുള്ളിലെ ചോദ്യംചെയ്യാൻ പാടില്ലാത്ത നിയമങ്ങളാണ്. മാർപാപ്പാ പറഞ്ഞു, "സ്വവർഗാനുരാഗം പാപമെന്ന് തീരുമാനിക്കാൻ ഞാൻ ആര്" അപ്രമാദിത്വത്തിന്റെ ചുരുളുകളിൽ അകപ്പെട്ടിരിക്കുന്ന നൂലാമാലകളിലെ കെട്ട് മാർപാപ്പ അവിടെ അഴിക്കാൻ ശ്രമിക്കുന്നുവെന്ന് വേണം കരുതാൻ. ദൈവം തന്ന അനുഗ്രഹീത അനുരാഗനിമിഷങ്ങളെ ചോദ്യം ചെയ്യാൻ സഭയ്ക്കെന്തവകാശമെന്നുകൂടി മാർപാപ്പ ചോദിക്കണമായിരുന്നു. അങ്ങനെയെങ്കിൽ സഭയിൽ ഒരു പൊട്ടിത്തെറി പ്രതീക്ഷിക്കാമായിരുന്നു. അടിച്ചമർത്തപ്പെട്ട വിശ്വാസിയുടെ മനസിന് ആശ്വാസം ലഭിക്കുമായിരുന്നു.\nസഭ പാപികളെ സ്നേഹിക്കണമെന്ന് പറയുന്നു. എന്നാൽ സ്വവർഗദമ്പതികളെ ഉൾകൊള്ളാൻ സഭയ്ക്ക് സാധിക്കില്ല. യൂറോപ്പിലും അമേരിക്കയിലും അവരടെ ശക്തി തെളിയിച്ചു കഴിഞ്ഞു. ചില നവീകരണസഭകൾ അവരുടെ ലൈംഗിക ജീവിതരീതികളെ അംഗീകരിക്കുകയും ചെയ്തു. അമേരിക്കയിലെ മിക്ക സ്റ്റേറ്റുകളും അവരുടെ വിവാഹം നിയമാനുസൃതമാക്കി. എങ്കിലും സഭ ഇവരുടെ പാപങ്ങൾക്ക് മാപ്പ് കൊടുക്കില്ല. മോഷണം, കൊലപാതകം, ചതി, വഞ്ചന എന്നീ അധർമ്മങ്ങൾക്കെല്ലാം മാപ്പുണ്ട്. സ്വന്തം ശരീരത്തിലെ സ്വവർഗഭ്രമങ്ങൾ സ്വയം നിയന്ത്രിക്കാൻ സാധിക്കാത്ത ഈ പാപികൾക്ക് വാതിലുകൾ തുറന്നുകൊടുക്കാൻ സഭ തയാറാവുകയില്ല.\nലോസാഞ്ചൽസിലെ കർദ്ദിനാൾ മഹോണിയുടെ രൂപതകളിൽ കുട്ടികളെ പീഡിപ്പിച്ചതെല്ലാം വെറും സംഭവിക്കാത്ത ചരിത്രങ്ങളാക്കി. പരിശുദ്ധാത്മാവിനോടുള്ള പാപങ്ങൾ പൊറുക്കാൻ സാധിക്കില്ലായെന്നുള്ള വചനം സഭയിലെ പവിത്ര നശിപ്പിക്കുന്ന പുരോഹിതരെ ഉദേശിച്ചുള്ളതാണ്. സഭയുടെ ചൈതന്യം നശിപ്പിച്ച് മൃതശരീരത്തിന് തുല്യമാക്കിയത് സഭയെ നയിക്കുന്നവർ തന്നെയാണ്. പുരോഹിത അഭിഷിക്ത പാപങ്ങൾ വഹിക്കാൻ ഇതാ സഭയുടെ തന്നെ സൈന്യങ്ങളുടെ നേതാവ് മുമ്പോട്ട് വന്നിരിക്കുന്നു. പാപത്തിൽ മുങ്ങിയിരിക്കുന്ന കോട്ടകൾകൊണ്ട് കെട്ടിപൊക്കിയിരിക്കുന്ന അഭിഷിക്ത മണിമന്ദിരങ്ങളും കത്തീഡ്രലുകളും പത്രോസിന്റെ പാറയിൽ ഇന്ന് ഉറച്ചിരിപ്പില്ല. മണൽകൂമ്പാരങ്ങളിൽ പണിതെടുത്ത ഈ സൗധങ്ങളെല്ലാം എന്നുവേണമെങ്കിലും കാറ്റത്തുലഞ്ഞ് നിലം പതിക്കാം. യൂറോപ്പിലും അമേരിക്കയിലും ദേവാലയങ്ങളും പുരോഹിതരുടെ സ്കൂളുകളും മനുഷ്യർക്ക് വേണ്ടെന്നായി. പ്രവചനങ്ങൾക്കതീതമായി സഭ മുമ്പോട്ട് ചലിക്കണമെങ്കിൽ സഭയിലുണ്ടായിരുന്ന ആദിമചൈതന്യം കൈവരിച്ചേ മതിയാവൂ.\nകുഞ്ഞുപിള്ളേരെ പീഡിപ്പിച്ച പുരോഹിതരെ ദൂരസ്ഥലങ്ങളിലും മെക്സിക്കോയിലും സ്ഥലമാറ്റം കൊടുത്തശേഷം കർദ്ദിനാൾ മഹോണി പറഞ്ഞതിങ്ങനെ, "അവരുടെ പാപങ്ങൾ ദൈവം പൊറുത്തു." പാപം ചെയ്യാതെ സ്വയം പാപിയെന്ന് പറയുന്ന മാർപാപ്പായുടെ പാപങ്ങൾ ദൈവം പൊറുക്കുന്നുവെന്ന് പാപ്പാ പറയുന്നില്ല. ഒരു കാര്യം തീർച്ച. സഭയുടെ കാലഹരണപ്പെട്ട തത്ത്വങ്ങൾ മാറുകയില്ല. സ്വവർഗം, സ്വവർഗ വിവാഹം, ഗർഭനിരൊധനം എന്നീ വിവാദങ്ങളിൽ സഭയ്ക്ക് ഒന്നും ചെയ്യാൻ സാധിക്കില്ല. കുടുംബാസൂത്രണ പദ്ധതികൾ സഭയുടെ തത്ത്വങ്ങൾക്കെതിരായി തുടർന്നുകൊണ്ടിരിക്കും. ഒരു ചോദ്യം, മാർപാപ്പായുടെ തെറ്റാവരത്തിന് എന്തുപറ്റി? യേശുവിന്റെ അമ്മ മറിയാമിൽ പാപമില്ലെന്ന് തെറ്റാവരത്തിന്റെ ശക്തിയിൽ പന്ത്രണ്ടാംപീയുസ് മാർപാപ്പാ വിളംബരം ചെയ്തു. മാറ്റത്തിനുവേണ്ടി നിലകൊള്ളുന്ന ഫ്രാൻസീസ് മാർപാപ്പാ സഭയുടെ തെറ്റാവരം അബദ്ധമെന്നും ചിന്തിക്കുന്നുണ്ടാവാം.\nയേശു ഒരു വാക്കുപോലും സ്വവർഗ അനുരാഗരതികളുമായി നടക്കുന്നവർക്കെതിരെ പറഞ്ഞിട്ടില്ല. യേശു സംസാരിച്ചത് അമിത ധനം ഉപയോഗിക്കാതെ പൂഴ്‌ത്തി വെക്കുന്നവർക്കെതിരെയായിരുന്നു. നീതിക്കുവേണ്ടി ദാഹിക്കുന്നവർക്കായും അധികമുള്ളവർ ദരിദ്രരെ സഹായിക്കുവാനും പറഞ്ഞു. അങ്ങനെയെങ്കിൽ വളർന്നു വന്നിരിക്കുന്ന സ്വവർഗരതികളെ ക്രിസ്ത്യാനികൾ എന്തിന് വെറുക്കണം. സ്നേഹത്തിന്റെ ഭാഷ സംസാരിക്കുന്ന ക്രിസ്ത്യൻ തത്ത്വശാസ്ത്രത്തിൽ വെറുപ്പിന്റെ ഭാഷയില്ല. സ്വവർഗരതികളെ സംബന്ധിച്ച് പറയുമ്പോൾ സഭയെന്നും വെറുപ്പിന്റെ ഭാഷ ഉപയോഗിക്കുമായിരുന്നു. അതിനൊരു മാറ്റം വരാനായിരിക്കാം മാർപാപ്പാ പറഞ്ഞത്, "അവർ പാപികളെന്നു വിധിക്കാൻ ഞാൻ ആര്"? ഇത്തരം വൈകൃതങ്ങളായ രതിവികാരമുള്ളവരെയും ദൈവം സ്രുഷ്ടിച്ചവരാണ്. വികാരങ്ങളിൽ അടിമപ്പെട്ട ഈ മനുഷ്യജീവികളിൽ ഉള്ളതും ദൈവം സൃഷ്ടിച്ച ശരീരങ്ങളുടെ താല്പര്യങ്ങൾ തന്നെയാണ്. അവരിൽ അടങ്ങിയിരിക്കുന്ന ലൈംഗികമോഹങ്ങളെ ശമിപ്പിച്ച് നിയന്ത്രിക്കുകയും എളുപ്പമല്ല. അങ്ങനെയുള്ള സ്വവർഗപ്രേമികളായ ദൈവമക്കളെ ആദ്ധ്യാത്മികതയിൽനിന്നും മാറ്റിനിർത്തുന്നത് നീതികരിക്കുക സാധ്യമല്ല. സഭ അവരെ രണ്ടാംക്ലാസ് പൌരന്മാരായി കാണുന്നു. ഭൂമിയിലെ മനുഷ്യർക്ക് അവരുടെ ആദ്ധ്യാത്മികതയിൽ ഇടപെടുവാൻ അവകാശമെന്തെന്നുള്ള ചോദ്യത്തിനുത്തരമാണ് മാർപാപ്പ പറഞ്ഞത്. മനുഷ്യരാരും അവരെ പാപികളെന്ന് വിധിക്കാൻ അർഹരല്ല. സഭയുടെ നയങ്ങൾ എന്നും അവർക്കെതിരെയായിരുന്നു. സഭയ്ക്ക് വിധിക്കാൻ അവകാശമില്ലാത്ത സ്വവർഗക്കാരുടെ പ്രശ്നങ്ങൾ ദൈവത്തിന് വിട്ടുകൊടുത്ത് അവരെ സഭാമക്കളായി കാണുവാൻ സഭയ്ക്ക് കഴിയുമോ? കൂദാശകൾ അവർക്ക് നിഷേധിക്കുന്നതുവഴി സഭ അദ്ധ്യാത്മിക കാര്യങ്ങളിൽ ഇടപെടുന്നുവെന്ന് വ്യക്തമാണ്. അവർക്കുള്ള കൂദാശ നിഷേധിക്കലും മാർപാപ്പാ പറഞ്ഞതിന് തികച്ചും പരസ്പരവിരുദ്ധമായ സഭയുടെ പ്രവർത്തിയാണിതെന്നതിൽ സംശയമില്ല. ലൈംഗിക വിഭാഗിയചിന്തകളോടെ അവരെ അകത്തിനിർത്തി സഭ യാഥാസ്ഥിതികത്വം തുടർന്നുകൊണ്ടിരിക്കുന്നു. ബനഡിക്ററ് മാർപാപ്പായുടെ പതിവ് പല്ലവികൾ എന്നും സ്വവർഗ അനുരാഗികൾക്കെതിരെയായിരുന്നു.\nഅമ്പത് വർഷങ്ങൾക്കുമുമ്പ് നടന്ന രണ്ടാം വത്തിക്കാൻ കൌണ്‍സിലെ ചർച്ചകളടങ്ങിയ ഫയലുകൾ കാലഹരണപ്പെട്ട് ചിതലരിച്ചുപോയി. സുനഹദോസിന് തുരങ്കം വെച്ച അന്നുള്ള വൃദ്ധന്മാർ മണ്ണിലടിയിൽ പോയി. സഭയുടെ ചെറിയ ഒരു മാറ്റംപോലും അനുവദിക്കാതെ ഇന്നും തലപ്പത്ത് ഇരിക്കുന്നത് അവരുടെ പിൻഗാമികൾ തന്നെയാണ്. സഭയ്ക്കുണ്ടായിരുന്ന പരിശുദ്ധിയും അപ്പോസ്തോലീകാ പാരമ്പര്യവും വിട്ടുവീഴ്ചയില്ലാത്ത കർദ്ദിനാൾമാർ പണ്ടേ കാറ്റിൽ പറപ്പിച്ചു കഴിഞ്ഞു. സത്യമായ സഭ മരിച്ചുപോയി. സഭയ്ക്കുള്ളിലെ പരിശുദ്ധി മടക്കികൊണ്ടുവരുവാൻ മാർപാപ്പാമാത്രം ശ്രമിച്ചാൽ ഇനി സാധിക്കില്ല. സഭയിലെ പുരോഹിതർ കുഞ്ഞുങ്ങളെ ദുരുപയോഗപ്പെടുത്തികൊണ്ട് പരിശുദ്ധാത്മാവിനെതിരെ പാപം ചെയ്ത് സഭയെ നശിപ്പിച്ചു.\nഭ്രൂണഹത്യ, ഗർഭം അലസിപ്പിക്കൽ എന്നീ സഭയുടെ നയങ്ങളെ മാർപാപ്പ വിലയിരുത്തിയതും വ്യത്യസ്തമായിട്ടായിരുന്നു. സഭയിലെ നീറുന്ന മറ്റു സംഗതികളിൽ അത്തരം പ്രശ്നങ്ങൾ ഉൾപ്പെടുത്തി പ്രാധാന്യം കല്പ്പിക്കരുതെന്നും നിർദ്ദേശിച്ചു. ഈ വിഷയം വിവാദങ്ങളിൽനിന്നും ഒഴിവാക്കാനാണ് മാർപാപ്പാ അഭിപ്രായപ്പെട്ടത്. മാർപാപ്പായുടെ ഗർഭച്ഛിന്ദ്രത്തെപ്പറ്റിയുള്ള അഭിപ്രായം ജീവന്റെ തുടിപ്പിലുള്ള അനുഭാവികൾക്ക് (pro life) എതിർപ്പുകൾ ഉണ്ടാക്കി. ലോകത്തിലേക്ക് പ്രവേശിക്കുവാൻ പോവുന്ന 50000 കുഞ്ഞുങ്ങളാണ് ഭ്രൂണഹത്യമൂലം ഒരാഴ്ചയ്ക്കുള്ളിൽ മരിക്കുന്നത്. നിശബ്ദമായി അത് കണ്ടില്ലെന്ന് എങ്ങനെ നടിക്കുമെന്ന് ഭ്രൂണഹത്യക്കെതിരായവർ ചോദിക്കുന്നു. ദൈവം കുഞ്ഞുങ്ങളെ ഉദരത്തിൽ സൃഷ്ടിച്ചു. ഭൂമിയിലേക്ക് പിറക്കാൻ പോവുന്ന അവരെ നമ്മൾ കൊല്ലുന്നു. അക്കാര്യങ്ങളിലെ വിവാദങ്ങൾ ഒഴിവാക്കാൻ മാർപാപ്പാ ലോകത്തോട് പറഞ്ഞു. സ്വവർഗ അനുരാഗികളുടെ ആത്മീയതയിൽ മാർപാപ്പാ ഇടപെടരുതെന്ന് ആഗ്രഹിക്കുന്നു. എന്നാൽ ഭൂമിയിലേക്ക് വരുന്ന കുഞ്ഞുങ്ങളുടെ ജീവനായുള്ള അവകാശങ്ങൾക്കായി മുറവിളി കൂട്ടുന്നവരുടെ ആത്മീയചിന്താഗതികളിൽ ഇടപെടാൻ മാർപാപ്പയ്ക്ക് മടിയില്ല. ഗർഭച്ഛിന്ദ്രം പോലുള്ള ഗുരുതരമായ പാപങ്ങൾ സഭ അനുവദിക്കുകയില്ലെന്നും മനസിലാക്കുവാനുള്ളതേയുള്ളൂ.\nവൈമാനിക യാത്രക്കാരായ അഭിഷിക്തർക്കെതിരെയും മാർപാപ്പ സംസാരിച്ചു. സ്വന്തം കുഞ്ഞാടുകളെ നയിക്കാതെ ദേശാടനം ചെയ്ത് നടക്കുന്ന മെത്രാന്മാർക്കും കർദ്ദിനാൾമാർക്കും മാർപാപ്പായുടെ വാക്കുകളാലുള്ള ഈ താക്കീത് ഒരു പ്രഹരമായിക്കാണും. " മാർപാപ്പാ പറഞ്ഞു, “കർമ്മനിരതരായി അവരെ സേവിക്കാൻ നിങ്ങൾ കടപ്പെട്ടവരാണ്. നിങ്ങളിൽ അർപ്പിച്ചിരിക്കുന്ന സേവനത്തിന്റെ ഉടമ്പടികൾ നിങ്ങളുടെ സമൂഹത്തിന് മാത്രമുള്ളതാണ്. ദയവായി നിങ്ങളുടെ ജനത്തിനൊപ്പം ജീവിച്ചാലും." ആരും യജമാനരല്ല സഭയുടെ സേവകരാണെന്നുള്ള വസ്തുത അഭിഷിക്തർ മറക്കുന്നു. ആട്ടിടയൻ ആടുകളുടെ മുമ്പാകെ നടക്കാതെ സ്വന്തം ആടുകളെ മേയിച്ച് പിന്നാലെ നടക്കുവാനാണ് മാർപാപ്പാ ആഗ്രഹിക്കുന്നത്. ആഗോള അഭിഷിക്തരുടെ ഒരു സമ്മേളനത്തിലാണ് മാർപാപ്പാ അഭിപ്രായ പ്രകടനങ്ങൾ നടത്തിയത്. “നിങ്ങളുടെ സമൂഹത്തിൽ ജീവിക്കൂ ജീവിക്കൂ”യെന്ന് മാർപാപ്പാ ആവർത്തിച്ചു പറഞ്ഞു. ജനങ്ങളുമായി പരസ്പരം സ്നേഹത്തിലും കൂട്ടായ്മയിലും ജീവിക്കാനും അവരുടെ ദുഃഖങ്ങളിൽ പങ്കുചേരാനുമാണ് മാർപാപ്പാ ഉദേശിച്ചത്. അവിടെ ധനികനെന്നോ ദരിദ്രനെന്നോ, ദളിതനെന്നോ സ്ത്രീപുരുഷനെന്നോ വിത്യാസമില്ല. പ്രേഷിതനായി ജനങ്ങളുടെ വികാരങ്ങളെ മനസിലാക്കി അവരുമൊത്ത് യാത്ര ചെയ്യാനാണ് മാർപാപ്പാ ആവശ്യപ്പെട്ടത്.\nഇന്ന് അഭിഷിക്തലോകം ധനികരെയും,രാഷ്ട്രീയ സാമുദായിക പ്രഭുക്കളെയും സുന്ദരികളെയും സുന്ദരന്മാരെയും സ്വന്തം അരമനകളിൽ സ്വീകരിക്കാൻ താല്പര്യപ്പെടുന്നു. വൈരൂപ്യമുള്ളവരും സഭയുടെ മക്കളാണെന്നുള്ള ചിന്ത അഭിഷിക്തർക്കുണ്ടാകണമെന്നും മാർപാപ്പാ പറഞ്ഞു. സേവനമനസ്തിതിയോടെ എല്ലാ ജനങ്ങളുമായി ഒപ്പം ആശയവിനിമയം ചെയ്ത് സ്വന്തം ടെലിഫോണുകൾ മറ്റുള്ളവരെ എല്പ്പിക്കാതെ ഏതു സമയവും സ്വന്തം ജനങ്ങളോട് സംസാരിക്കുന്നതിന് നെഞ്ചോട് ചേർത്തുപിടിക്കാൻ സമ്മേളനത്തിൽ മാർപാപ്പ അഭിഷിക്തരോട് ആവശ്യപ്പെട്ടു. ആരോടും വിവേചനം കാണിക്കാതെ ഭവനത്തിന്റെ വാതിലുകൾ സദാ തുറന്നിരിക്കട്ടെയെന്നും ആശംസിച്ചു. വൈമാനികനെപ്പോലെ ആകാശത്ത് സദാ സഞ്ചരിക്കാതെ ഭൂമിയിലെ സമതലങ്ങളിൽക്കൂടി യാത്ര ചെയ്ത് ക്രിസ്തുവിന്റെ സന്ദേശം പ്രചരിപ്പിക്കാനാണ് മാർപാപ്പാ ആഗ്രഹിക്കുന്നത്.\n1. Ref: James Kottoor: http://almayasabdam.blogspot.com/2013/09/i-am-sinner-says-his-holiness.html\n2. Ref: Zak\nPosted by Joseph Matthew at 2:34 PM\nസക്കറിയാസ് നെടുങ്കനാല് October 2, 2013 at 6:07 PM\nഇതൊക്കെ വായിക്കുമ്പോൾ ആദ്യം മനസ്സിൽ വരുന്ന ചിന്തയിതാണ്: വലിയ ഒരു മനസ്സുള്ള കപ്പിത്താന്റെ കീഴിൽ അല്ലെങ്കിൽ അദ്ദേഹത്തിൻറെകൂടെ കപ്പലിലുള്ള ഒരൊറ്റ പ്രമാണി പോലും തങ്ങൾ ചെയ്തു കൂട്ടിയിട്ടുള്ള ഒരു തെറ്റിനും ഉത്തരവാദിത്വം എറ്റെടുത്തിട്ടില്ലല്ലോ! വിമോചനസമരത്തിന്റെ, ദീപികയുടെ, സ്വാശ്രയ കോളേജുകളുടെ കള്ളക്കണക്കെഴുതുന്ന ആശുപത്രികളുടെ ഒക്കെ കാര്യത്തിൽ എന്തുമാത്രം രാജ്യദ്രോഹവും ജനദ്രോഹവും ഓരോ രൂപതാദ്ധ്യക്ഷനും പുരോഹിത മാനേജർമാരും ചെയ്തുകൂട്ടിയിട്ടുണ്ട്. ഒരാളെങ്കിലും ഒരു തെറ്റെങ്കിലും ഏറ്റുപറഞ്ഞ് ജനത്തോട് പോറുതിക്കപേക്ഷിച്ചിട്ടുണ്ടോ? എത്ര വലിയ അസത്യത്തിനാണ് നമ്മുടെ മതാധികാരികൾ കൂട്ട് നില്ക്കുന്നത്? ഇതൊക്കെ ചോദിക്കാൻ ഒരാൾ കത്തോലിക്കൻ പോലുമായിരിക്കേണ്ടതില്ല. മന്ത്രിമാർ തെറ്റ് ചെയ്യുന്നു എന്ന് ചൂണ്ടിക്കാണിക്കാൻ ഒരാൾ മന്ത്രിയായിരിക്കേണ്ടതില്ലല്ലോ? പോലീസുകാർ തെറ്റ് ചെയ്യുമ്പോൾ അത് ചൂണ്ടിക്കാണിക്കുവാൻ ഒരാൾ പൊലീസുകാരനായിരിക്കണമെന്നില്ല. എന്നതുപോലെ തന്നെ വൈദികരും മെത്രന്മാരും അസത്യത്തിനു കൂട്ടുനിൽക്കുമ്പോൾ അത് ചൂണ്ടിക്കാണിക്കാൻ ഒരാൾ അല്മായനായാലും, അന്യമാതസ്ഥനായാലും ധാരാളം മതി.\nപിടിക്കപ്പെട്ടാലും തെളിവുസഹിതം ശിക്ഷിക്കപ്പെട്ടാലും തെറ്റ് സമ്മതിക്കാത്തനമ്മുടെ എംപിമാരെയും എമ്മെല്ലേമാരെയും പോലെ നമ്മുടെ മെത്രാന്മാരും വിളവു തിന്നുന്ന വേലികലായി തരം താണുപോയാൽ പിന്നെ സഭയെന്നത് കഥയില്ലാത്ത ഒരു നേരമ്പോക്കായി പോകുകയല്ലേ ചെയ്യുന്നത്?\nവലിയ ഇടയനെ കണ്ടു പഠിക്കാനും നമ്മുടെ വീരന്മാർ ശ്രമിക്കുന്നില്ല എന്നത് അങ്ങനെ വിട്ടുകളയാവുന്ന ഒരു പിഴയല്ല. അല്മായർ സംഘടിച്ചാൽ ഇതിനൊക്കെ പോംവഴി കണ്ടെത്താം.\nJoseph Matthew October 4, 2013 at 7:17 AM\nഒരച്ഛൻ മകൾയച്ച കത്ത്:\nകുടുംബത്തിൽ പ്രശ്നങ്ങളുണ്ടാകുമ്പോൾ സാധാരണ മാതാപിതാക്കൾ മക്കളുടെ ദുഃഖങ്ങളിൽ പങ്കുചേരും. എന്നാൽ ഒരു മുത്തച്ഛൻ ഒരു പടികൂടി മുമ്പോട്ട് ചിന്തിച്ച് കൊച്ചുമകന്റെ ദുഃഖത്തിൽ പങ്കുചേരുന്നു. സ്വവർഗ പ്രേമിയാണ് താൻ എന്ന് ഒരു മകൻ അമ്മയോട് പറഞ്ഞപ്പോൾ അമ്മ മകനെ വീടിന് പുറത്താക്കി. ഇതിൽ ദുഖിതനായ അച്ഛൻ മകൾക്കെഴുതിയ ഒരു കത്ത് അമേരിക്കൻ പത്രങ്ങൾ പ്രാധാന്യത്തോടെ പ്രസിദ്ധീകരിച്ചിരുന്നു. കൊച്ചുമകനെ ന്യായികരിച്ചുകൊണ്ട് മകളെ പിന്തിരിപ്പൻ, ഇടുങ്ങിയ ചിന്താഗതിക്കാരിയെന്നെല്ലാം അപ്പൻ കുറ്റപ്പെടുത്തുന്നുണ്ട്. സ്വവർഗാനുരാഗികൾ സമത്വത്തിനുവേണ്ടി മുറവിളി കൂട്ടുന്നതും ഇതേ കാരണങ്ങളാലാണ്. "അവരെ പാപികളെന്ന് വിളിക്കാൻ ഞാൻ ആര്, വിധിക്കാൻ എനിക്കന്തധികാര"മെന്ന് മാർപാപ്പാ പറഞ്ഞതും ഇതുതന്നെയാണ്.\nഒരച്ഛൻ മകൾക്കയച്ച എഴുത്തിന്റെ പൂർണ്ണരൂപം താഴെ മലയാളത്തിൽ കൊടുക്കുന്നു. ഇംഗ്ലീഷിൽ വായിക്കാൻ ഇതോടനുബന്ധിച്ച് ലിങ്കും കൊടുത്തിട്ടുണ്ട്.\nപ്രിയ മകളെ ക്രിസ്റ്റീന,\n" ഞാനിന്ന് നിന്നിൽ വളരെ നിരാശനാണ്. നമ്മുടെ കുടുംബത്തിന് മാനഹാനിയുണ്ടായിയെന്ന് നീ പറഞ്ഞത് അക്ഷരംപ്രതി ശരിതന്നെ. എന്നാൽ നിനക്ക് തെറ്റുപറ്റി. നിന്റെ മകൻ ‘ചാഡ്’ സ്വവർഗ രതിക്കാരനെന്ന് നിന്നെ അവൻ അറിയച്ചതിൽ കുപിതായായി നീ അവനെ വീടിനു പുറത്താക്കിയത് നീതികരിക്കാനാവില്ല. തന്മൂലം നിന്നെയും ഞാൻ ഹൃദയവേദനയോടെ കാണുന്നു. നിന്റെ തീരുമാനമാണ് കൂടുതൽ ജുഗുപ്ത്സാവഹമായത്. ഇക്കാരണംകൊണ്ട് മാതാപിതാക്കൾ മക്കളെ ഉപേക്ഷിക്കുന്നത് പ്രകൃതിനിയമത്തെപ്പറ്റി അറിവില്ലായ്മകൊണ്ടാണ്.\n“എന്റെ മകനെ ഞാൻ വളർത്തിയത് സ്വവർഗ ലൈംഗികമോഹിയാകാനല്ലന്ന” നിന്റെ ന്യായവാദത്തിൽ വളരെയേറെ യുക്തിയുണ്ട്. ഞാനത് സമ്മതിച്ചു. നീ പറഞ്ഞത് തികച്ചും ശരിതന്നെയാണ്. തീർച്ചയായും നീ അങ്ങനെ അവനെ വളർത്തിയില്ല. എന്നാൽ നീ അറിയുക, അവൻറെ കുറ്റമല്ലാതെ അവൻ ജനിച്ചതും അത്തരം ശരീരപ്രകൃതത്തോടെയായിരുന്നു. ഇടതുകൈകൾകൊണ്ട് മാത്രം ഒരുവന് എഴുതാൻ സാധിക്കുന്നതുപോലെ അവന്റെ സ്വവർഗാനുരാഗവും ജന്മനാ പ്രകൃതി നിശ്ചയിച്ചതാണ്. എന്നാൽ നീ അവനെ പിന്തിരിപ്പമനസോടെ ഇടുങ്ങിയ ചിന്താഗതികളോടെ മനസ്സിൽ മുറിവേൽപ്പിക്കുന്ന വഴി തെരഞ്ഞെടുത്തു. അങ്ങനെ നാം ആ മകനെ ഉപേക്ഷിച്ചതുമൂലം ഈ നിമിഷം നിന്നോടും യാത്രപറയാൻ ഞാൻ നിർബന്ധിതനായി. സ്വവർഗപ്രേമിയെങ്കിലും അവിശ്വസിനീയമാംവിധം എനിക്കിന്ന് എന്റെ കൊച്ചുമകനെ ലഭിച്ചിരിക്കുന്നു. വാക്യാലങ്കാരങ്ങൾകൊണ്ട് ഹൃദയശൂന്യയായ ഒരു മകളുമായി ഞാൻ എന്തിന് സമയം ചെലവഴിക്കണം? കഠിനത വെടിഞ്ഞ് ഹൃദയശുദ്ധി കൈവരിക്കുന്നനാളിൽ നിനക്കിനി എന്നെ ബന്ധപ്പെടാം."\nഇവിടെ ആരാണ് മനുഷ്യത്വമുള്ളതെന്ന് ചോദ്യം വരുന്നു, അമ്മയോ, സഭയോ മുത്തച്ഛനൊ? സഭയുടെ ജനം പള്ളിയിലൊത്തുകൂടുമ്പോൾ അമ്മയോടും സഭയോടും ചേരും. ആ അമ്മ ആരാന്റെ അമ്മയല്ലേ? മകനിലുള്ള പുത്രദുഃഖം ഉണ്ടാകേണ്ടതും ആരാന്റെ അമ്മയ്ക്കല്ലേ?\nഎന്റെ മകൻ അത്തരം സ്വഭാവക്കാരനെങ്കിൽ സഭയുടെ നിയമതത്ത്വക്കൂട്ടിൽ അന്നെനിക്ക് കഴിയാൻ സാധിക്കുമെന്ന് തോന്നുന്നില്ല. അവന്റെ സന്തോഷത്തിൽ ഞാൻ ദുഖിതനെങ്കിൽ അന്നത്തെ പകൽ കഴിയുമ്പോൾ ഞങ്ങൾ അപ്പനും മക്കളും ഒന്നിച്ചുതന്നെ അത്താഴം കഴിക്കും. മകനെ നിന്നെ ഞാൻ സ്നേഹിക്കുന്നു, നിന്റെ സന്തോഷമാണ് എനിക്ക് വലുതെന്ന് ഞാൻ അവനോട് പറയും.\nTheresia Manayath October 4, 2013 at 11:13 AM\nഇടതു കൈയന്മാരെയും -മാരികളെയും അടിച്ച് വലതു കൈ ഉപയോഗിക്കാൻ പഠിപ്പിക്കുന്ന തലമുറ പണ്ടുണ്ടായിരുന്നു. ഇന്നും ചിലർക്കങ്ങനെ ദുർവാശികളുണ്ട്. എന്നാൽ പ്രകൃതിയുടെ രഹസ്യങ്ങളിൽ കൈകടത്താനാവില്ല, അത് ശരിയല്ലായെന്നു ചിന്തിക്കുന്നവർ ഏറിവരുന്നു. സ്വവർഗരതിയുടെ കാര്യത്തിലും അത് സംഭവിക്കും.


കേവലം സുഖം മാത്രമല്ല ലൈംഗികത തരുനത് ഇതാ സെക്സിന്‍റെ അത്ഭുത ഗുണങ്ങൾ ! | The Indian Truth I Malayalam\nകേവലം സുഖം മാത്രമല്ല ലൈംഗികത തരുനത് ഇതാ സെക്സിന്‍റെ അത്ഭുത ഗുണങ്ങൾ !\nBeauty Tips Health LIFE STYLE Life Tips\nസെക്സ് സ്ത്രീയെ സുന്ദരിയാക്കുന്നത് എങ്ങിനെ ?\nസെക്‌സിന് ആരോഗ്യവശങ്ങള് മാത്രമല്ല, സൗന്ദര്യവശങ്ങളുമുണ്ട്. ചര്‍മത്തെ പല തരത്തിലും നല്ല സെക്‌സ് സ്വാധീനിയ്ക്കുന്നുമുണ്ട്. നല്ല സെക്‌സിന് ആരോഗ്യഗുണങ്ങളേറെയുണ്ട്. ശാസ്ത്രം തെളിയിച്ചതാണിത്. ശരീരത്തിലെ ഹോര്‍മോണ് പ്രവര്‍ത്തനങ്ങളാണ് ഇതിന് കാരണമാകുന്നത്.\n1 ചര്മ കാന്തി ലഭിക്കുന്നു\nലൈംഗിക ബന്ധത്തില് ഏര്‍പ്പെടുമ്പോള് ശരീരം വിയര്‍ക്കുകയും ചര്‍ത്തിലെ സുഷിരങ്ങളില് കൂടി മാലിന്യങ്ങള് പുറത്തേക്ക് പോവുകയും ചെയ്യും ഇതുവഴി നല്ല ചര്‍മം ലഭിയ്ക്കും.\n2 ചർമത്തിൽ ചുളിവ് വീഴുന്നത് തടയുന്നു\n3 മുടിയുടെ നിറം മങ്ങുന്നത് തടയുന്നു\n4 പ്രായം കുറവ് തോന്നിക്കും\nBEAUTY Health Health Benefits love malayalam news Sex tips\nസ്ത്രീ ശരീരത്തിലെ മറുകൾക്കു ചിലതു പറയാനുണ്ട്


First Glimpse Of Meghana Raj And Chiranjeevi Sarja's New Born Goes Viral | ചിരുവിന്റെ ചിത്രത്തിനൊപ്പം ജൂനിയര് ചിരുവിനെ ചേര്‍ത്ത് പിടിച്ച് കുടുംബം; മേഘ്‌നയ്ക്ക് ആശംസകളുമായി അനന്യ - Malayalam Filmibeat\n| Published: Thursday, October 22, 2020, 13:01 [IST]\nനടി മേഘ്‌ന രാജ് ആണ്‍കുഞ്ഞിന് ജന്മം നല്‍കിയതിന്റെ സന്തോഷത്തിലാണ് തെന്നിന്ത്യന് സിനിമാലോകം. ആദ്യ കണ്മണിയെ വരവേല്‍ക്കാന് കാത്തിരിക്കുന്ന സമയത്തായിരുന്നു കന്നഡ നടന് ചിരഞ്ജീവി സര്‍ജയുടെ അപ്രതീക്ഷിതമായ വിയോഗം. അന്ന് നാല് മാസം ഗര്‍ഭിണിയായ മേഘ്‌നയെ കുറിച്ചറിയാനായിരുന്നു ആരാധകരുടെ കാത്തിരിപ്പ്.\nപ്രിയതമന്റെ വേര്‍പാട് നല്‍കിയ തീരാവേദനയിലും കുഞ്ഞിന് വേണ്ടി ചിരിച്ച മുഖവുമായി നടി പൊതുവേദികളില് പ്രത്യക്ഷപ്പെട്ടു. ഇപ്പോഴിതാ കുഞ്ഞ് വന്ന സന്തോഷത്തില് ആശംസകള് അറിയിച്ച് എത്തിയിരിക്കുകയാണ് മേഘ്‌നയുടെ അടുത്ത സുഹൃത്തുക്കള്. കൂട്ടത്തില് മലയാളി നടി അനന്യയുമുണ്ട്. മേഘ്‌നയുടെയും ചിരഞ്ജീവിയുടെയും കുടുംബവുമായി അടുത്ത സൗഹൃദം പുലര്‍ത്താറുള്ള അനന്യ നടിയുടെ ബേബി ഷവര് പാര്‍ട്ടിയില് പങ്കെടുത്തിരുന്നു.\nഇപ്പോഴിതാ കുഞ്ഞിന്റെ ചിത്രം പങ്കുവെച്ച് ആശംസകള് അറിയിച്ച് എത്തിയിരിക്കുകയാണ് അനന്യ. ചിരഞ്ജീവിയുടെ ചിത്രത്തിന് അരികില് കുഞ്ഞിനെ ചേര്‍ത്ത് പിടിച്ച് നില്‍ക്കുന്നൊരു ഫോട്ടോയാണ് ഇന്‍സ്റ്റാഗ്രാമിലൂടെ അനന്യ പങ്കുവെച്ചത്. മേഘ്‌നയുടെയും ചിരഞ്ജീവിയുടെയും ആണ്‍കുഞ്ഞാണിതെന്ന് ചിത്രത്തിന് അനന്യ ക്യാപ്ഷനും നല്‍കി. ബേബി ഷവര് ആഘോഷത്തിനിടെയുള്ള ചിത്രങ്ങളും അനന്യ പോസ്റ്റ് ചെയ്തിരുന്നു.\nമേഘ്‌നയുടെ വേദനകളില് താങ്ങായി നിന്ന അപൂര്‍വ്വം സുഹൃത്തുക്കളില് ഒരാളായിരുന്നു അനന്യ. ഒക്ടോബര് പതിനേഴിന് ചിരുവിന്റെ ജന്മദിനത്തിലും ആശംസകള് അറിയിച്ച് നടി എത്തിയിരുന്നു. പിറന്നാള് ആശംസകള് ചിരു, നിങ്ങളെ ഞങ്ങള് മിസ് ചെയ്യുന്നു എന്നായിരുന്നു ചിത്രത്തിന് അനന്യ നല്‍കിയ ക്യാപ്ഷന്. ഇതും സമൂഹ മാധ്യമങ്ങളിലൂടെ വ്യാപകമായി വൈറലായിരുന്നു.\nഅനന്യ മാത്രമല്ല മേഘ്‌നയ്ക്കും കുഞ്ഞിനും ആശംസകള് അറിയിച്ച് നിരവധി പ്രമുഖരാണ് രംഗത്ത് വന്നിരിക്കുന്നത്. ചിരുവിന്റെ വേര്‍പാടിന്റെ വേദന ഇല്ലതാക്കാന് ജൂനിയര് ചിരുവിലൂടെ സാധിക്കട്ടേ എന്നാണ് ഭൂരിഭാഗം പേരും പറയുന്നത്. ഇത് മാത്രമല്ല മേഘ്‌ന കുഞ്ഞിന് ജന്മം നല്‍കിയ ബാംഗ്ലൂരിലെ സ്വകാര്യ ആശുപത്രിയ്ക്ക് മുന്നിലും ആളുകള് എ്ത്തിയിരിക്കുകയാണ്.\nസന്തോഷം പങ്കുവെച്ച് ആരാധകരും എത്തിയിരിക്കുകയാണ്. മധുരപലഹാരങ്ങള് വിതരണം ചെയ്തും ചിരജീവിയുടെ പേരില് മുദ്രവാക്യങ്ങളും വിളിച്ചും ഇന്ന് കര്‍ണാടകയ്ക്ക് സന്തോഷമുള്ള ദിവസമാണെന്നുമൊക്കെ ആശൂപത്രിയ്ക്ക് മുന്നില് നിന്നും ആരാധകര് പറയുന്നത്. വാര്‍ത്തയറിഞ്ഞ് നിരവധി പേരാണ് ജൂനിയര് ചിരുവിനെ കാണാന് എത്തി കൊണ്ടിരിക്കുന്നത്.\nRead more about: meghna raj ananya അനന്യ മേഘ്‌ന രാജ്\nFirst Glimpse Of Meghana Raj And Chiranjeevi Sarja's New Born Goes Viral\nStory first published: Thursday, October 22, 2020, 13:01 [IST]


പിതാവ് തടസ്സമെന്ന് പരാതി; ഒടുവില് ജഡ്ജിയുടെ സാന്നിധ്യത്തില് സൗദി യുവതിക്ക് വിവാഹം |saudi women marriage\nHome Gulf Saudi Arabia പിതാവ് തടസ്സമെന്ന് പരാതി; ഒടുവില് ജഡ്ജിയുടെ സാന്നിധ്യത്തില് സൗദി യുവതിക്ക് വിവാഹം\nപിതാവ് തടസ്സമെന്ന് പരാതി; ഒടുവില് ജഡ്ജിയുടെ സാന്നിധ്യത്തില് സൗദി യുവതിക്ക് വിവാഹം\nറിയാദ്: പിതാവ് വിസമ്മതിച്ചതിനെ തുടര്‍ന്ന് ജഡ്ജിയുടെ രക്ഷാകര്‍തൃത്വത്തില് സൗദി വനിതയുടെ വിവാഹം. വിവാഹ അന്വേഷണങ്ങളെല്ലാം നിരസിക്കുന്ന പിതാവിനെതിരെ മകള് കോടതിയെ സമീപിച്ചതോടെയാണ് വ്യത്യസ്ത വിവാഹത്തിനു കോടതി വേദിയായത്.\nരക്ഷാകര്‍തൃ പദവി പിതാവില് നിന്നു നീക്കി ജഡ്ജിയിലേക്ക് മാറ്റണമെന്നായിരുന്നു യുവതിയുടെ ആവശ്യം. കേസു പരിഗണിച്ച കോടതി യുവതിയുടെ പിതാവിന്റെ നിസ്സഹകരണം ബോധ്യപ്പെട്ടതോടെ രക്ഷാകര്‍തൃ പദവി ജഡ്ജിയിലേക്കു മാറ്റി ഉത്തരവു പുറപ്പെടുവിക്കുകയായിരുന്നു. ഇതിനിടെ യുവാവ് കോടതിയിലെത്തി വിവാഹത്തിനു സന്നദ്ധ അറിയിച്ചു. തുടര്‍ന്ന്5ദിവസത്തിനകം നടപടികള് പൂര്‍ത്തിയാക്കി ജഡ്ജിയുടെ രക്ഷാകര്‍തൃത്വത്തില് വിവാഹം നടത്തുകയായിരുന്നു. സമാന കേസില് നേരത്തേ സുപ്രീംകോടതി വിധി പ്രസ്താവിച്ചതിന്റെ അടിസ്ഥാനത്തിലായിരുന്നു നടപടി.\nsaudi women marriage\nPrevious articleഖത്തറില് വാഹനങ്ങള് നിയമലംഘിക്കുന്നത് വര്‍ധിക്കുന്നു; ശൈത്യകാല ബോധവത്ക്കരണവുമായി ഗതാഗത വകുപ്പ്\nNext articleവാട്സ് ആപ്പ് പണമിടപാട് സംവിധാനത്തിന് പിന്നാലെ ഷോപ്പിങ് ബട്ടണും എത്തി


ആലപ്പുഴക്കാർ ചോദിക്കുന്നു; 'കാർത്യായനി അമ്മേ... ഈ പ്രായത്തിൽ എങ്ങനെ ഒപ്പിച്ചു 100ൽ 98 മാര്‍ക്ക്' | This 96-Year-Old Woman Scored 98 Per Cent In Kerala literacy Exam\nആലപ്പുഴക്കാർ ചോദിക്കുന്നു; 'കാർത്യായനി അമ്മേ... ഈ പ്രായത്തിൽ എങ്ങനെ ഒപ്പിച്ചു 100ൽ 98 മാര്‍ക്ക്'\nOct 31, 2018, 08:02 PM IST\nപരീക്ഷയില് പങ്കെടുത്ത ഏറ്റവും പ്രായം കൂടിയ പരീക്ഷാര്‍ത്ഥിയും കാര്‍ത്ത്യായനിയായിരുന്നു. ഈ വര്‍ഷം 42,933 പേരാണ് പരീക്ഷ പാസായത്.\nതൊണ്ണൂറ്റിയാറുകാരി കാര്‍ത്യായനി അമ്മ ഒരു സംഭവമാണ്. കേരള സാക്ഷതാ മിഷന്റെ ഭാഗമായി നടന്ന പരീക്ഷയിൽ ആലപ്പുഴ ചേപ്പാട് സ്വദേശിയായ കാര്‍ത്യായനി അമ്മ സ്വന്തമാക്കിയത് 100 ല് 98 ശതമാനം മാര്‍ക്ക്.\nകേരള സംസ്ഥാന സാക്ഷരതാ മിഷന്റെ ഭാഗമായി നടത്തുന്ന അക്ഷരലക്ഷം സാക്ഷരതാ പാരിപാടിയുടെ ഭാഗമായി നടത്തിയ പരിപാടിയിലാണ് കാര്‍ത്യായനി അമ്മയുടെ എ പ്ലസ് പ്രകടനം. കാര്‍ത്യായനി അമ്മ ആദ്യമായി എഴുതിയ പരീക്ഷയാണിത്. ആലപ്പുഴ ചേപ്പാട് കണിച്ചനല്ലൂര് ഗവ. എല്.പി.എസിലാണ് കാര്‍ത്യായനി അമ്മ പരീക്ഷയെഴുതിയത്.\nകാര്‍ത്യായനി അമ്മ മുൻപ് സ്‌കൂളില് പോയിട്ടേയില്ല. ഇളയ മകള് അമ്മിണിയമ്മ രണ്ടു വര്‍ഷം മുമ്പ് പത്താം ക്ലാസ് തുല്യതാ പരീക്ഷ ജയിച്ചത്. അന്നുമുതല് കാര്‍ത്യായനി അമ്മയ്ക്ക് പഠിക്കണമെന്നുള്ള മോഹം തുടങ്ങി. അമ്പലങ്ങളില് തൂപ്പുജോലി ചെയ്താണ് മക്കളെ വളര്‍ത്തിയത്. കണ്ണിന്റെ ശസ്ത്രക്രിയ നടത്തിയതല്ലാതെ ഈ പ്രായത്തില് ആശുപത്രിയില് കയറിയിട്ടേയില്ല. സസ്യാഹാരമാണ് ശീലം. ചിലപ്പോള് ദിവസങ്ങളോളം കഴിക്കില്ല. ചോറുണ്ണുന്നത് അപൂര്‍വം. എന്നും പുലര്‍ച്ചെ നാലിനുണരുന്നതാണ് കാര്‍ത്യായനി അമ്മയുടെ ശീലം.\nഅക്ഷര ലക്ഷം പരീക്ഷയില് വായന, എഴുത്ത്, അടിസ്ഥാന ഗണിതം എന്നിവയാണ് പരിശോധിക്കുന്നത്. പരീക്ഷയില് പങ്കെടുത്ത ഏറ്റവും പ്രായം കൂടിയ പരീക്ഷാര്‍ഥിയും കാര്‍ത്യായനിയായിരുന്നു. ഈ വര്‍ഷം 42,933 പേരാണ് പരീക്ഷ പാസായത്. ഇതോടെ കേരളത്തിലെ സാക്ഷരതാനിരക്ക് നൂറു ശതമാനത്തിന് അടുത്തെത്തിയിരിക്കുകയാണ്.\n1991 ഏപ്രില് 18 നാണ് കേരളത്തെ സമ്പൂര്‍ണ സാക്ഷരതാ സംസ്ഥാനമായി പ്രഖ്യാപിച്ചത്. യൂനസ്‌ക്കോയുടെ മാനദണ്ഡപ്രകാരം ഇത് 90 ശതമാനത്തില് കൂടുതല് സാക്ഷരത നേടിയിരുന്നു. നൂറുശതമാനം സാക്ഷരതയിലേയ്ക്ക് എത്തിച്ചേരുന്നതായിനായി 2018 ജനുവരി 26ന് സംസ്ഥാന സര്‍ക്കാര് തുടങ്ങിയ പരിപാടിയാണ് അക്ഷരലക്ഷം. ചേരിനിവാസികള്, ആദിവാസികള്, മത്സ്യത്തൊഴിലാളികള്, നാടോടികള് എന്നിവരുടെ ഇടയില് സാക്ഷരത വര്‍ധിപ്പിക്കുകയെന്നതാണ് അക്ഷര ലക്ഷം പരിപാടിയുടെ ലക്ഷ്യം. 2011 ലെ സെന്‍സസ് പ്രകാരം 94 ശതമാനമാണ് കേരളത്തിലെ സാക്ഷരതാ നിരക്ക്. 2001 ല് ഇത് 90.86 ശതമാനമായിരുന്നു.\nവേണം മാസ്ക്കിലും ശ്രദ്ധ; ഇല്ലെങ്കിൽ ആരോഗ്യം മാത്രമല്ല, സൗന്ദര്യവും പ്രശ്നമാവും\nഅന്താരാഷ്ട്ര സാക്ഷരതാ ദിനം; അക്ഷരം തന്നെ ആയുധം\nKerala literacy Exam


ബോക്‌സിംഗ് ക്യാമ്പില് കോച്ചുമാര്‍ക്ക് കോവിഡ് | Malayalam News\nന്യൂദല്‍ഹി - ഇന്ദിരാഗാന്ധി ഇന്‍ഡോര് സ്‌റ്റേഡിയത്തിലെ ഇന്ത്യന് ബോക്‌സിംഗ് ക്യാമ്പില് രണ്ട് വനിതാ കോച്ചുമാര്‍ക്ക് കോവിഡ് പോസിറ്റിവ്. ദേശീയ കോച്ച് സി.എ കട്ടപ്പക്കും പത്ത് പുരുഷ താരങ്ങള്‍ക്കും നേരത്തെ രോഗം ബാധിച്ചിരുന്നു. രണ്ട് വനിതാ അസിസ്റ്റന്റ് കോച്ചുമാര്‍ക്ക് ഇപ്പോള് രോഗം കണ്ടെത്തിയിരിക്കുന്നത്. എങ്കിലും ക്യാമ്പ് നിര്‍ത്തിവെച്ചിട്ടില്ല. കോവിഡ് ബാധിച്ചവര് ഐസൊലേഷനിലാണ്. മറ്റുള്ളവരെ പരിശോധിച്ചു. ഫലം പുറത്തുവന്നിട്ടില്ല.\nടോക്കിയൊ ഒളിംപിക്‌സിനായി അഞ്ച് പുരുഷ താരങ്ങളും നാല് വനിതാ താരങ്ങളും ഇതുവരെ യോഗ്യത നേടിയിട്ടുണ്ട്. മെയ് 21 മുതല് ദല്‍ഹിയില് ഏഷ്യന് ചാമ്പ്യന്‍ഷിപ്പും നടക്കാനിരിക്കുകയാണ്. ഏഷ്യന് ചാമ്പ്യന്‍ഷിപ്പിനായി എം.സി മേരികോം ഉള്‍പ്പെടെ താരങ്ങളെ തെരഞ്ഞെടുത്തിട്ടുണ്ട്. സിംരഞ്ജിത് കൗര്, ലവ്‌ലിന ബോര്‍ഗഹൈന്, പൂജാ റാണി എന്നിവരാണ് ടീമിലെ മറ്റംഗങ്ങള്.


നമസ്കരിക്കുമ്പോൾ ചെയ്യേണ്ടതും അരുതാത്തതുമായ കാര്യങ്ങൾ - സനാതൻ സംസ്ഥ\nസനാതൻ സംസ്ഥ > Latest Articles > അധ്യാത്മം പ്രായോഗികമാക്കൂ > ധാര്‍മികമായ ചര്യകള് > നമസ്കാരം > നമസ്കരിക്കുമ്പോൾ ചെയ്യേണ്ടതും അരുതാത്തതുമായ കാര്യങ്ങൾ\nA. നമസ്കരിക്കുമ്പോൾ കണ്ണുകൾ അടയ്ക്കുന്നത് എന്തിന്?\nകൈകൂപ്പി നമസ്കരിക്കുക, എന്നാൽ ഈശ്വരനെ അല്ലെങ്കിൽ മുന്പിലുള്ള വ്യക്തിയിലെ ദൈവത്വത്തെ പ്രണമിക്കുക എന്നാണ്. അന്തർയാമിയായ ഈശ്വരന്‍റെ ദർശനം ലഭിക്കുന്നതിനായി ഈശ്വരനെ അല്ലെങ്കിൽ ആദരണീയനായ വ്യക്തിയെ വന്ദിക്കുമ്പോൾ കണ്ണ് അടയ്ക്കുന്നു.\nB. നമസ്കരിക്കുമ്പോൾ പാദരക്ഷ\nധരിക്കരുത് എന്നു പറയുന്നതെന്തുകൊണ്ട്?\nനമസ്കാരൻ വർജയത്. – ഗൌതമസ്‌മൃതി 9\nഅർഥം : ഇരിക്കുക, ഭക്ഷണം കഴിക്കുക, ഉറങ്ങുക, ഗുരുജനങ്ങളെ അഭിവാദനം ചെയ്യുക, (മറ്റു ശേഷ്ഠ്ര വ്യക്തികളെ) നമസ്കരിക്കുക എന്നീ കാര്യങ്ങൾ ചെയ്യുമ്പോൾ പാദരക്ഷകൾ ധരിക്കരുത്.\n1. ‘പാദരക്ഷകൾ ധരിക്കുമ്പോൾ വ്യക്തിയിൽ രജ-തമോഗുണങ്ങൾ വർധിക്കുന്നു.\n2. രജ-തമോഗുണങ്ങൾ വർധിച്ചിരിക്കുന്ന വേളയിൽ വ്യക്തി നമസ്കരിക്കുമ്പോൾ, അവന്‍റെ കുണ്ഡലിനീ ചക്രങ്ങളൊന്നും തന്നെ ഉണരുകയില്ല.\n3. രജ-തമോഗുണം വർധിക്കുമ്പോൾ സാത്ത്വികത ഗ്രഹിക്കുവാനുള്ള കഴിവ് കുറഞ്ഞ് നമസ്കാരത്തിന്‍റെ ഫലം ലഭിക്കാതിരിക്കുന്നു.\n4. പാദരക്ഷകളണിഞ്ഞ് നമസ്കരിക്കുമ്പോൾ ദേവതകൾ കോപിക്കാനുള്ള സാധ്യതയുമുണ്ട്.’\nC. ഒരു കൈ കൊണ്ട് നമസ്കരിക്കാൻ പാടില്ലാത്തത് എന്തുകൊണ്ട്?\nജന്മപ്രഭൃതി യത്കിഞ്ചിത്സുകൃതം സമുപാർജിതം\nതത്സസർവം നിഷ്ഫലം യാതി ഏകഹസ്താഭി വാദനാത്. – വ്യാഘ്രപാദസ്മൃതി 367\nഅർഥം : ഒരു കൈകൊണ്ട് നമസ്കരിക്കുന്നവന്‍റെ സമ്പൂർണ ജീവിതത്തിന്‍റെ പുണ്യം ഇല്ലാതാകുന്നു.\n1. രണ്ടു കൈകളും ചേർത്ത് ചെയ്യുന്ന നമസ്കാരവും\nഒരു കൈകൊണ്ടു ചെയ്യുന്ന നമസ്കാരവും തമ്മിലുള്ള വ്യത്യാസം\nരണ്ടു കൈകളും ചേർത്ത് നമസ്കരിക്കുക, എന്നാൽ ഓരോ കർമത്തിനും ശിവന്റേയും ശക്തിയുടേയും യോഗം നൽകുക എന്നാണ്. എന്നാൽ ഒരു കൈകൊണ്ടു നമസ്കരിക്കുന്നത് കർതൃത്വബോധത്തെ ദർശിപ്പിക്കുന്നു. അതിനാൽ ഹിന്ദു ധർമത്തിൽ ഒരു കൈകൊണ്ട് നമസ്കരിക്കുന്നത് ഉചിതമായി കരുതുന്നില്ല; കാരണം ഹിന്ദുധർമം വിനയഭാവത്തിൽ അധിഷ്ഠിതമാണ്. ഒരു കൈകൊണ്ടു നമസ്കരിക്കുന്നത് കർതൃത്വബോധത്തിൽ അധിഷ്ഠിതമായതിനാൽ, പുണ്യസഞ്ചയനമാകുന്നില്ല.\n2. ഒരു കൈകൊണ്ടു നമസ്കരിക്കുന്നത് അഹംഭാവത്തെ സൂചിപ്പിക്കുന്നു\nകുനിഞ്ഞ് വലതു കൈയിലെ പെരുവിരലൊഴിച്ച് ബാക്കിയുള്ള നാലു വിരലുകളാൽ ഭൂമിയെ സ്പർശിച്ച് നമസ്കരിക്കുകയും പിന്നീട് അതേ കൈയിലെ നാലു വിരലുകൾ കൊണ്ട് അനാഹത് ചക്രത്തെ സ്പർശിക്കുകയും ചെയ്യുന്നതിനെയാണ് ഒരു കൈകൊണ്ട് നമസ്കരിക്കുക എന്നു പറയുന്നത്. ഈ രീതിയിൽ നമസ്കരിക്കുന്നതിന്‍റെ അർഥം, ആദരഭാവം പ്രദർശിപ്പിക്കുക എന്നതാകുന്നു. ഒരു കൈകൊണ്ട് ചെയ്യുന്ന നമസ്കാരത്തെ ത്രേതായുഗത്തിൽ അഹംഭാവത്തിന്‍റെ ലക്ഷണമായിട്ടാണ് കണ്ടിരുന്നത്.\n3. ഒരു കൈകൊണ്ടു നമസ്കരിക്കുന്നതുകൊണ്ടുള്ള പരിണാമം\nA. ഒരു കൈകൊണ്ട് നമസ്കരിക്കുന്നത് അഹംഭാവത്തിന്‍റെ സൂചകമാണ്. അഹംഭാവമുള്ള വ്യക്തി എത്ര ജന്മങ്ങൾ സാധന ചെയ്താലും അവന് അതിന്‍റെ ഫലം കിട്ടുകയില്ല. അതായത് അവന്‍റെ സന്പൂർണ ജീവിതം വ്യർഥമാകുന്നു.\nB. അവന് നരകവാസം അനുഭവിക്കേണ്ടി വരും.\nC. അഹംഭാവം വ്യക്തമായിട്ടുള്ള സ്ഥിതിയിൽ ഭൂമിയെ സ്പർശിച്ച് നമസ്കരിക്കുമ്പോൾ പാതാളത്തിലെ രജ-തമോതരംഗങ്ങൾ ഉത്തേജിതമായി കൈയിലേക്ക് സഞ്ചരിക്കുന്നു. വിരലുകളാൽ അനാഹത് ചക്രത്തെ സ്പർശിക്കുമ്പോൾ ഈ തരംഗങ്ങൾ സന്പൂർണ ശരീരത്തിൽ സഞ്ചരി ക്കുന്നു. ഇതിന്‍റെ ഫലമായി ശരീരത്തിന് ഭാരം അനുഭവപ്പെടുക, അസ്വസ്ഥത തോന്നുക, വിറയൽ മുതലായ ബുദ്ധിമുട്ടുകൾ ഉണ്ടാകാവുന്നതാണ്.\nD. നമസ്കരിക്കുന്ന സമയത്ത് കൈയിൽ\nയാതൊന്നും തന്നെ ഉണ്ടാകാൻ പാടില്ല, എന്തുകൊണ്ട്?\n1. നമസ്കരിക്കുമ്പോൾ കൈയിൽ ഏതെങ്കിലും വസ്തു ഉണ്ടെങ്കിൽ, വിരലുകളും വിരലുകളുടെ അഗ്രഭാഗവും വളഞ്ഞിരിക്കും. ഇതിനാൽ സാത്ത്വിക തരംഗങ്ങൾക്ക് വളഞ്ഞിരിക്കുന്ന വിരലുകളിലൂടെയും വിരലുകളുടെ അഗ്രഭാഗത്തുകൂടിയും പ്രവേശിക്കാൻ സാധിക്കുകയില്ല.\n2. മുന്നിൽനിന്നും വരുന്ന സത്ത്വതരംഗങ്ങൾ, കൈയിൽ പിടിച്ചിരിക്കുന്ന വസ്തുവിൽ തട്ടി തിരിച്ചു പോകുന്നു. ചില വസ്തുക്കൾ സത്ത്വതരംഗങ്ങളെ അതിലേക്കു വലിച്ചെടുക്കാനും സാദ്ധ്യതയുണ്ട്.\n3. രജ-തമോയുക്തമായ വസ്തുവാണ് കൈയിലിരിക്കുന്നതെങ്കിൽ നമസ്കരിക്കുന്ന സമയത്ത് വസ്തുവിനെ നെറ്റിത്തടത്തിലോ നെഞ്ചത്തോ വയ്ക്കുവാൻ ഇടയായാൽ അതിലെ രജ-തമ തരംഗങ്ങൾ ശരീരത്തിലേക്കു പ്രവേശിക്കുന്നു.\nസന്ദർഭം : നമസ്കാരത്തിന്‍റെ ഉചിതമായ രീതി എന്ന സനാതൻ സംസ്ഥയുടെ ലഘുഗ്രന്ഥം


വാഷിംഗ്ടണ്: ഇസ്രയേലിലെ യുഎസ് എംബസി ടെല്‍അവീവില് നിന്ന് ജറുസലേമിലേക്കു മാറ്റാനുള്ള തീരുമാനത്തിന്റെ പ്രാരംഭഘട്ട ചര്‍ച്ചകള് നടക്കുകയാണെന്നു വൈറ്റ് ഹൗസ്. ഡോണാള്‍ഡ് ട്രംപിന്റെ ഏറെ ചര്‍ച്ചയായ പ്രഖ്യാപനങ്ങളിലൊന്നായിരുന്നു ഇത്. തീരുമാനം നടപ്പായാല് പശ്ചിമേഷ്യന്, അറബ് മേഖലകളിലെ വിവിധ രാജ്യങ്ങളുമായുള്ള യുഎസ് ബന്ധത്തില് വലിയ വിള്ളല് വീഴും.\nഇസ്രയേല് കുടിയേറ്റത്തിനെതിരായ യുഎന് പ്രമേയം ഒബാമ ഭരണകൂടം അനുകൂലിച്ചെങ്കിലും ഇരു രാജ്യങ്ങളും തമ്മിലുള്ള ബന്ധം കൂടുതല് ശക്തമാക്കുമെന്ന നിലപാടാണു തിരഞ്ഞെടുപ്പു പ്രചാരണം മുതല് ട്രംപ് സ്വീകരിച്ചുവന്നത്. എംബസി ടെല്‍അവീവില് നിന്ന് ഇസ്രയേല് പലസ്തീന് തര്‍ക്ക മേഖലയായ കിഴക്കന് ജറുസലേമിലേക്കു മാറ്റുമെന്ന പ്രഖ്യാപനം ഇതിന്റെ ഭാഗമായിരുന്നു.\nഅറബ് രാജ്യങ്ങളുടെയും പലസ്തീനിന്റെയും കടുത്ത പ്രതിഷേധങ്ങള്‍ക്കിടയാക്കിയ തീരുമാനം നടപ്പിലാക്കാനുള്ള പ്രാരംഭഘട്ട ചര്‍ച്ചകള് തുടങ്ങിയെന്നാണ് വൈറ്റ് ഹൗസ് അറിയിച്ചത്. എന്നാല് അത്തരം നീക്കങ്ങള് സമാധാനശ്രമങ്ങളെ തകിടം മറിക്കുമെന്ന് പലസ്തീന് പ്രസിഡന്റ് മഹമ്മൂദ് അബ്ബാസ് പ്രതികരിച്ചു.\nയുഎസിന്റെ നീക്കത്തിനെതിരെ പലസ്തീനില് പ്രതിഷേധ പ്രകടനങ്ങള് നടന്നു. അറബ് ലോകത്ത് യുഎസുമായി സൗഹൃദം പുലര്‍ത്തുന്ന സൗദി അറേബ്യ, ജോര്‍ദാന്, ഈജിപ്ത് തുടങ്ങിയ രാജ്യങ്ങളിലും പ്രതിഷേധമുയരും. നീക്കത്തെ ഇസ്രയേല് സ്വാഗതം ചെയ്തു. ഇസ്രയേല് പ്രസിഡന്റ് ബെഞ്ചമിന് നെതന്യാഹുവുമായി ട്രംപ് ഫോണില് ആശയവിനിമയം നടത്തി. അതിനിടെ, കിഴക്കന് ജറുസലേമില് അറുന്നൂറോളം കെട്ടിടങ്ങള് നിര്‍മിക്കാനുള്ള അനുമതി ഇസ്രയേല് നല്‍കി.


ഇന്നത്തെ കാലത്ത് ഒട്ടുമിക്ക ആളുകളും നേരിടുന്ന ഒരു വലിയ പ്രശനം തന്നെയാണ് അകാലനിര. പണ്ടുകാലത്ത് സാദാരണ 45 വയസിനു മുകളിൽ ഉള്ള ആളുകളുടെ മുടിയാണ് നരച്ചിരുന്നത് എങ്കിൽ ഇന്ന് അവസ്ഥ മാറി. ഇന്നത്തെ നമ്മുടെ ജീവിതരീതിയും ഭക്ഷണക്രമവും കാലാവസ്ഥയും ഇതിനെല്ലാം ഒരുപരിധി വരെ കാരണമായി പറയാം. മുടി നരക്കാതിരിക്കുവാനും നരച്ച മുടി കറുപ്പിക്കുവാനുമുള്ള നിരവധി സാധനങ്ങൾ\nഇന്ന് മാർക്കറ്റിൽ ലഭ്യമാണ്. എന്നാൽ ഇത്തരം രാസപദാർത്ഥങ്ങൾ അടങ്ങിയിട്ടുള്ള വസ്തുക്കൾ ഉപയോഗിക്കുന്നത് പലപ്പോഴും നമ്മുടെ പണം കളയുന്നതിനോടൊപ്പം തന്നെ നമ്മുടെ ആരോഗ്യത്തെയും മുടിയേയുമെല്ലാം പ്രതികൂലമായി തന്നെ ബാധിച്ചേക്കാം. നാച്ചുറൽ ആയി നമ്മുടെ വീട്ടിൽ എപ്പോഴുമുള്ള സാധനമായ സവാള ഉണ്ടെങ്കിൽ മുടി നരക്ക് പരിഹാരം കാണാവുന്നതാണ്. എളുപ്പത്തിൽ ചെയ്യാവുന്ന ഒരു മാർഗമാണിത്.\nഉള്ളി സവാള ഇതൊന്നും വെക്കാൻ ഇനി സ്ഥലം കളയേണ്ടാ.. ഉള്ളിക്കുട്ട വാങ്ങി കാശ് കളയുകയും വേണ്ട, കിടിലൻ ടിപ്പ്.!!


വിഷു ബമ്പറിന്റെ അഞ്ച് കോടി വാഴക്കുളത്ത് വിറ്റ ടിക്കറ്റിന് | Vazhakkulam Kerala Vishu Bumper Lottery Result 2019\nവിഷു ബമ്പറിന്റെ അഞ്ച് കോടി വാഴക്കുളത്ത് വിറ്റ ടിക്കറ്റിന്\nമൂവാറ്റുപുഴ ലോട്ടറി സബ് ഓഫീസിൽ നിന്നെടുത്ത ടിക്കറ്റാണിത്.\nവാഴക്കുളം: ഈ വർഷത്തെ വിഷു ബമ്പർ ഒന്നാം സമ്മാനം അഞ്ച് കോടി രൂപ വാഴക്കുളത്ത് വിറ്റ ടിക്കറ്റിന്. വ്യാഴാഴ്ച തിരുവനന്തപുരത്ത് നടന്ന നറുക്കെടുപ്പിൽ യു.ബി. സീരീസിലെ 532395 എന്ന നമ്പരിലുള്ള ടിക്കറ്റിനാണ് ബമ്പർ പ്രൈസ് അടിച്ചിരിക്കുന്നത്.\nമൂവാറ്റുപുഴ ലോട്ടറി സബ് ഓഫീസിൽ നിന്നെടുത്ത ടിക്കറ്റാണിത്. വാഴക്കുളത്ത് കല്ലൂർക്കാട് കവലയ്ക്കു സമീപം പ്രവർത്തിക്കുന്ന പ്രതീക്ഷ ലോട്ടറി ഏജൻസീസ് ഉടമ മൂവാറ്റുപുഴ സ്വദേശി നൗഷാദ് എം.എം. വിറ്റ ടിക്കറ്റിനാണ് പ്രൈസ് അടിച്ചിരിക്കുന്നത്.\nഇദ്ദേഹത്തിന്റെ തന്നെ വാഴക്കുളം ബസ് സ്റ്റാൻഡ് കവാടത്തിന് എതിർവശത്തുള്ള ലോട്ടറി കടയിൽനിന്നാണ് സമ്മാനാർഹമായ ടിക്കറ്റ് വിറ്റുപോയിരിക്കുന്നത്. എന്നാൽ, ബമ്പർ പ്രൈസ് അടിച്ച ടിക്കറ്റ് ഇതുവരെ ആരും ഹാജരാക്കിയിട്ടില്ല.


ധനകാര്യ അഡീഷനല് ചീഫ് സെക്രട്ടറി കെ.എം. എബ്രഹാമിന്‍െറ വസതിയിലെ പരിശോധനയില് ഗുരുതര വീഴ്ചയെന്ന് റിപ്പോര്‍ട്ട്\nതിരുവനന്തപുരം: ധനകാര്യ അഡീഷനല് ചീഫ് സെക്രട്ടറി കെ.എം. എബ്രഹാമിന്‍െറ വസതിയില് പരിശോധന നടത്തിയ സ്പെഷല് സെല് എസ്.പി രാജേന്ദ്രന്‍െറ ഭാഗത്തുനിന്ന് ഗുരുതരവീഴ്ച സംഭവിച്ചെന്ന് വിജിലന്‍സ് റിപ്പോര്‍ട്ട്.\nഎബ്രഹാമിനെതിരെ കോടതി നിര്‍ദേശപ്രകാരമാണ് അന്വേഷണം ആരംഭിച്ചതെങ്കിലും വസതിയില് പരിശോധന നടത്താന് തിടുക്കം കാണിച്ചെന്നും നടപടിയില് രഹസ്യസ്വഭാവം പുലര്‍ത്തിയില്ലെന്നും റിപ്പോര്‍ട്ടില് പറയുന്നു.\nഉന്നതരുടെ വീട്ടില് പരിശോധന നടത്തുമ്പോള് വിജിലന്‍സ് ഡയറക്ടറുടെ മുന്‍കൂര് അനുമതി വാങ്ങണമെന്നാണ് ചട്ടം. പരിശോധനക്ക് വനിതാ ഉദ്യോഗസ്ഥരെ ഒപ്പം കൂട്ടണമായിരുന്നു. ഇതെല്ലാം അവഗണിച്ചതിനു പിന്നില് ദുരൂഹതയുണ്ട്.\nദീര്‍ഘകാലം വിജിലന്‍സില് പ്രവര്‍ത്തിച്ചിട്ടുള്ള രാജേന്ദ്രന് നടപടിക്രമങ്ങളെക്കുറിച്ച് കൃത്യമായ ധാരണയുണ്ട്. ഈ സാഹചര്യത്തില് വീഴ്ച സംഭവിക്കാന് പാടില്ലാത്തതാണ്. എന്നാല്, എബ്രഹാമിന്‍െറ വസതിയില് പരിശോധന നടത്തിയതുമായി ബന്ധപ്പെട്ട് സംഭവിച്ച വീഴ്ച ബോധപൂര്‍വമാണോയെന്നും വിജിലന്‍സ് വൃത്തങ്ങള് സംശയിക്കുന്നു. വീഴ്ചയുടെ ഉത്തരവാദിത്തം വിജിലന്‍സ് ഡയറക്ടര് ഡോ. ജേക്കബ് തോമസിന്‍െറ തലയില് കെട്ടിവെക്കാനും അതിലൂടെ അദ്ദേഹത്തിനെതിരായ നീക്കങ്ങള് ശക്തമാക്കാന് ചിലര് ശ്രമിക്കുന്നതായും വിജിലന്‍സ് വൃത്തങ്ങള് പറയുന്നു.\nസംഭവുമായി ബന്ധപ്പെട്ട് എ.ജി.ഡി.ജി ഷേഖ് ദര്‍വേഷ് സാഹിബ് നല്‍കിയ കാരണം കാണിക്കല് നോട്ടീസിന് എസ്.പി രാജേന്ദ്രന് മറുപടി നല്‍കിയിട്ടുണ്ട്. അവധിയിലുള്ള ജേക്കബ് തോമസ് ചൊവ്വാഴ്ച മടങ്ങിയത്തെിയാലുടന് അദ്ദേഹം മറുപടി പരിശോധിച്ച് തുടര്‍നടപടികള്‍ക്കായി സര്‍ക്കാറിന് കൈമാറും.\nമാധ്യമങ്ങളാണ് എന്നെ മുഖ്യപ്രതിയാക്കിയത്: ഉമ്മന്‍ചാണ്ടി\nसाइको किलर के चंगुल से बचीं ये9लड़कियां, कई बड़े घरों की बेटियां\nവിവാഹത്തിനു തടസം നിന്ന സഹോദരനെ കാമുകന്റെ സഹായത്തോടെ സഹോദരി കൊലപ്പെടുത്തി\n20 ലക്ഷത്തിന്‍െറ പുകയില ഉല്‍പന്നങ്ങള് എക്സൈസ് സംഘം സിനിമാ സ്റ്റൈലില് പിടികൂടി\nചിക്കാഗോ രൂപത അനക്‌സ് ബില്‍ഡിംഗിന്റെ ഗ്രൗണ്ട് ബ്രേക്കിംഗ് നിര്‍വഹിച്ചു\nഎ.ടി.എം ഇളക്കിയെടുത്ത് റോഡിലെത്തിച്ചു, പക്ഷെ കടത്തിക്കൊണ്ടുപോകാന് കഴിഞ്ഞില്ല; തോല്‍വി സമ്മതിച്ച് കള്ളന്മാര്\nജോര്‍ജിന്‍െറ ആരോപണങ്ങള്‍ക്കെതിരെ ഡി.ജി.പി\nഉറി ആക്രമണം കശ്മീര് സംഘര്‍ഷത്തിന്‍െറ പ്രതികരണം – പാകിസ്താന് പ്രധാനമന്ത്രി നവാസ് ശരീഫ്\nആന്ധ്രയില് വനിതാ മേയര് കുത്തേറ്റ് മരിച്ചു


അലുമിനിയം ഫോയിലില് പൊതിഞ്ഞ ഭക്ഷണം അരുത്; കാരണം അറിയൂ... | study says that use of aluminium packaging may cause severe health problems\nഅലുമിനിയം ഫോയിലില് പൊതിഞ്ഞ ഭക്ഷണം അരുത്; കാരണം അറിയൂ...\nGermany, First Published 13, Jan 2020, 11:17 PM\nഇക്കാര്യത്തില് എപ്പോഴും രണ്ടുതരം വാദങ്ങള് കേള്‍ക്കാം. ഒന്ന് ആദ്യം സൂചിപ്പിച്ചത് പോലെ, അപകടമാണെന്ന വാദം. രണ്ട്, അലുമിനിയം ഫോയില് പ്രശ്‌നങ്ങളുണ്ടാക്കുമെന്ന പ്രചാരണത്തില് കഴമ്പില്ലെന്ന വാദം. എന്താണ് ഇതിന്റെ സത്യാവസ്ഥയെന്ന് എപ്പോഴെങ്കിലും അന്വേഷിച്ചിട്ടുണ്ടോ?\nഅലുമിനിയം ഫോയിലില് പൊതിഞ്ഞ ഭക്ഷണം കഴിക്കുന്നത് ആരോഗ്യത്തിന് ഭീഷണി ഉയര്‍ത്തുമെന്ന വാദം വളരെ മുമ്പ് തന്നെ ഉയര്‍ന്നിരുന്നതാണ്. എന്നാല് ഇക്കാര്യത്തില് എപ്പോഴും രണ്ടുതരം വാദങ്ങള് കേള്‍ക്കാം. ഒന്ന് ആദ്യം സൂചിപ്പിച്ചത് പോലെ, അപകടമാണെന്ന വാദം. രണ്ട്, അലുമിനിയം ഫോയില് പ്രശ്‌നങ്ങളുണ്ടാക്കുമെന്ന പ്രചാരണത്തില് കഴമ്പില്ലെന്ന വാദം.\nഎന്താണ് ഇതിന്റെ സത്യാവസ്ഥയെന്ന് എപ്പോഴെങ്കിലും അന്വേഷിച്ചിട്ടുണ്ടോ? ഇപ്പോഴിതാ പുതിയൊരു പഠനം ഈ വിഷയത്തില് കൃത്യമായ ഉത്തരവുമായി രംഗത്തെത്തിയിരിക്കുകയാണ്. ജര്‍മ്മനിയിലെ 'ഫെഡറല് ഇന്‍സ്റ്റിറ്റ്യൂട്ട് ഫോര് റിസ്‌ക് അസസ്‌മെന്റ്' (ബിഎഫ്ആര്) എന്ന സ്ഥാപനമാണ് ഈ പഠനത്തിന് പിന്നില്.\nഅലുമിനിയം ഫോയിലില് പൊതിഞ്ഞ ഭക്ഷണം കഴിക്കുന്നത് തലച്ചോര് ഉള്‍പ്പെടെ പല അവയവങ്ങളുടെ പ്രവര്‍ത്തനങ്ങളേയും ബാധിക്കുമെന്നാണ് ഇവരുടെ കണ്ടെത്തല്. വൃക്ക, കരള് എന്നിവയാണ് ഇതിലെ മറ്റ് പ്രധാന അവയവങ്ങള്. അതുപോലെ എല്ലിന്റെ ആരോഗ്യം തകര്‍ക്കാനും ശരീരത്തിലെത്തുന്ന അലുമിനിയത്തിന് കഴിയുമത്രേ.\nപരമാവധി ഉപയോഗം കുറയ്ക്കുക എന്നതില് നിന്ന് മുഴുവനായി ഇതിന്റെ ഉപയോഗം ഒഴിവാക്കുക എന്ന തീരുമാനത്തില് ഓരോരുത്തരും എത്തണമെന്നാണ് പഠനത്തിന് നേതൃത്വം കൊടുത്ത വിദഗ്ധര് പറയുന്നത്. മുന് വര്‍ഷങ്ങളെ അപേക്ഷിച്ച് അലുമിനിയം ഫോയിലിന്റെ ഉപയോഗം ജര്‍മ്മനിയില് ഗണ്യമായി കുറഞ്ഞിട്ടുണ്ടെന്നും ഇത് പ്രതീക്ഷ നല്‍കുന്നതാണെന്നും ഇവര് കൂട്ടിച്ചേര്‍ക്കുന്നു.\nLast Updated 13, Jan 2020, 11:17 PM


Janmabhumi| ബോളിവുഡ് താരം രാജീവ് കപൂര് അന്തരിച്ചു; അന്ത്യം ഹൃദയാഘാതത്തെ തുടര്‍ന്നാണ്\nFebruary 09, 2021, 02:34 p.m.\nഋഷി കപൂറിന്റേയും രണ്‍ദീര് കപൂറിന്റേയും സഹോദരന് കൂടിയാണ്.\nന്യൂദല്‍ഹി: ബോളിവുഡ് താരം രാജീവ് കപൂര് അന്തരിച്ചു.58 വയസായിരുന്നു. ഹൃദയാഘാതത്തെ തുടര്‍ന്നാണ് അന്ത്യം.നടനെ കൂടാതെ സംവിധായകന്, നിര്‍മാതാവ് എന്നീ നിലകളിലും രാജീവ് കപൂര് തിളങ്ങിയിരുന്നു.ബോളിവുഡിലെ പ്രമുഖ നടനും സംവിധായകനുമായ രാജ് കപൂറിന്റെയും കൃഷ്ണ രാജ് കപൂറിന്റെയും മകനാണ് ഇദ്ദേഹം. ഋഷി കപൂറിന്റേയും രണ്‍ദീര് കപൂറിന്റേയും സഹോദരന് കൂടിയാണ്.\n1983 ല് പുറത്തിറങ്ങിയ ഏക് ജാന് ഹേന് ഹും എന്ന ചിത്രത്തിലൂടെയാണ് രാജീവ് കപൂര് സിനിമയില് അരങ്ങേറ്റം കുറിച്ചത്. പിതാവിന്റെ അവസാന സംവിധാന സംരംഭമായ രാം തേരി ഗംഗ മൈലി എന്ന ചിത്രത്തില് പ്രധാനകഥാപാത്രത്തെ അവതരിപ്പിച്ചു. ആസ്മാന്, ലൗ ബോയ്, സബര്‍ദസ്ത്, ഹം തോ ചലേ പര്‍ദേശ് തുടങ്ങിയവയാണ് പ്രധാന ചിത്രങ്ങള്. 1996 ല് പുറത്തിറങ്ങിയ പ്രേംഗ്രന്ഥ് എന്ന ചിത്രം നിര്‍മിക്കുകയും സംവിധാനം ചെയ്യുകയും ചെയ്തു. ഫാഷന് ഡിസൈനറും ആര്‍ക്കിടെക്ടുമായ ആരതി സബര്‍വാളായിരുന്നു രാജീവ് കപൂറിന്റെ മുന്‍ഭാര്യ. 2001 ല് വിവാഹിതരായ ഇവര് 2003 ല് വേര്‍പിരിഞ്ഞു.


ഗതി പിടിക്കാതെ വിന്‍ഡീസ്,6വിക്കറ്റ് നഷ്ടം | Fanport | Cricket News Malayalam\nHome Cricket ഗതി പിടിക്കാതെ വിന്‍ഡീസ്,6വിക്കറ്റ് നഷ്ടം\nഗതി പിടിക്കാതെ വിന്‍ഡീസ്,6വിക്കറ്റ് നഷ്ടം\nഇന്ത്യന് ബാറ്റ്സ്മാന്മാര് യഥേഷ്ടം ശതകം അടിച്ചൂകുട്ടിയ പിച്ചില് ഗതി പിടിക്കാതെ വിന്‍ഡീസ് ബാറ്റിംഗ് നിര. രണ്ടാം ദിവസം സ്റ്റംപ്‍സ് ആവുമ്പോള് ഇന്ത്യയുടെ ഇന്നിംഗ്സ് 649/9 എന്ന നിലയില് ഡിക്ലയര് ചെയ്ത ശേഷം ബാറ്റിംഗിനിറങ്ങിയ വിന്‍ഡീസ് 94/6 എന്ന നിലയിലാണ്. റോഷ്ടണ് ചേസ് 27 റണ്‍സും കീമോ പോള് 13 റണ്‍സുമായി പുറത്താകാതെ ക്രീസില് നില്‍ക്കുന്നു. ഏഴാം വിക്കറ്റില് ഇരുവരും ചേര്‍ന്ന് 20 റണ്‍സ് ഇതുവരെ നേടിയിട്ടുണ്ട്. ഓപ്പണര്‍മാരെ മുഹമ്മദ് ഷമി പുറത്താക്കിയപ്പോള് ജഡേജയും കുല്‍ദീപ് യാദവും ഓരോ വിക്കറ്റ് നേടി അശ്വിനു ഒരു വിക്കറ്റ് ലഭിച്ചപ്പോള് ഷിമ്രണ് ഹെറ്റ്മ്യര് റണ്ണൗട്ടായി പുറത്തായി.\nനേരത്തെ വിരാട് കോഹ്‍ലി(139), രവീന്ദ്ര ജഡേജ(100*) എന്നിവര് ഇന്ത്യയ്ക്കായി രണ്ടാം ദിവസം ശതകം നേടിയിരുന്നു. ഋഷഭ് പന്ത് 92 റണ്‍സില് പുറത്തായപ്പോള് ആദ്യ ദിവസം പൃഥ്വി ഷാ 134 റണ്‍സ് നേടി. ആദ്യ ദിവസം ചേതേശ്വര് പുജാര 86 റണ്‍സും അജിങ്ക്യ രഹാനെ 41 റണ്‍സും നേടി പുറത്തായിരുന്നു. 149.5 ഓവറില് നിന്നാണ് ഇന്ത്യ 649 റണ്‍സ് നേടിയത്. ജഡേജ ശതകം തികച്ച ഉടനെ ഇന്ത്യ ഇന്നിംഗ്സ് ഡിക്ലയര് ചെയ്യുകയായിരുന്നു.\nവാലറ്റത്തോടൊപ്പം പൊരുതിയാണ് തന്റെ കന്നി ടെസ്റ്റ് ശതകം ജഡേജ പൂര്‍ത്തിയാക്കിയത്. 22 റണ്‍സ് നേടിയ ഉമേഷ് യാദവ് ജഡേജയ്ക്ക് മികച്ച പിന്തുണ നല്‍കി. വിന്‍ഡീസിനായി ദേവേന്ദ്ര ബിഷൂ4വിക്കറ്റും അരങ്ങേറ്റക്കാരന് ഷെര്‍മന് ലൂയിസ് രണ്ട് വിക്കറ്റും നേടി. ഷാനണ് ഗബ്രിയേല്, റോഷ്ടണ് ചേസ്, ക്രെയിഗ് ബ്രാത്‍വൈറ്റ് എന്നിവരും വിക്കറ്റ് പട്ടികയില് ഇടം പിടിച്ചു.\nPrevious articleനെയ്മറിനെയും ദിബാലയെയും പിന്തള്ളി മെസ്സി ചാമ്പ്യൻസ് ലീഗിലെ താരം


ഈ കോവിഡ് കാലഘട്ടത്തിൽ നമ്മുടെ വീടുകളിൽ അത്യാവശ്യമായി എപ്പോഴും വാങ്ങിവെക്കുന്ന ഒന്നാണ് ചെറുനാരങ്ങാ. അതുമാത്രമല്ല നമ്മുടെ അടുക്കളയിലെ സ്ഥിരം സാന്നിദ്യം എന്ന് തന്നെ ഇതിനെ പറയാം. അച്ചാർ ഇടുന്നതിനും കൂൾ ഡ്രിങ്ക് തയ്യാറാക്കുന്നതിനും ചിലപ്പോഴെല്ലാം ഡിഷ് വാഷ് തയ്യാറാക്കാനും മറ്റു പല ആവശ്യങ്ങൾക്കായും നാരങ്ങാ നമ്മുടെ വീടുകളിൽ ഉപയോഗിക്കറുണ്ട്. ആരോഗ്യത്തിനും സൗന്ദര്യത്തിനും ഒരുപോലെ\nഗുണമുള്ള ഒന്നാണല്ലോ ചെറുനാരങ്ങാ. ഇവയിൽ ധാരാളം വിറ്റാമിന് സി, സിട്രിക് ആസിഡ് തുടങ്ങിയവ അടങ്ങിയിട്ടുണ്ട്. അരുചി, ചുമ വാത രോഗങ്ങൾ ശരീരഭാരം കുറയ്ക്കല്, മെച്ചപ്പെട്ട ദഹനം, ശ്വാസകോശരോഗങ്ങളുടെ കുറവ്, മെച്ചപ്പെട്ട പ്രതിരോധം, മലബന്ധം തടസ്സപ്പെടുത്തുക, ക്യാന്‍സര്, കിഡ്നി കല്ലുകള് തുടങ്ങിയവയ്ക്കും ഒരു മികച്ച ഔഷധമാണ് ചെറുനാരങ്ങാ. ഹൃദയാരോഗ്യത്തിനും ഇവ മികച്ചതാണ്.\nഇത്രയും ആരോഗ്യഗുണങ്ങളുള്ള ഈ സസ്യം നമ്മുടെ വീടുകളിൽ വെച്ചുപിടിപ്പിക്കേണ്ടത് അത്യാവശ്യമല്ലേ.. ചില കാര്യങ്ങൾ ശ്രദ്ധിക്കുകയാണെങ്കിൽ നാരങ്ങാ വാങ്ങാൻ ഇനി കടയിൽ പോകേണ്ട ആവശ്യമേയില്ല. നമുക്ക് വീട്ടിൽ തന്നെ വെച്ചുപിടിപ്പിക്കാവുന്നതാണ്. ഇതിനായി ചാണകപ്പൊടി, ചകിരിച്ചോറ്, ചെമ്മണ്ണ് തുടങ്ങിയവ മിക്സ് ചെയ്തശേഷം ഗ്രോ ബാഗിൽ നല്ല ആരോഗ്യമുള്ള തയ്യുകൾ നട്ടുപിടിപ്പിക്കുക. കൂടുതൽ അറിയുവാൻ വീഡിയോ കാണൂ..


കളക്ടർക്ക് യാത്രയപ്പു നൽകി : Deepika.com Nattu Visesham\nആലപ്പുഴ: നെഹ്‌റു ട്രോഫി ബോട്ടുറേസ് സൊസൈറ്റിയുടെ നേതൃത്വത്തിൽ സ്ഥലംമാറിപ്പോകുന്ന കളക്ടർ എസ്. സുഹാസിന് യാത്രയയപ്പു നൽകി. ഇന്നലെ കളക്ടറേറ്റ് കോൺഫറൻസ് ഹാളിൽ ചേർന്ന സൊസൈറ്റി ഭരണസമതിയോഗത്തിലായിരുന്നു യാത്രയയപ്പ്. സൊസൈറ്റിയുടെ ഉപഹാരം അംഗങ്ങളെല്ലാവരും ചേർന്നു കളക്ടർക്ക് കൈമാറി.\nസൊസൈറ്റിക്ക് കഴിഞ്ഞ ഒരു വർഷം മികവുറ്റ സംഭാവനയാണ് അധ്യക്ഷനെന്ന നിലയിൽ കളക്ടർ നൽകിയതെന്ന് ചടങ്ങിൽ അധ്യക്ഷത വഹിച്ച സൊസൈറ്റി സെക്രട്ടറി സബ് കളക്ടർ വി.ആർ. കൃഷ്ണതേജ പറഞ്ഞു.\nപ്രളയകാലത്ത് ജില്ലയിൽ മികച്ച സേവനം കാഴ്ചവച്ച ആലപ്പുഴ കളക്ടർക്ക് ഇനിയേതു ജില്ലയിലും തിളങ്ങാൻ ആ അനുഭവം ധാരാളമാണെന്ന് മുൻ എംഎൽഎ സി.കെ.സദാശിവൻ ആശംസിച്ചു.\nമുൻ എംഎൽഎ കെ.കെ. ഷാജു, ഭരണസമതിയംഗങ്ങൾ തുടങ്ങിയവർ പങ്കെടുത്തു. ഈവർഷത്തെ വള്ളംകളിക്കുള്ള ബജറ്റ് അവതരണം 20 ന് കളക്ടറുടെ അധ്യക്ഷതയിൽ ചേരുന്ന ഭരണസമിതി യോഗത്തിൽ ഉണ്ടാകുമെന്ന് സബ് കളക്ടർ അറിയിച്ചു. കഴിഞ്ഞവർഷത്തെ വരവു-ചെലവു കണക്കും ഓഡിറ്റ് റിപ്പോർട്ടും അവതരിപ്പിച്ചു.


സൈക്കോ സൈമണ് ആകാന് ഒരു മാസം വര്‍ക്കൗട്ടും ചെയ്തു, അവസാന നിമിഷം പുറത്തായത് ഇങ്ങനെ; വിനീത് വാസുദേവന് പറയുന്നു | Southlive\nസൈക്കോ സൈമണ് ആകാന് ഒരു മാസം വര്‍ക്കൗട്ടും ചെയ്തു, അവസാന നിമിഷം പുറത്തായത് ഇങ്ങനെ; വിനീത് വാസുദേവന് പറയുന്നു\nMonday, 23rd November 2020, 6:00 pm\nഅഞ്ചാം പാതിര ചിത്രത്തില് ഏറെ ശ്രദ്ധിക്കപ്പെട്ട കഥാപാത്രങ്ങളില് ഒന്നാണ് സൈക്കോ സൈമണ്. ഷോര്‍ട്ട് ഫിലിമുകളിലൂടെ ശ്രദ്ധിക്കപ്പെട്ട വിനീത് വാസുദേവനെ ആയിരുന്നു ഈ കഥാപാത്രത്തിനായി ആദ്യം തിരഞ്ഞെടുത്തത്. വിനീത് സോഷ്യല് മീഡിയയില് പങ്കുവെച്ച ചിത്രങ്ങളും കുറിപ്പുമാണ് സോഷ്യല് മീഡിയയുടെ ശ്രദ്ധ നേടിയിരിക്കുന്നത്.\n“”അഞ്ചാം പാതിര എന്ന സിനിമയിലെ സൈക്കോ സൈമണ് എന്ന കഥാപാത്രത്തിന് വേണ്ടി ഒരു ലുക്ക് ടെസ്റ്റ് നോക്കിയിരുന്നു.. പിന്നീട് കഥാപാത്രത്തിന്റെ ചില കണ്‍സേണ്‍സ് കൊണ്ട് ഈ കഥാപാത്രം ചെയ്യാന് സാധിച്ചില്ല.. പക്ഷെ ഒരു ചെറിയ വേഷത്തില് സിനിമയില് ഇടക്ക് ഒന്ന് മിന്നി മാഞ്ഞു പോയിരുന്നു..ഇടക്കിടക്ക് ഗാലറിയില് ഈ ഫോട്ടോ കാണുമ്പോള് ഷെയര് ചെയ്യണം എന്ന് വിചാരിക്കും.. സംഭവം വെറൈറ്റി അല്ലെ”” എന്നാണ് വിനീത് കുറിച്ചിരിക്കുന്നത്.\nവേലി എന്ന ഷോര്‍ട്ട് ഫിലിം കണ്ടാണ് മിഥുന് മാനുവല് തന്നെ അഞ്ചാംപാതിരയിലേക്ക് വിളിച്ചത്. സിനിമയിലേക്ക് ഒരു മേക്കപ്പ് ട്രയലും നോക്കി. കഥാപാത്രത്തിന് വേണ്ടി ഒരു മാസം വര്‍ക്കൗട്ടും ചെയ്തിരുന്നു. തന്റെ കഴുത്തിനൊക്കെ കുറച്ചു വലിപ്പക്കൂടതലുണ്ട്.\nഅതിനാല് സ്ത്രീ ആയി മേക്കോവര് ചെയ്തിട്ട് ഭംഗി തോന്നിയില്ല എന്നാണ് വിനീത് മനോരമയോട് പറഞ്ഞത്. പിന്നീടാണ് മേക്കപ്പ് ആര്‍ട്ടിസ്റ്റും നടനുമായ സുധീര് സുഫിയെ തിരഞ്ഞടുത്തത്.


സാമൂഹിക സുരക്ഷാ പെൻഷൻ : ധനമന്ത്രി തോമസ് ഐസക്കിനെതിരെ ആഞ്ഞടിച്ച് പി.സി.വിഷ്ണു‌നാഥ് – Jaihind TV\nസാമൂഹിക സുരക്ഷാ പെൻഷൻ : ധനമന്ത്രി തോമസ് ഐസക്കിനെതിരെ ആഞ്ഞടിച്ച് പി.സി.വിഷ്ണു‌നാഥ്\nസാമൂഹിക സുരക്ഷാ പെൻഷൻ വാങ്ങുന്നവരിൽ അനർഹരെ കണ്ടെത്തുന്നതിനായി മസ്റ്ററിങ് നിർബന്ധമാക്കിയ സർക്കാർ നടപടിക്കെതിരെ രംഗത്തെത്തിയിരിക്കുകയാണ് എഐസിസി സെക്രട്ടറി പി.സി.വിഷ്ണു‌നാഥ്. ഫെയ്സ്ബുക്ക് പോസ്റ്റിലൂടെയാണ് വിഷ്ണുനാഥ് ധനമന്ത്രി തോമസ് ഐസക്കിനെതിരെ ആഞ്ഞടിച്ചത്. സാമൂഹിക പെൻഷൻ വാങ്ങുന്നവരിലെ അനർഹരെ കണ്ടെത്താൽ മറ്റ് എന്തൊക്കെ വഴികൾ ഉണ്ടായിരുന്നെന്നും പാവങ്ങളോടു എന്തിനാണ് ഈ ക്രൂരതയെന്നും വിഷ്ണുനാഥ് ചോദിക്കുന്നു.\nപാവപ്പെട്ടവന്‍റെ 600 രൂപ പെന്‍ഷന് വെട്ടിക്കുറയ്ക്കുന്ന സാമ്പത്തിക മാന്ദ്യകാലത്ത് 700 കോടിയുടെ നവോത്ഥാന സ്മാരകങ്ങള് വേണ്ടെന്നുവെക്കണമെന്നും നാടിനും നാട്ടുകാര്‍ക്കും ഒരു ഗുണവുമില്ലാത്ത ഉപദേശിവൃന്ദത്തെ ആദ്യം തന്നെ പിരിച്ചുവിടണമെന്നും അദ്ദേഹം പറയുന്നു. മാത്രമല്ല മുഖ്യമന്ത്രിയുടെയും മന്ത്രി പരിവാരങ്ങളുടെയും ധൂര്‍ത്തും വിദേശയാത്രയും കുറയ്ക്കാം, വനിതാ മതില് പോലുള്ള പ്രഹസനങ്ങള്‍ക്ക് ഇനിമുതല് സര്‍ക്കാര് പണം ചെലവഴിക്കില്ലെന്ന് തീരുമാനം എടുക്കാമെന്നും പി.സി.വിഷ്ണു‌നാഥ് ചൂണ്ടിക്കാട്ടുന്നു. ഇത്തരത്തില്, സര്‍ക്കാറിന്‍റെ സാമ്പത്തിക ബാധ്യത ഒഴിവാക്കാന് ഒട്ടേറെ വഴികള് ഉണ്ടെന്നും അദ്ദേഹം പറഞ്ഞുവയ്ക്കുന്നു.\nപി.സി.വിഷ്ണുനാഥിന്‍റെ ഫെയ്സ്ബുക്ക് പോസ്റ്റിന്‍റെ പൂർണരൂപം:\nസാമൂഹ്യപെന്‍ഷന് വാങ്ങുന്നതില് അനര്‍ഹരെ കണ്ടെത്തുന്നതിനുവേണ്ടി അങ്ങയുടെ പുതിയ പരിഷ്‌കാരമായ മസ്റ്ററിങ് നടക്കുകയാണല്ലോ ?\nസാമൂഹ്യപെന്‍ഷന് വാങ്ങുന്നതില് ഭൂരിഭാഗവും അറുപത് വയസ്സ് പിന്നിട്ടവരാണ്. തങ്ങള് ജീവിച്ചിരിപ്പുണ്ടെന്ന് തെളിയിക്കുവാന് അക്ഷയ കേന്ദ്രത്തിന് മുമ്പില് പൊരിവെയിലില് വരിനിര്‍ത്തിയിരിക്കുകയാണ് താങ്കളവരെ.\nസാമൂഹികക്ഷേമ പെന്‍ഷന് മുടങ്ങാതിരിക്കാനായി, താന് ജീവിച്ചിരിപ്പുണ്ടെന്ന് സാക്ഷ്യപ്പെടുത്താന് പുലര്‍ച്ചെ അഞ്ചിനു വീട്ടില് നിന്നു പുറപ്പെട്ട വയോധികന് തളര്‍ന്നുവീണു മരിച്ച കരളലിയിപ്പിക്കുന്ന സംഭവം കഴിഞ്ഞ ദിവസം തൃശൂരില് റിപ്പോര്‍ട്ട് ചെയ്യപ്പെടുകയുണ്ടായി.\nഅനര്‍ഹരെ കണ്ടുപിടിക്കാന് പ്രായത്തിന്‍റെ അവശതകള് അനുഭവിക്കുന്ന നിസ്സഹായരായ ഈ സാധുക്കളെ ഇങ്ങനെ ശിക്ഷിക്കണമായിരുന്നോ?\nഒരു വാര്‍ഡില് ശരാശരി 250-300 പേര് ആയിരിക്കും സാമൂഹ്യപെന്‍ഷന് വാങ്ങുന്നത്. ഇതില് മരിച്ചവരെയും പുനര്‍വിവാഹം ചെയ്തവരെയും കണ്ടുപിടിക്കാന് മറ്റെന്താം വഴികള് സര്‍ക്കാറിന് മുമ്പിലുണ്ടായിരുന്നു?\nഎല്ലാ വാര്‍ഡിലും ഒരു അംഗനവാടിയെങ്കിലും ഉണ്ടാവും – അവരോട് ആവശ്യപ്പെടാം; ആശാവര്‍ക്കര്‍മാരുണ്ട്-അവരോടും ആവശ്യപ്പെടാം. പഞ്ചായത്തിന്‍റെ നികുതിപിരിക്കുന്ന സ്റ്റാഫുകളുണ്ട് – അവരോടും ആവശ്യപ്പെടാം. ഇത്തരം സംവിധാനം വഴി ഒരു ദിവസംകൊണ്ട് കണ്ടുപിടിക്കാവുന്ന കാര്യത്തിനാണ് പാവങ്ങള്‍ക്കു മേല് ഈ ദുരിതം അടിച്ചേല്‍പ്പിക്കുന്നത്. പെന്‍ഷന് നേരിട്ടു നല്‍കുമ്പോള് മരിച്ചവരെ കണ്ടെത്താന് എന്താണ് പ്രയാസം?\nഒരു വാര്‍ഡിലെ പത്തോ പതിനഞ്ചോ അനര്‍ഹരെ കണ്ടെത്താന് പെന്‍ഷന് വാങ്ങുന്ന മുഴുവന് പേരെയും ഇങ്ങനെ ബുദ്ധിമുട്ടിക്കുന്നത് എന്തിനാണ്?\nസര്‍ക്കാറിന്‍റെ സാമ്പത്തിക ബാധ്യതയാണ് ഇതിന് കാരണമായി അങ്ങ് ചൂണ്ടിക്കാട്ടുന്നത്.\nസാമ്പത്തിക ബാധ്യത കുറയ്ക്കാന് നാടിനും നാട്ടുകാര്‍ക്കും ഒരു ഗുണവുമില്ലാത്ത ആ ഉപദേശിവൃന്ദത്തെ ആദ്യം പിരിച്ചുവിടണം.\nപാവപ്പെട്ടവന്‍റെ 600 രൂപ പെന്‍ഷന് വെട്ടിക്കുറയ്ക്കുന്ന സാമ്പത്തിക മാന്ദ്യകാലത്ത് 700 കോടിയുടെ നവോത്ഥാന സ്മാരകങ്ങള് വേണ്ടെന്നുവെക്കണം.\nമുഖ്യമന്ത്രിയുടെയും മന്ത്രി പരിവാരങ്ങളുടെയും ധൂര്‍ത്തും വിദേശയാത്രയും കുറയ്ക്കണം.\nതെരഞ്ഞെടുപ്പില് തോറ്റവരെയും ഉറ്റവരെയും പുനഃരധിവസിപ്പിക്കുന്ന ക്യാബിനറ്റ് റാങ്ക് പാക്കേജ് അവസാനിപ്പിക്കണം. 18 ഉം 20 ഉം വയസ്സുള്ള ഊര്‍ജ്ജസ്വലരായ ചെറുപ്പക്കാരെ രാഷ്ട്രീയവൈരത്തിന്റെ പേരില് അറുംകൊല നടത്തുന്ന ക്രിമിനലുകളെ സംരക്ഷിക്കാന് അരക്കോടി ചെലവില് ഡല്‍ഹിയില് നിന്ന് മുന്തിയ അഭിഭാഷകരെ കൊണ്ടുവരുന്നത് അവസാനിപ്പിക്കണം.\nഇനിയുമുണ്ട്, ഏറെപ്പറയാന്. തത്കാലം ഇവിടെ നിര്‍ത്തുന്നു.\nഇതെല്ലാം ചെയ്തതിനു ശേഷം പോരേ തുച്ഛമായ പെന്‍ഷന് വാങ്ങുന്ന ഈ നിരപരാധികളെ ‘ജീവിച്ചിരിക്കല് പരീക്ഷക്ഷയ്ക്ക് വിധേയമാക്കല്.